
Hvergang  jeg  skriver  paa  en  ny  Bog,  kom- 
mer Børnene  og  spørger  om,  hvad  den 
skal  hedde,  og  om  de  maa  faa  Lov  til  at  læse 
den.  «Nej,  det  maa  1  vist  ikke  —  det  er  bare 
en  Bog  for  voksne  Mennesker,  slet  ikke  saadan 
en  rigtig  «morsom  Bog».»  —  « Hvorfor  skriver 
du  aldrig  en  Bog  for  os,  Moder?»  —  «Det  skal 
jeg  gøre,  naar  jeg  bliver  færdig  med  denne 
her.»  —  «Det  har  du  nu  sagt  saa  mange  Gange, 
men  det  bliver  aldrig  til  noget. »  —  Men  her 
kan  I  nu  selv  se,  at  det  dog  virkelig  er  blevet 
til  noget. 

Der  var  en  lille  Pige,  som  hed  Letty,  og 
som  boede  i  et  hvidt  Hus  uden  for  en 
stor  By.  Huset  var  hvidt,  Haven  var  grøn, 
ogsaa  om  Vinteren  temmelig  grøn  —  for  der 
var  saa  mange  Graner.  Men  i  Julen  stod  der 
mellem  Granerne  tætløvede,  rødbrune  Risbøge, 
tynde,  slanke  Birke  og  knudrede,  afløvede  gamle 
Æbletræer.  Om  Foraaret  var  Haven  lysebrun 
og  lysegrøn,  om  Sommeren  mørkegrøn  med 
mange  røde  Roser  og  om  Efteraaret  guldgul 
og  brun  graagulgrøn  og  blodrød.  Det  blodrøde 
kom  fra  Vinrankerne  omkring  Hønsehussta- 
kitet. 

Letty  skiftede  ogsaa  Farve  sammen  med 
Aarstiderne.  Om  Vinteren  var  hun  bleg,  men 
fra  Maj  til  Oktober  næsten  mørkebrun  af  Sol- 
brændthed. Som  ganske  lille  var  hun  en  skræk- 
kelig Tværdriver  og  vilde  aldrig  hilse  paa  frem- 
mede; hun  vendte  bare  Ryggen  til  dem  og 
borede  Hovedet  ned  i  den  nærmeste  Lænestol, 
saa   man  kun  saa'  Haaret  og  Nakkegruben  og 

Ryggen,  et  ganske  kort  Skørt  og  et  Par  smaa 
tykke  Ben  i  gule  Snørestøvler,  som  uden  Spor 
af  Grund  med  visse  bestemte  Mellemrum  spar- 
kede arrigt  bagud.  Og  naar  man  sagde,  at  nu 
skulde  hun  være  en  rar  Pige  og  vende  sig  om 
og  hilse  og  neje  pænt,  saa  knurrede  hun  kun, 
men  naar  man  talte  om  Chokolade,  saa  kunde 
det  jo  hænde  sig,  at  hun  tog  imod  det. 

Da  hun  fyldte  fem  Aar,  var  hun  allerede  en 
almindelig  bekendt  Vildbasse,  der  sloges  med 
en  syv  Aars  Dreng,  som  i  Ferien  boede  paa 
den  anden  Side  Landevejen,  og  hun  tyranni- 
serede og  beskyttede  sin  lille  Søster  —  nu 
havde  hun  en  lille  Søster,  der  hed  Maja.  Hun 
gyngede  og  hang  i  Trapez,  saa  man  af  hele 
Pigebarnet  kun  kunde  se  Skosaalerne  og  et 
Brus  af  Buksegarneringer  og  korte  Skørter,  og 
saa  slog  hun  Kolbøtter,  saa  Ansigtet  var  ildrødt 
under  Hørhaaret.  Men  naar  man  fortalte  hende 
Historier,  var  hun  saa  stille  som  en  Mus  og 
sad  med  opspilede  graa  Øjne  og  aaben  Mund, 
der  var  saa  rund  som  en  Toøre.  Hun  var  lang 
og  tynd  og  begyndte  at  blive  rigtig  ranglet. 
Sommetider,  særlig  naar  hun  i  Skumringen 
kom  og  satte  sig  paa  sin  Moders  Skød,  grubli- 
serede hun. 

—  Alle   Folk    har   smaa    sorte    Maaner  i  Øj- 

nene,  og  det  er  dem,  de  ser  med.  Det  andet 
kan  de  ikke  se  med,  for  det  er  bare  Ægge- 
hvide. 

Men  efter  dette  naturhistoriske  Foredrag  slog 
hun  straks  en  hel  Række  Kolbøtter  og  udstødte 
samtidig  gennemtrængende  Indianerhyl.  Maja 
stemmede  i  med  inde  fra  det  andet  Værelse. 

—  Se  ,ind  til  Maja!  raabte  Moderen  straks 
opskræmt.     Hvad   leger  hun   nu   med  derinde? 

—  Hun  har  Negerbarnet  og  sin  Krokodille 
og  saa  en  Bold  og  saa  en  lille  Pind.  —  Igen 
en  Kolbøtte  og  Slagsmaal  med  Maja  om  Dukke- 
vognen. 

Men  sommetider  kunde  Letty  ogsaa  være 
ædel.  Naar  hun  om  Aftenen  fandt  to  Peber- 
kager paa  sin  Hovedpude,  kunde  hun  —  i  dyb 
Bevidsthed  om  sin  Alder  og  overlegne  Dydig- 
hed —  sige  til  lille  Søster: 

—  Hvad  for  en  vil  du  have? 

—  Jeg  tog  den  største,  sagde  Maja  troskyl- 
dig, naar  Letty  om  Morgenen  med  Selvfølelse 
fortalte  om,  hvordan  det  var  gaaet  med  de 
mystiske  Peberkager.  Jeg  tager  altid  den 
største. 

—  Men  det  maa  man  ikke,  naar  man  er 
lille.     Man    skal    sige    «Nej    Tak»,    eller    ogsaa 

skal  man  tage  den  mindste.  Saa  faar  man 
mere  bagefter. 

—  Ikke  altid,  sagde  Maja,  som  allerede  havde 
Erfaringer. 

Da  Letty  var  omkring  de  ti  Aar,  var  hun 
mager  og  taus,  ofte  mut  og  lidt  uopmærksom. 
Men  da  hun  blev  tolv  og  kom  i  Skole,  kunde 
kun  le  igen  —  bare  man  saa'  paa  hende,  fni- 
ste hun  og  brast  tilsidst  i  Latter,  og  ingen  var 
saa  oplagt  til  Løjer  og  Spilopper  som  hun. 
Sine  Dukker  brød  hun  sig  ikke  det  bitterste 
om.  De  førte  i  Reglen  en  sørgelig  Tilværelse 
under  Kommoder  og  Sofaer  og  havnede  sæd- 
vanligvis alle  efterhaanden  i  « Majas  Skab». 
For  Maja  legede  altid  med  Dukker  og  hang 
trofast  ved  dem  i  Aarenes  Løb. 

Fra  Begyndelsen  af  Oktober  talte  Børnene 
kun  om  «naar  det  bliver  Jul»,  og  saa  snart 
de  begyndte  at  kunne  lave  nogle  kluntede  Bog- 
staver, skrev  de  « Ønskesedler »,  som  var  baade 
lange  og  pragtfulde.  Majas  især.  De  var  som 
Regel  delte  i  to  Kapitler:  det  ene  «Hvad  jeg 
ønsker  mig»,  og  det  andet  —  med  mindre  Bog- 
staver —  «Hvad  jeg  ikke  faar».  Det,  hun 
helst  ønskede  sig,  stod  naturligvis  altid  i  sid- 
ste Afdeling. 

Mellem  Juleaften  og  Nytaarsaften  kom  i  Reg- 

len  «vort  Børneselskab ».  Det  begyndte  tidligt 
om  Morgenen  med  at  «vor  Marie»  arriverede. 
«Vor  Marie*  havde  engang  været  Stuepige  hos 
os  —  den  kønneste  og  stateligste  Stuepige,  vi 
nogensinde  havde  haft  —  og  efter  at  hun  var 
bleven  gift,  kom  hun  endnu  ved  højtidelige 
Lejligheder  og  vartede  op  ved  Bordet  og  kastede 
Glans  over  vort  Hus  og  os  selv. 

Hun  var  som  et  helt  Æ ventyr,  blot  hun 
viste  sig.  For  kunde  Letty  og  Maja,  bare  de 
lukkede  Øjnene,  ikke  endnu  se  Maries  straa- 
lende  Aabenbaring  for  sig,  naar  hun  i  Faste- 
lavnstiden  stod  færdigklædt  til  at  gaa  til  « For- 
eningens Maskerade*  paa  Hotellet  nede  ved 
Stationen?  Havde  de  ikke  set  hende  baade 
være  « Dansen »  —  med  udslaaet  sort  Haar 
oven  paa  Paillettyll  med  Sølvborter  —  og  som 
Zigeunerske  med  et  helt  Spil  Kort  syet  paa 
den  sorte  Konfirmationskjole  og  en  Krone  af 
Hjerter  og  Sparer  paa  Hovedet?  Havde  de  paa 
disse  spændende  Aftener  vel  nogensinde  kunnet 
beslutte  sig  til  at  sove,  før  Marie  i  hele  sin 
Pragt,  medens  de  forventningsfulde  sad  paa 
Hug  i  Sengene,  var  kommen  dragende  ind  gen- 
nem Pigekammerdøren  og  længe  og  langsomt 
havde  staaet  og  vendt  sig  under  Lampen  i 
Loftet?    Men   naar   man   altid   mindedes  hende 

saa  blændende  interessant,  saa  var  det  natur- 
ligvis lidt  tarveligt  og  hverdagsagtigt  at  se 
hende  igen  i  almindelig  sort  Kjole  og  hvidt 
Forklæde  og  —  i  Stedet  for  den  brogede  Krone 
af  Hjerter  og  Sparer  —  med  kun  en  af  Emmas 
sædvanlige  hvide  Kapper  paa   Hovedet. 

Efter  hende  kom  Onkel  Mads.  Han  kom 
med  en  Buket  Nelliker  i  den  ene  Haand  og 
en  Haandkoffert  i  den  anden.  Da  Børnene  var 
ganske  smaa,  havde  de  altid  gladelig  bildt  sig 
ind,  at  Kofferten  var  fuld  af  Knalderter  og 
Lotterigevinster  til  Juletræet,  men  nu  vidste 
de,  at  der  desværre  kun  laa  et  Par  sorte  Ben- 
klæder og  en  sort  Kjole  deri,  som  Onkel  Mads 
iførte  sig  oppe  paa  Gæsteværelset,  naar  han 
havde  lagt  Nellikerne  paa  det  dækkede  Bord 
og  havde  gaaet  sig  en  Tur  i  Haven  og  ude 
paa  Vejene,  hvor  han  paa  en  mystisk  Maade 
trods  Sne  og  Is  altid  fik  plukket  store  Buketter 
af  Straa  og  gule  og  røde  Blade.  Han  var  selv- 
følgelig ikke  forholdsvis  saa  interessant  som 
Marie,  men  han  havde  det  gode  ved  sig,  at 
naar  han  kom,  saa  fik  man  Formiddagste  og 
et  stort  Fad  med  Vanillekranse  og  Klejner  og 
andre  dejlige  Julekager.  Til  Teen  kom  Moder 
ind  i  blaat  Bomuldsforklæde  og  Støveklud  i 
Haanden    og    Fader    med    Søm    og    Hammer   i 

Lommen,  medens  alle  Forberedelser  til  Sel- 
skabet pludselig  blev  lagte  paa  Hylden.  Ja, 
det  kunde  oven  i  Købet  hænde,  at  «de  store » 
—  særlig  hvis  nogen  af  Mostrene  var  kommen 
paa  Besøg  i  Juleferien  —  i  den  Grad  forglemte 
sig  selv  inde  ved  Tebordet  over  gamle  Histo- 
rier fra  andre  Vintre  og  andre  Juleferier,  at 
det  til  sidst  blev  absolut  nødvendigt  for  Letty 
at  aabne  Døren  paa  Klem  og  sige,  at  Pigerne 
slet  ikke  længer  vidste,  hvad  de  skulde  tage 
sig  til,  og  at  Moder  nu  virkelig  maatte  komme 
ud  og  sige  dem  videre  Besked.  Og  om  det 
var  nødvendigt,  at  det  store  Bord  blev  hentet 
ned  fra  Loftet?  ...  og  om  der  skulde  flere 
Grangrene  ind  fra  Haven?  —  For  i  saa  Fald 
vilde  hun  og  Maja  gerne  gøre  det. 

Saa  faar  man  sin  bedste  hvide  Kjole  paa  og  bli- 
ver formanet  til  at  gaa  rigtig  rank  og  passe  paa 
Skærfet,  naar  man  sætter  sig.  Men  hvor  trægt 
slæber  Tiden  sig  dog  ikke  afsted,  efter  at  man 
er  bleven  klædt  om  og  redt  og  alting  er  i 
Orden?  Det  ser  ud,  som  om  Viserne  paa  Uret 
slet  ikke  flyttede  sig,  og  Majas  lille  runde  Næse 
bliver  ganske  flad  og  rød  af  stadig  at  holdes 
trykt  mod  Buden  inde  i  Faders  Værelse,  hvor 
hun   troligt  staar  og  kigger  efter  Larsens  Lan- 

dauer.   i  hvilken   de   fremmede  fra  Byen  plejer 
at  komme  fra  Stationen. 

Der  er  vendt  op  og  ned  paa  det  hele  i  Dag: 
inde  i  Spisestuen  maa  alle  Børnene  sidde  alene 
omkring  det  store  Bord  med  Letty  for  den  ene 
Ende  og  Maja  for  den  anden  —  ganske  som 
om  de  kunde  være  Fader  og  Moder  selv!  — 
medens  de  store  sidder  i  Skolestuen  ved  et 
mindre  Bord,  og  man  knap  nok  mærker,  de 
er  til,  undtagen  naar  Fader  kommer  hen  i 
Døren  med  sit  Glas  i  Haanden  og  beder  alle- 
sammen, Drenge  og  Piger,  være  hjertelig  vel- 
kommen og  spise  rigtig  dygtig  af  Tærten  .  .  . 
Under  Dansen  bliver  Maja  søvnig  og  maa  lægge 
sig  paa  en  Sofa  i  Dagligstuen,  og  ingen  lægger 
Mærke  til,  at  hun  har  en  fladtrykt  Chokolade- 
stump i  Haanden,  før  man  ser  det  paa  den 
fine  Kjole.  Senere  hen  er  alting  i  én  Forvir- 
ring: Lys,  hvide  Kjoler  og  Klaverspil;  Tekop- 
per og  tømte  Limonadeglas  og  Appelsinskaale 
paa  alle  Borde,  Konfekt  og  glemte  Juletræs- 
gevinster  i  alle  Vindueskarme  og  Sofaer,  aabne 
Døre  ud  til  Forstuen,  Trækken-Pelse-paa,  Sigen- 
Farvel  og  Spekuleren-over,  hvor  Veras  Skind- 
krave kan  have  forputtet  sig  .  .  .  Og  til  Slut  — 
temmelig  tydeligt  —  Marie,  som  tager  en  paa 
Armen  og  bærer  en  op  ad  Trapperne  .  .  . 

Men  naar  Nytaar  er  ovre,  og  Juletræet  er 
plyndret  og  kastet  ud  i  Snedriverne  til  Fug- 
lene, begynder  man  straks  at  længes  efter  Som- 
meren. At  der  skal  gaa  flere  Maaneder  mellem 
Jul  og  Maj,  før  det  bliver  grønt,  er  ærlig  talt 
baade  kedeligt  og  harmeligt.  Særlig  fordi  man 
i  den  Tid  ofte  bliver  forkølet  og  maa  ligge  til 
Sengs.  Men  Billedbøger  og  andre  morsomme 
Bøger  ser  man  snart  igennem,  og  nu  har  man 
jo  ikke  engang  Marie  mere,  som  tidt  i  Faste- 
lavnstiden  plejede  at  komme  ind  og  lyse  op 
hos  En  om  Aftenerne  med  sine  Sølvpailletter 
og  røde  og  sorte  Spillekort. 

Saa  er  det,  at  man,  medens  Østenvinden 
blæser  omkring  Hushjørnerne,  og  ikke  et  ene- 
ste grønt  Straa,  knap  en  fattig  forfrossen  Vin- 
tergæk vil  komme  op  af  Jorden,  rigtig  for  Alvor 
begynder  at  længes  efter  Sommeren  og  Solen 
og  den  lille  røde  Hytte. 


Den  røde  Hytte »  ligger  langt,  langt  borte 
fra  det  hvide  Hus.  For  at  komme  der- 
hen, maa  man  rejse  over  Havet  og  saa  et  langt, 
langt  Stykke  ind  i  et  andet  Land.  I  gamle 
Dage,  før  Moder  endnu  var  født,  var  Gaarden, 
hvortil  den  røde  Hytte  dengang  hørte,  meget 
større  end  nu  og  Vejene  meget  værre  og  vanske- 
ligere at  færdes  paa.  Derfor  var  det,  at  Mor- 
faders Fader  havde  bygget  den  røde  Hytte  til 
en  Mand,  som  skulde  bo  paa  den  anden  Side 
Skoven  og  Heden  og  røgte  de  Agre  og  Enge, 
som  fandtes  dér 

Det  er  et  rødt  Hus  med  fire  Værelser  og  et 
Køkken  og  en  vældig  Bagerovn  af  Kampesten 
og  Tegl,  der  er  ligesaa  stor  som  Køkkenet.  For 
paa  den  Tid  da  Hytten  blev  bygget,  kunde 
man  ikke  faa  Brød  at  købe  nede  hos  Hjemme- 
bagersken ved  Stationen,  men  maatte  selv  bage 
det.  I  det  Hus  er  det  nu,  Letty  og  Maja  bor 
om  Sommeren,  og  det  er  det,  de  kalder  for 
«Den  røde  Hytte ». 

I  gamle  Dage  var  den  nemlig  helt  rød  — 
undtagen  Vinduesskodderne,  som  naturligvis 
var  hvide  —  men  nu  findes  der  ogsaa  en  ny 
gulmalet  Veranda,  hvor  der  kan  sidde  seks 
Mennesker  (meget  trangt)  og  foran  den  et  Rosen- 
bed med  tre  Rosenbuske  og  paa  den  ene  Gavl 
en  blomstrende  Slyngplante,  som  slet  ikke  vil 
slynge  sig,  men  heller  vil  have  Sol  og  derfor 
altid  kæmper  og  strider  fortvivlet  for  at  slippe 
for  stadig  at  holde  sig  op  ad  Staaltraadene 
paa  Muren. 

I  den  allergraaeste  Oldtid  har  Hytten,  som 
Letty  og  Maja  nu  synes  er  saa  forfærdelig 
gammel,  slet  ikke  eksisteret.  Dengang  førte  «den 
første  Husmand*  en  Slags  Nybyggertilværelse 
oppe  i  Lyngbakken,  hvor  man  endnu  i  en 
mystisk  Fordybning  ser  Spor  af  hans  Kartoffel- 
kælder, som  efterhaanden  har  udviklet  sig  til 
en  lille  hyggelig  Grotte,  hvor  man  om  Efter- 
middagen kan  drikke  sin  Kaffe.  Efter  ham 
kom  «den  anden  Husmand »,  og  efter  denne 
«den  tredie  Husmand*,  der  ligesom  den  første 
er  forhistoriske  Personer,  blot  dunkelt  ihu- 
komne af  Eftertiden,  og  som  ikke  har  efter- 
ladt sig  ringeste  Spor. 

Paa  hver  sin  Side  af  det  røde  Hus  findes  to 
andre   røde   Huse,   hvor  Karl  Gaardskarl   i   sin 

Tid  havde  Køer  og  Faar  og  Grise  og  Sæd  og 
Ved  og  Tørv.  N  u  regner  det  ned  gennem 
Taget  i  det  ene  Hus,  men  Letty  og  Maja,  som 
sammen  med  Katten  •  og  Killingerne  faar  Lov 
til  at  husere  der,  saa  meget  de  vil,  finder  nu 
kun,  at  det  er  saa  hyggeligt.  Mellem  de  tre 
Huse  findes  der  en  grøn  Gaardsplads  og  midt 
i  den  grønne  Gaard  en  rødmalet  Brønd  med 
Spaanoverbygning,  hvorpaa  der  sidder  en  Vejr- 
fløj. Den  sidder  der  naturligvis  kun  til  Pynt, 
for  skønt  de  tre  røde  Huse  er  lave,  saa  er  de 
dog  højere  end  Brønden.  Ved  Middagstid  at 
staa  med  Hovedet  ind  under  Brøndtaget  og 
Solen  i  Ryggen  og  kigge  ned  i  det  runde  Dyb, 
ned  i  det  blanke  mørke  Vand  mellem  de  mos- 
klædte  Kampestensvægge,  medens  man  venter 
paa  Maden,  og  høre,  hvordan  der  inde  i  Køkke- 
net skramles  med  Kasseroller,  det  er  morsomt. 
Mindst  et  Par  Gange  i  Sommerferien  faar 
Letty  og  Maja  Lov  til  at  køre  med  til  Gamle- 
gaard,  hvorunder  den  røde  Hytte  og  Skoven 
og  Lyngheden  engang  hørte.  Tæt  ved  den  Vej, 
som  fører  derhen,  bliver  der  altid  et  eller  andet 
Sted  sprængt  Sten  —  derfor  maa  man  køre 
forsigtigt,  og  engang  imellem  kan  det  hænde, 
at  man  maa  staa  af  Vognen  for  Bakkernes 
Skyld.    Nu  har  man,  saa  længe  det  kan  huskes, 

sprængt  Sten  i  Gøngeherred,  og  endnu  bliver 
man  ved  med  det  og  vil  blive  ved  med  det 
mange  hundrede  Aar  til. 

Naar  man  kommer  ind  i  den  lange  Birke- 
allé, som  i  flere  Bugtninger  fra  Landevejen 
fører  op  til  Ledene,  viser  Moder  ofte  Letty  Og 
Maja  alle  de  Steder,  hvor  hun  som  Barn  plej- 
ede at  lege  med  sine  Søskende  og  Fætre  og 
Kusiner.  Blot  hun  lukker  Øjnene  til,  kan  hun 
endnu  se  sin  Fader  og  Moder  og  Lærerinde 
og  smaa  Søstre  spadsere  frem  fra  Skovvejen 
til  venstre  og  dreje  om  Hjørnet  ved  den  store 
Eg,  som  kaldes  for  Karl  XII,  men  snarere 
burde  hedde  Karl  XI,  for  alle  véd  jo,  at  det 
var  dér,  den  strenge  Konges  strenge  Soldater 
plejede  at  hænge  de  opsætsige  Snaphaner.  Gen- 
nem det  hvide  Led  kan  hun  endnu  se  sine 
nærmeste  gaa  ind  i  den  mørke  Kastanieallé  og 
gennem  den  klippede  Port  i  den  høje  Avn- 
bøgehæk  ud  i  den  solbeskinnede  gruslagte 
Gaard  med  Dueslaget,  som  paa  den  Tid  saa' 
ud  som  et  Dukkehus  paa  en  Stang  med  en  hel 
Bække  bitte  smaa  Vinduer  og  Døre  højt  oppe 
i  Luften.  Hunden  Pax  laa  altid  og  solede  sig 
paa  den  yderste  Veranda,  og  den  maatte  man 
forbi,  før  man  kom  ind  i  den  smalle  Forstue, 
som  altid  lugtede  af  Æbler,  og  ind  i  den  store 

gamle  Sal,  hvor  Moders  blinde  gamle  Farmoder 
sad  og  strikkede  i  Sofaen  ved  Vinduet,  medens 
alle  de  mange  lyshaarede  Børnebørn  i  Orden 
og  efter  Tur  kom  frem  og  tog  hende  i  Haan- 
den  og  nejede  og  bukkede  for  hende  saa  dybt, 
som  om  hun  havde  kunnet  se  dem.  Ude  paa 
den  grønne  overvoksede  Haveveranda,  der  lige- 
som Forstuen  altid  har  været  for  trang  til 
den  store  Slægt,  sidder  mange  Tanter  og  Far- 
brødre, og  endnu  flere  Tanter  og  Farbrødre 
sidder  omkring  det  runde  Kaffebord,  som  staar 
dækket  under  de  gamle  Æbletræer.  «Karl  Xll» 
ved  Hjørnet  staar  endnu,  og  det  gør  ogsaa 
Alleens  mørke  Kastanier  —  ja,  det  ser  ikke 
engang  ud,  som  de  er  blevne  en  Smule  ældre 
i  alle  disse  Aar.  Den  klippede  Port  i  Hækken 
findes  der  endnu,  ligesom  ogsaa  Gaarden  og 
Trappen  og  Verandaen.  Men  inde  i  den  store 
Dagligstue  i  den  Sofa,  hvor  Moders  blinde 
Farmoder  plejede  at  sidde,  sidder  nu  en  gam- 
mel Faster,  og  omkring  Kaffebordet,  som  staar 
dækket  paa  samme  Sted  med  samme  gamle 
lave  rummelige  Kopper,  sidder  nu  under  Æble- 
træerne Moders  Søstre  og  Kusiner  i  Stedet  for 
Mormoder  og  hendes  Svigerinder.  Og  de  taler  om 
gamle  Dage,  da  de  var  smaa  og  samlede  umoden 
Frugt  og  legede,  at  det  var  Kugler  og  legede  Krig 

og  havde  en  Fæstning  nede  i  Huggehuset  og 
fik  Saft  og  Vand  og  Kager  omkring  det  store 
hvide  Bord  derude,  hvor  nu  Letty  og  Maja 
og  deres  smaa  Legekammerater  sidder  og  Oli- 
ver trakterede  ganske  paa  samme  Maade. 

Omkring  det  hvide  Hus  bor  der  mest  Folk 
fra  den  store  By,  som  flytter  ud  derfra  for  at  «bo 
paa  Landet »,  og  mange  af  dem,  som  igen  tager 
ind  om  Vinteren,  kender  man  knap  nok  noget 
videre  til.  Men  de,  som  bor  omkring  den  røde 
Hytte,  bor  der  altid,  og  dem  kan  Moder 
huske,  fra  hun  var  meget  mindre  end  Letty 
og  Maja,  som  ogsaa  kan  huske  dem,  fra  de 
var  meget  smaa.  Der  er  Oliva,  som  var  en 
smuk  Pige  og  arvede  Hus  og  Mark  og  Ko  og 
Gris  efter  sine  Forældre,  og  som  i  sin  grøn- 
neste Ungdom  plejede  at  sige,  at  hun  ikke 
havde  nogen  « særlig  brændende  Lyst»  til  noget 
som  helst,  men  som  nu  har  Lyst  til  sit  Ar- 
bejde og  er  bleven  en  dygtig  og  flittig  Hus- 
moder. Naar  hun  om  Aftenen  gaar  med  sin 
Mælkespand  forbi  den  røde  Hytte  ind  i  Skoven, 
kan  det  meget  ofte  hænde,  at  hun  standser 
ved  Havelaagen  og  spørger,  hvordan  det  staar 
til,  og  Moder  kommer  saa  ud  fra  det  gul- 
malede  Bislag  og  taler  om,  hvor  meget  Olivas 
Børn   er  voksede   siden    i    Fjor,    og    hvor   den 

største  Dreng  nu  tjener,  og  hvad  den  næste  i 
Rækken  tager  sig  til  i  Sommer  .  .  .  Der  er 
gamle  Svend,  som  aldrig  har  giftet  sig,  men 
selv  laver  sin  Mad  og  holder  sit  lille  Hus  pænt. 
Ham  kan  man  straks  se  paa,  at  hans  Familie 
i  mange  Slægtled  har  været  Kongens  Soldater, 
for  skønt  han  har  graat  Haar,  gaar  han  saa 
rank  som  et  Lys  og  hilser  altid  saa  galant  og 
fint  som  en  hel  Prins.  Hans  Fader  husker 
Moder  fra  sin  Barndom,  da  han  var  Røgter 
hos  Morfader  og  plejede  at  tage  hende  i  Haan- 
den,  da  hun  var  lille,  og  vise  hende  de  ny 
Kalve  i  « Boksen*  og  give  hende  og  hendes 
Søskende  Lov  til  at  lege  Fængsel  i  Røgter- 
skuret,  som  var  et  ganske  lille  Hus  paa  Hjul 
midt  ude  i  Skoven,  det  lignede  næsten  en 
Zigeunervogn.  Man  vidste,  at  den  Dag  gamle 
Hertha  blev  spændt  for  Røgterskuret,  og  Elias 
selv  satte  sig  i  den  aabne  Dør  og  kørte  sit 
Hus  ud  paa  Marken  med  Sengklæderne  paa 
Bunden  og  Frakken  paa  Sømmet  og  Salme- 
bogen og  Kortspillet  og  Spejlstumpen  og  Mes- 
singkammen i  Lædiken  under  Vinduet,  saa 
var  Vinteren  for  Alvor  forbi,  og  den  rigtige 
Sommer  stod  for  Døren.  Nu  kunde  ingen  Frost- 
nætter eller  pludselige  Snestorme  oftere  komme 
og  narre  En! 

Senere  hen  kom  Vogterdrengen  og  hentede 
Hertha  —  den,  som  passede  paa  at  være  med, 
kunde  maaske  faa  Lov  til  at  ride  hende  til- 
bage til  Stalden  —  og  hun  kom  ikke  igen,  før 
Køerne  skulde  flyttes  til  andre  Græsgange. 
Tyren  fik  aldrig  Lov  til  at  komme  med  —  den 
stod  med  Ring  i  Næsen  hjemme  i  Baasen  og 
sparkede  og  fnøs,  og  turde  man  tage  en  Arm- 
fuld Kløver  og  Græs  i  sit  Forklæde  og  give 
den  det,  fordi  man  alligevel  syntes,  det  var 
Synd  for  den,  saa  gik  man  for  at  være  rigtig 
modig.  Fik  man  Lov  til  at  være  med  til  at 
flytte  Køerne  og  Røgterskuret  fra  den  ene  Eng 
eller  den  ene  lille  Skov  til  den  anden,  kom 
man  til  at  tænke  paa  alt  det,  man  havde  læst 
i  Geografien  om  Nomader  og  Lapper  og  oven 
i  Købet  paa  Abraham  i  Bibelhistorien  og  hans 
Hjorder. 

I  det  Hus,  hvoraf  nu  bare  Skorstenen  staar 
tilbage,  boede  før  smukke  Kaja.  Hun  var 
næsten  en  Æventyrerske  —  slet  ikke  fra  Skaane 
—  hun  kom  oprindelig  fra  Smaaland  og  havde 
været  baade  i  Amerika  og  Danmark.  Dér  var 
hun  bleven  saa  forfængelig,  at  da  hun  kom 
tilbage  derfra  og  kun  ejede  to  Chemiser,  havde 
hun  i  Krinolinetiden  sat  Fjedre  i  den  ene.  Da 
Moder  var    lille   og  ikke   vilde    have    sit   Haar 

saa  haardt  flettet  eller  vilde  gaa  med  Parasol 
ligesom  «de  store»,  sagde  Mormoder  altid: 
«Tag  dig  i  Agt  for,  at  du  ikke  bliver  ligesaa 
forfængelig  som  Kaja  i  Bakken !»  og  til  Ad- 
varsel fortalte  hun  hende  Sagnet  om  de  to 
Chemiser.  Men  da  det  var  saa  længe  siden, 
det  var  forbi  med  Krinolinerne,  som  man  ikke 
engang  selv  havde  set,  og  da  alle  Mennesker, 
man  kendte,  gik  med  næsten  ligesaa  snævre 
Nederdele  som  nu  til  Dags,  gjorde  Advarselen 
ikke  noget  synderligt  Indtryk. 

Under  Bakken  neden  for  Kaja  boede  —  og 
bor  der  endnu  den  Dag  i  Dag  —  gamle  Mor 
Ingeborg.  Hun  havde  haft  ni  Søskende,  og  de 
var  alle  voksede  op  i  den  lille  trange  Hytte 
og  var  dog  allesammen  blevne  saa  store  og 
stærke,  at  ingen  af  dem  senere  hen  kunde 
gaa  oprejst  ud  gennem  Døren.  Hun  har  set 
meget,  gamle  Ingeborg,  og  kan  tilmed  huske, 
dengang  der  fandtes  Ulve  i  Gøngeherred.  Hele 
sit  Liv  igennem:  som  lille  Barn,  som  ung  Pige, 
og  som  gift  Kone  med  egne  Børn  har  hun  al- 
tid boet  i  samme  Hytte  og  aldrig  set  en  By. 
Tænk,  hun  har  aldrig  set  en  By!  Hele  sit  Liv 
igennem  har  hun  ønsket  sig  en  Ko,  som  hun 
aldrig  har  faaet  Raad  til  at  købe  sig,  og  hun 
kan  ikke  begribe,  at  den,  som  hver  Dag  kunde 

spise  stegt  Flæsk  og  brune  Bønner,  om  han 
havde  Lyst  til  det,  nogensinde  kan  bryde  sig 
om  at  faa  andet  at  spise 

Men  mange,  mange  Mennesker,  som  boede 
dér  paa  Egnen,  medens  Moder  var  lille,  har 
nu  solgt  deres  Huse  og  Hjem  og  er  flyttede 
til  Byen  eller  rejste  til  Amerika.  Et  af  de 
allerældste  Huse  —  som  for  Besten  laa  et 
temmelig  langt  Stykke  Vej  fra  den  røde  Hytte 
—  er  selv  rejst  bort,  er  flyttet  til  et  andet 
Land.  Fremmede  lærde  Herrer  kom  og  saa' 
paa  det  og  talte  og  skrev  om  det,  og  til  Slut 
købte  de  det  og  lod  det  rejse  paa  Jernbane 
og  Dampskib,  til  det  kom  til  en  By  i  Dan- 
mark, som  hedder  Lyngby.  Dér  stillede  de 
det  op  sammen  med  mange  andre  gamle  Huse, 
som  de  lærde  Herrer  efterhaanden  havde  sam- 
let fra  Øst  og  Vest  og  Nord  og  Syd  fra  mange 
Landsdele,  som  engang  havde  haft  samme 
Sprog,  og  hørt  under  samme  Konge,  men  nu 
for  bestandig  var  skilte  fra  hverandre.  Og  dér 
staar  det  gamle  Hus  nu,  tomt  og  forladt,  og 
ingen  Tørverøg  stiger  op  fra  Skorstenen,  ingen 
Morlille  spinder  ved  Arnestedet,  ingen  Høns 
skraber  paa  Gulvet,  ingen  Vugge  gaar,  ingen 
Balsaminer  blomstrer  i  Vinduerne.  Det  staar 
der  kun  for  at  vise  Købstadsfolkene,  hvor  garn- 


22      DET  HVIDE  HUS  OG  DEN  RØDE  HYTTE 

meldags  og  nøjsomme  Folk  paa  Gøngeegnen 
er.  Letty  og  Maja  har  selv  set  det,  hvor  det 
nu  staar,  og  gaaet  ud  og  ind  i  det  mange 
Gange.  Men  Moder  kan  endnu  mindes,  da 
det  gamle  Hus  stod  paa  sin  egen  Gaardsplads, 
og  der  boede  levende  Mennesker  dér,  som  heg- 
lede Hør  og  støbte  Lys  og  havde  Juleslagtning 
og  røgede  Flæsk  i  Skorstenen.  For  da  hun 
var  lille,  har  hun  mer  end  engang  med  egne 
Øjne  set  « Konen  paa  Næs»,  den  gamle  rige 
Kone,  som  boede  dér,  sidde  stiv  og  storøjet 
med  sort  Silketørklæde  over  Hovedet  og  drikke 
Kaffe  af  Underkoppen. 

Rundt  om  «Den  røde  Hytte »  ligger  Skoven 
og  Lyngbakkerne  —  den  ene  Bakke  ved  Siden 
af  den  anden,  og  om  dem  alle  kan  man  for- 
tælle noget. 

Først  er  der  « Brudebakken ».  Engang  —  det 
er  kun  nogle  hundrede  Aar  siden  —  bad  en 
Brud,  der  var  paa  Vej  til  Kirken,  Følget  om 
at  holde,  medens  hun  gik  bagom  Bakken  for 
at  binde  sit  Strømpebaand.  Vips!  tog  Trolden 
hende  —  naturligvis.  Hele  Brudefølget  holdt 
stille  paa  Vejen  og  ventede  en  hel  Time  paa 
hende,  medens  Brudgommen  sad  til  Hest  i 
Spidsen,  stolt  og  strunk  med  Dusinvis  af  Sølv- 
knapper i  sin   Trøje,   Baandroset    i    Hatten   og 

Baandroset  paa  Pisken.  Og  kommer  man  til- 
fældigvis forbi  Bakken  en  Skuddagsnat  med 
Fuldmaane,  kan  man  endnu  se  dem:  alle 
(lasterne  sidder  der  og  venter  endnu.  Men 
Bruden  er  inde  i  Bakken  og  kommer  aldrig 
ud.  Da  Moder  var  meget  lille  og  hveranden 
Søndagaften  kørte  der  forbi,  plejede  hun,  som 
altid  helst  vilde  sidde  paa  Bukken  hos  gamle 
Stald-Nielsen,  samvittighedsfuldt  at  se  efter 
Bruden.    Men  hun  kom  som  sagt  aldrig. 

Men  den  underligste  og  største  af  alle  Bak- 
kerne er  alligevel  den,  som  ligger  lige  over  for 
«Den  røde  Hytte »,  lige  bag  ved  Mormoders 
Hus.  Underlig  er  den,  fordi  ingen  kan  tro,  at 
det  er  en  rigtig  naturlig  Bakke  —  den  ser  ud 
som  en  stor,  stor  Kæmpehøj.  Øverst  oppe  paa 
Toppen  laa  i  sin  Tid  den  store  Mindesten  — 
ikke  opretstaaende,  høj  og  flad  som  Kampe- 
stenene paa  Markerne  og  Heden  nedenfor  — 
kun  stor  og  hvælvet,  uhyre  stor.  Hyttegubben 
og  de  andre  Skattegravere,  som  stadig  gravede 
efter  de  tre  Guldkister,  Kong  Klack  fik  med 
sig,  da  han  efter  Slaget  blev  begravet  i  Bakken, 
har  sprængt  den  og  slængt  den  bort  for  at 
finde  Vej  ned  i  Højen.  Men  Kong  Klack  vilde 
naturligvis  ikke  være  af  med  Guldkisterne. 
De  staar  endnu  derinde  i  Bakken,  og  Gøngerne, 

som  rundtom  i  deres  Ansigts  Sved  pløjer  og 
tilsaar  de  magre  Marker,  véd  det  meget  godt. 
Naar  det  Sommeraftener  er  tyst  og  stille,  og 
selv  Aftenbrisen  har  lagt  sig,  kan  man,  naar 
man  stamper  haardt  i  Jorden  med  Foden, 
tydeligt  høre,  hvordan  Guldet  skramler  der- 
nede, og  hvordan  den  gamle  Vikingedrot  fam- 
ler efter  sit  Slagsværd.  Dér  sidder  han  Dag 
og  Nat  og  vaager  over  Skatten  og  holder  sig 
rede  til  at  hugge  Hovedet  af  En,  hvis  man 
skulde  driste  sig  til  at  krybe  ned  i  Bakken  og 
kigge  efter  de  tre  Guldkister. 


DET  GAMLE  TERMOMETER 


Inde  under  det  store  Spejl  i  Dagligstuen  staar 
en    rund    Sølvtvebak    paa   Jærnfod,    som    I 
altid,    da  I  var   mindre,    kaldte    «det   lille  Ur». 
Men   det  er  saamænd  ikke  noget  Ur.    Nej,   nu 
skal  I  bare  høre,   hvad   det   er  for  en  Tingest. 
Den  er  gammel  —  meget  over  hundrede  Aar 

—  og  har  fra  først  af  tilhørt  en  gammel  Herre, 
som  levede  paa  den  Tid.  Denne  gamle  Herre 
var  Ven  af  og  Raadgiver  for  den  Konge,  som 
endnu  staar  ved  Indgangen  til  Parken  omkring 
Frederiksberg  Slot,  hvor  han  plejede  at  bo,  og 

—  ligesom  han  i  levende  Live  gjorde  det  — 
ser  ned  paa  sit  Folk,  naar  det  Søndag  Morgen 
i  store  Skarer  kommer  derud  fra  den  kvalme 
By.  Dengang  plejede  han  at  nikke  til  dem 
og  sige:  «God  Dag,  Børn!»  men  det  er  selv- 
følgelig umuligt  for  ham  nu,  for  nu  er  han  af 
det  rene  bare  Bronce. 

Hvorvidt  han  vilde  følge  den  gamle  Herres 
sikkert  altid  højst  velmente  og  velovervejede 
Raad,   blev  hans  egen  Sag  —  han  var  jo  ene- 

vældig  Konge  og  kunde  naturligvis  gøre,  hvad 
han  vilde  —  men  for  det  meste  hørte  han 
altid  høfligt  paa  ham,  og  saa  takkede  han  ham 
saa  mange  Gange.  Og  engang  imellem,  naar 
han  var  rigtig  naadig,  kunde  det  jo  hænde,  at 
han  stak  Haanden  ned  i  Frakkelommen  og  tog 
en  Snustohaksdaase  eller  en  Medalje  eller  en 
Orden  eller  noget  lignende,  som  Majestæter 
plejer  at  gaa  med  i  Lommen,  og  rakte  den 
gamle  Herre  det  og  sagde:   « Værsgo !» 

Det  kan  være,  han  ogsaa  havde  Sølvtingesten 
i  Lommen,  men  Jernfoden  kunde  han  absolut 
ikke  have  der.  Den  vide  rummelige  Bronce- 
frakke,  han  nu  har  haft  paa  i  saa  mange  Aar, 
havde  han  nemlig  ikke  dengang.  For  véd  I, 
hvordan  han  saa'  ud,  medens  han  levede? 
Ganske  som  vor  udskaarne  Nøddeknækker  saa' 
han  ud  (skønt  han  just  ikke  egnede  sig  særlig 
til  at  knække  Nødder)  —  bare  et  Hoved  og  et 
Par  tynde  Ben.  Og  paa  Hovedet  sad  der  en 
vældig  trekantet  Hat,  og  om  Halsen  havde  han 
en  højt  opstaaende  stiv  Krave  eller  to  eller 
sommetider  tre.  Men  neden  for  Epauletterne, 
som  jo  ogsaa  var  ret  anselige,  fandtes  der  som 
sagt  ikke  videre  meget.  En  højrød  Kjole,  som 
fortil  endte  et  godt  Stykke  oven  for  Maven  og 
bagtil  et  godt  Stykke  neden  for  Knæhaserne  — 

forøvrigt  kun  snævre  hvide  Skindbukser  og 
hvide  Silkestrømper  i  et  Par  Sko.  Det  var  alt. 
Og  dér  har  I  hele  Frederik  den  sjette. 

Men  Sølvtvebakken  kunde  som  sagt  meget 
godt  have  faaet  Plads  i  Lommen  paa  den  røde 
Frakke,  og  den  gav  han  engang  den  gamle 
Herre  i  Nytaarsgave.  Og  den  gamle  Herre, 
der  var  næsten  dobbelt  saa  høj  som  Kongen, 
bukkede  meget  dybt  og  sagde:  »Tusind  Tak, 
Deres  Majestæt !» 

Han  troede  ogsaa  først,  at  det  bare  var  et 
ganske  almindeligt  Ur,  men  da  han  rigtig  saa' 
paa  Tingesten,  opdagede  han  —  for  han  var 
en  lærd  gammel  Herre,  som  tilmed  kunde  skrive 
Høger  —  at  det  var  et  Termometer.  Derfor 
bestilte  han  Jernenglen,  som  nu  i  over  hun- 
drede Aar  troligt  har  holdt  det  over  sit  Hoved, 
og  hvergang  han  kom  hjem,  og  han  svedte 
eller  frøs,  saa'  han  paa  Termometret  og  vidste 
saa  straks,  hvor  varmt  eller  koldt  der  var  i 
Huset,  og  om  hans  Kone  havde  siddet  hjemme 
og  passet  Ilden,  medens  han  var  ude. 

Engang  kom  den  gamle  Herres  Brodersøn 
og  hilste  paa  ham.  Han  var  ung  Løjtnant  — 
ogsaa  i  rød  Kjole  og  med  trekantet  Hat  og  høj 
stiv  Krave  naturligvis  —  og  havde  været  med 
i    Krigen    i    Tyskland    mod    Kejser    Napoleon. 

Men  nu  var  der  Fred,  og  han  havde  nylig 
giftet  sig,  og  da  han  altid  havde  hørt  tale  om 
Paris  og  alle  de  mange  Seværdigheder  i  den 
By,  saa  havde  han  i  Sinde  at  tage  dertil  paa 
Bryllupsrejse.  Nu  kom  han  for  at  sige  Farvel 
til  sin  Farbroder,  og  da  denne  holdt  af  ham 
og  troede,  han  kunde  have  Nytte  af  Termo- 
metret, saa  gav  han  ham  det  i  Bryllupsgave. 
Paa  den  Tid  gik  det  jo  ikke  saa  let  at 
komme  til  Paris  som  nu,  da  man  i  en  Fart 
kan  rejse  dertil  paa  Jernbane!  Ak  nej!  Først 
maatte  man  skaffe  sig  en  Vogn,  og  om  den 
raadførte  man  sig  længe  og  alvorligt  med  sine 
Bekendte,  hvorvidt  den  var  tilstrækkelig  rum- 
melig og  solid  og  let  og  rigtig  praktisk  ind- 
rettet med  Skuffer  under  Sæderne  og  med  be- 
kvemme Tasker  paa  Dørene  og  Plads  til  Mad- 
kurve og  Vinflasker  og  Puder  og  alt  muligt 
andet,  man  absolut  havde  Brug  for.  Saa 
maatte  man  endvidere  leje  en  Karl,  som  havde 
ordentlige  Attester  for,  at  han  ikke  plejede  at 
gaa  i  Kompagni  med  Landevejsrøvere  og  plyndre 
sine  Herrer  eller  sætte  dem  Pistolen  for  Bry- 
stet. Og  saa  maatte  man  tage  omstændelig 
Afsked  med  alle  Venner  og  Bekendte,  gøre  sit 
Testamente  og  anbringe  Overtræk  paa  alle  sine 
Møbler.     Og  naar  man  endelig  en  Morgen  tid- 

lig  havde  spist  en  ordentlig  Frokost,  og  alle  Ens 
nærmeste  havde  holdt  Tale  for  En  og  klinket 
og  skaalet  med  En  og  omfavnet  En,  saa  kunde 
man  for  Alvor  tænke  paa  at  sætte  sig  op  i 
den  ny  Vogn,  stikke  Pistolerne  i  Bæltet  og  føle 
efter  Dukaterne  under  Skjorten,  før  man  høj- 
tideligt tog  sit  røde  Silkelommetørklæde  frem 
og  for  allersidste  Gang  rørt  viftede  Farvel,  idet 
man  rullede  ud  gennem  Vesterport. 

Naturligvis  havde  Løjtnanten  taget  Termo- 
metret med  sig,  selv  om  han  maatte  lade  Jern- 
englen  blive  hjemme.  Det  hang  oven  over 
Vognsædet  i  et  lille  broderet  Urfoderal,  som 
hans  Kone  selv  havde  syet.  Og  han  saa'  ofte 
paa  det  og  lagde  Mærke  til,  at  det  blev  var- 
mere og  varmere,  jo  længer  de  kom  sydpaa. 
Men  han  vidste  endnu  ikke,  hvad  det  var  for 
et  overordentlig  mærkværdigt  Termometer,  og 
hvad  for  Tjenester  det  skulde  komme  til  at 
gøre  ham. 

De  havde  allerede  rejst  flere  Dage,  da  de  en 
Aften  kom  til  et  Sted  nede  i  Tyskland  ved 
Rhinen,  der  hedder  Assmannshausen  og  er  vidt 
berømt  for  sin  gode  Vin.  Dér  skulde  de  blive 
Natten  over,  og  de  tog  ind  i  et  morsomt  gam- 
melt Værtshus,  som  bare  bestod  af  vedbend- 
klædte    Altaner    og    Karnaper    og    Hjørner    og 

Kroge  og  smalle  Trapper  og  mørke,  dybe  Stuer 
med  udskaarne  Skabe  og  Døre.  Den  unge 
Frue,  som  var  dygtig  træt  efter  den  lange 
Landevejskørsel  i  gloende  Solskin  Bakke  op 
og  Bakke  ned,  gik  straks  op  i  Sovekammeret, 
men  hendes  Mand  gik  derimod  ned  i  den  lave 
Skænkestue  og  satte  sig  ved  et  Bord  og  bestilte 
sig  en  Flaske  af  den  berømte  Vin. 

Termometret  plejede  han  i  Reglen  at  putte 
i  Lommen,  naar  han  stod  ud  af  Vognen,  og 
nu  tog  han  det  op  og  lagde  det  foran  sig  paa 
Bordet.  I  det  samme  saa'  han  paa  det:  der 
var  tyve  Grader  inde  i  Stuen,  og  det  er  jo 
varmt. 

Henne  ved  Vinduesbordet  sad  en  anden 
Herre,  som  han  straks  kendte  igen,  for  de 
havde  truffet  hinanden,  da  Løjtnanten  før  var 
dernede  i  Tyskland  under  Krigen.  Han  blev 
glad  ved  at  se  en  Bekendt  og  raabte  straks  til 
ham,  at  han  skulde  komme  over  og  sætte  sig 
ved  hans  Bord.  Den  fremmede  blev  ogsaa  glad, 
rejste  sig  straks  og  kom. 

Tilfældigvis  kommer  Løjtnanten  i  det  samme 
til  at  kigge  paa  Termometret  og  ser,  at  for  hvert 
Skridt  hans  udenlandske  Ven  gaar  hen  imod 
ham,   synker   det   en    hel   Grad,    saadan   at   da 

den  fremmede  Herre  var  henne  ved  hans  Bord, 
stod  Viseren  blot  paa  ti  Grader. 

—  Hvad  i  Alverden  skal  det  sige?  tænkte 
Løjtnanten.  Kan  der  være  noget  i  Vejen  med 
Mekanismen? 

Den  fremmede  lod  imidlertid  til  at  være 
meget  glad  ved  at  træffe  ham:  han  lo  over 
hele  sit  sortsmudsede  Ansigt  og  omfavnede  ham 
og  kyssede  ham  paa  begge  Kinder.  Saa  klin- 
kede de  med  hinanden  og  talte  om  gamle 
Krigsbedrifter  og  om  den  store  Kejser,  som  nu 
endelig  havde  spillet  Fallit  og  maatte  finde 
sig  i  at  sidde  som  Fange  paa  en  0  i  Atlanter- 
havet. Og  saa  stødte  de  Glassene  sammen  og 
sagde:  « Waterloo !»  og  blinkede  til  hinanden 
og  kneb  Øjnene  sammen  og  smækkede  med 
Tungen  og  sagde,  at  saadan  en  Vin,  som  man 
drak  i  denne  gamle  Rede  i  Assmannshausen, 
det  fik  man  ingen  andre  Steder. 

—  Jo,  alligevel  ...  i  «Den  blaa  Gedde »! 
sagde  den  udenlandske  Ven.  Og  han  lagde 
Haanden  paa  Hjertet,  saa'  op  i  Loftet  og  rul- 
lede med  Øjnene  for  rigtig  at  betegne,  hvor 
enestaaende  herlig  Vinen  i  «Den  blaa  Gedde » 
var. 

Den  vilde  Løjtnanten  naturligvis  gerne  smage 
og    spurgte    straks    efter    Vejen    til    «Den    blaa 

Gedde»,  og  om  man  kunde  faa  danske  Dukater 
vekslede  dér  .  .  . 

I  det  samme  kigger  han  igen  —  ganske  til- 
fældigt —  paa  Termometret  og  ser,  at  nu  staar 
det  lige  nede  paa  Frysepunktet.  Men  da  den 
fremmede  pludselig  rejste  sig  og  gik  et  Øjeblik 
hen  til  Disken,  steg  det  straks  igen  et  Par 
Grader. 

Nu  havde  Løjtnanten,  som  just  ellers  ikke 
læste  meget,  men  maaske  netop  derfor  huskede, 
hvad  han  læste,  engang  faaet  fat  i  en  Bog,  som 
handlede  om  Legemsatmosfæren.  Husk  det 
Ord  —  det  er  svært,  men  det  er  nødvendigt 
at  huske  det.  Forstaar  man  ikke  det  Ord, 
forstaar  man  ikke  hele  Historien. 

For  det  er  nemlig  saadan,  at  hvert  Menne- 
ske ligesom  Jorden  selv  —  som  I  jo  nylig  har 
lært  i  Skolen  —  har  en  Luftkreds  om  sig,  der 
skiller  det  fra  alle  andre  Mennesker  og  alle 
andre  Skabninger.  I  véd  jo,  at  der  gives  de 
Børn,  som  aldrig  bliver  stukne  af  Myg,  selv 
om  de  saa  sidder  en  hel  Dag  i  Gelsskov,  og 
andre,  som  altid  bliver  det.  De  har  en  Le- 
gem  satmosfære  (husk  Ordet!),  hvori  Myggene 
trives,  og  de  andre  har  en  Legemsatmosfære, 
hvori  Myggene  ikke  kan  fordrage  at  leve.  Der 
findes  jo  ogsaa  Folk.  man  straks  synes  om,  og 

som  straks  fortæller  En  alle  deres  Hemmelig- 
heder, og  saa  er  der  andre,  man  slet  ikke  kan 
fordrage  og  knap  nok  kan  overvinde  sig  til  at 
sige  Goddag  til,  og  egentlig  kan  man  ligesaa 
lidt  give  Grunde  for  det  ene  som  for  det  andet. 
Alt  dette  tænkte  nu  Løjtnanten  paa  og  syntes 
virkelig  selv,  at  han  var  meget  dybsindig  og 
klog,  at  han  saadan  straks  kom  til  at  tænke 
paa  det. 

Men  for  Resten  syntes  han,  det  var  dumt  af 
Termometret  ikke  at  kunne  befinde  sig  vel 
sammen  med  saadan  en  munter  og  hyggelig 
Fyr  som  hans  udenlandske  Ven,  og  han  blev 
rigtig  vred  paa  det. 

Den  fremmede  var  imidlertid  kommen  til- 
bage og  gav  sig  igen  til  at  lovprise  «Den  blaa 
Gedde»  og  sagde,  at  Løjtnanten  højt  og  helligt 
maatte  love  ham  næste  Nat  at  tage  ind  dér 
—  ikke  blot  for  Vinens  Skyld,  men  ogsaa  for 
Værtindens;  hun  var  den  flinkeste  og  rareste 
Værtshusholderske  i  hele  det  tyske  Rige. 

Men  da  han  sagde  det,  faldt  Termometret 
saa  voldsomt,  at  det  ligefrem  knagede  i  det, 
og  den  fremmede  oven  i  Købet  maatte  mærke 
det. 

—  Det  var  da  en  lille  morsom  Tingest!  sagde 
han  og  tog  det  i  Haanden. 

3* 

Men  da  han  igen  lagde  den  lille  Sølvtvebak 
ned  paa  Bordet,  var  det  ynkeligt  at  se  den. 
Ingen  Storm  og  intet  Jordskælv  havde  tilnær- 
melsesvis kunnet  frembringe  saadan  en  Virk- 
ning. Viseren,  som  ellers  plejede  at  opføre  sig 
saa  yderst  støt  og  videnskabeligt,  rystede  og 
dirrede  nu  som  et  Sildeben,  en  Kat  leger  med. 
Løjtnanten  blev  ganske  bange  for,  at  hele  In- 
strumentet skulde  gaa  itu,  og  vidste  ikke  andet 
Raad  end  at  putte  det  ned  i  Lommen  —  som 
om  det  havde  været  en  Fugleunge  halvdød  af 
Skræk. 

Imidlertid  havde  denne  lille  Hændelse  sat 
ham  i  daarligt  Humør  —  han  syntes  pludselig, 
at  den  fremmede  ikke  længer  var  saa  kvik  og 
morsom,  og  at  Rhinskvinen  ikke  smagte  saa 
godt  som  før.  Derfor  rejste  han  sig  og  sagde 
Godnat. 

Da  han  var  kommen  op  paa  Værelset,  for- 
talte han  selvfølgelig  sin  Kone  alt.  Men  hun 
var  søvnig  og  sagde,  at  hun  ikke  forstod  noget 
af  det  hele,  og  at  de  naturligvis  burde  tage  til 
«Den  blaa  Gedde »,    naar  hans  Ven  syntes  det. 

Altsaa  rejste  de  næste  Morgen  derhen  og 
fortrød  det  ikke,  for  det  var  den  kønneste  Vej, 
de  endnu  havde  kørt.  Midt  i  Skoven  delte 
Vejen  sig,  og  en  blaamalet  Gedde  paa  et  Brædt 

angav,  i  hvilken  Retning  Værtshuset  laa.  Men 
da  Kusken  prøvede  paa  at  faa  Hestene  til  at 
høje  af,   stejlede  de  og  vilde  ikke  gaa  længere. 

—  Hvad  er  der  i  Vejen?  raahte  Løjtnanten 
inde  i  Vognen  og  fik  straks  en  Pistol  frem. 

Men  Kusken  bandede  og  brugte  sin  Pisk, 
indtil  de  stakkels  Heste  pludselig  gav  efter, 
styrtede  afsted  i  fuldt  Firspring  og  ikke  stand- 
sede, før  de  havde  løbet  Panden  mod  Porten 
til   «Den  blaa  Gedde ». 

Der  kom  de  rejsende  straks  ind  i  Skænke- 
stuen, og  Værtinden,  som  var  stor  og  rød,  og 
havde  hvide  Skørter  og  tykke  Ben  og  lo  ual- 
mindelig meget,  satte  et  Tællelys  midt  paa  det 
runde  Bord  og  spurgte,  om  nogen  af  dem  var 
kommet  noget  til,  da  Hestene  løb  løbsk.  Da  de 
sagde,  at  det  var  de  ikke,  lo  hun  endnu  mer 
og  sagde,  at  hun  saa  sikkert  havde  ventet  dem, 
og  at  hun  havde  nystegte  Kyllinger  med  Per- 
sille og  Grønærter  til  dem  til  Aftensmad.  Hun 
gav  dem  ogsaa  en  Flaske  af  den  berømte  Vin, 
som  var  endnu  berømtere  end  den,  de  havde 
faaet  i  Assmannshausen. 

Baade  Løjtnanten  og  Fruen  syntes  ogsaa 
straks,  at  den  fremmede  havde  haft  Ret,  naar 
han  sagde,  at  Værtinden  i  «Den  blaa  Gedde »  var 
den    flinkeste   og   rareste    Værtshusholderske    i 

hele  det  tyske  Rige.  For  ikke  blot  gav  hun 
dem  god  og  varm  Mad  og  meget  Mad,  men 
hun  stod  ogsaa  hele  Tiden  ved  Siden  af  dem, 
medens  de  spiste,  og  fortalte  dem  de  mærke- 
ligste Historier  fra  den  store  Krig,  da  Kosak- 
ker og  Soldater  hver  Dag  i  store  Flokke  var 
komne  til  «Den  blaa  Gedde»  og  havde  slaaet 
Knytnæverne  i  Bordet  og  raabt  paa  Mad  og 
Vin.  Saa  havde  hun  maattet  gemme,  fortalte 
hun,  den  aller,  allerfineste  og  berømteste  Vin 
nede  i  en  hemmelig  Kælder  neden  under  alle 
de  andre  Kældere. 

—  Saadant  et  gammmelt  mørkt  Rottehul 
kunde  det  minsandten  være  ganske  morsomt 
at  se  engang,  syntes  Løjtnanten. 

Straks  tog  Værtinden  meget  geskæftig  Tælle- 
lyset fra  Bordet  og  sagde,  at  hun  gerne  skulde 
vise  den  naadige  Herre  Vejen.  Fruen  kunde 
sidde  i  Maaneskin  saa  længe,  sagde  hun,  det 
skulde  kun  vare  et  Par  Minuter. 

—  Jamen,  er  det  ikke  temmelig  sent?  . . .  sagde 
den  stakkels  unge  Frue,  som  ikke  brød  sig 
om  at  sidde  alene  og  kigge  paa  Maanen. 

—  Lad  os  se,  hvor  mange  Klokken  er,  sagde 
Løjtnanten  og  trak  Sølvtvebakken  op  af  Bukse- 
lommen i  Stedet  for  sit  Ur.  Og  skønt  det  var 
en  rigtig  varm  Sommeraften,  stod  Termometret 

paa  Frysepunktet  —  ligesom  i  Assmanns- 
hausen. 

Men  da  han  saa'  det,  fortrød  han  bittert,  at 
han  havde  ladet  sin  skarpe  Sabel  og  sine  gode 
Pistoler,  der  var  ladede  med  Kugler  og  Krudt 
og  et  helt  Dusin  Tapetsøm,  blive  liggende  nede 
i  Sovekammeret. 

—  Fremad  march!  sagde  han  imidlertid,  for 
skønt  han  ikke  havde  noget  Vaaben  hos  sig, 
var  han  dog  en  meget  modig  Løjtnant.  Og 
med  sine  høje,  mandhaftige  Blanklæderstøvler, 
som  knirkede  drabeligt,  gik  han  med  lange 
Skridt  bag  efter  den  tykke  Værtinde,  som  for- 
sigtigt og  varligt  holdt  alle  sine  fem  røde 
Fingre  om  den  flakkende  Tællelysflamme. 

De  steg  ned  gennem  en  Lem  i  Gulvet  og 
kom  ad  en  næsten  lodret  Trappe  ned  i  den 
første  Kælder.  Løjtnanten,  som  jo  var  bleven 
advaret  af  Termometret  og  gik  sidst,  tog  ube- 
mærket sin  høje  Hat  af,  og  da  Værtinden  bad 
ham  lukke  Lemmen  efter  dem,  stak  han  sagte 
Hatten  ind  i  Aabningen.  Nu  var  der  altid  en 
lille  Sprække,  tænkte  han,  saa  man  nedefra 
kunde  se  Maaneskinnet  oppe  i  Skænkestuen. 

Fra  den  første  Kælder  kom  de  ad  en  endnu 
stejlere  Trappe  ned  i  den  anden  Kælder,  og 
dér  hørte    de   straks    et    forfærdeligt    Spektakel 

af  Tusinder  af  Rotter  og  Mus,  som,  da  de  saa' 
Lyset  og  hørte  Blanklæderstøvlerne,  forfærdede 
dansede  ind  i  deres  Huller  og  Krinkelkroge. 
Men  Værtinden,  som  ikke  længer  lo,  lod  knap 
til  at  lægge  Mærke  til  dem  og  sagde  ingenting. 
Først  da  de  kom  ned  i  den  tre  die  og  aller- 
dybeste Kælder,  som  var  iskold  og  propfuld 
af  Skimmel  og  Spindelvæv  og  hundredaarige 
støvede  Flasker,  satte  hun  Tællelyset  paa  et 
gammelt  Stenbord  og  vendte  sig  om.  Og  saa 
først  saa'  Løjtnanten,  at  der  ved  Bordet  sad  en 
gammel,  gammel  Mand  i  Jernklæder  med  Ar- 
men paa  Bordpladen  og  Hovedet  bøjet  ned 
mod  Hænderne  og  sov. 

—  Det  er  bare  Holger  Danske,  sagde  Vært- 
inden og  saa'  lidt  ærgerlig  ud.  Han  bor  egent- 
lig oppe  paa  Kronborg  ved  Havet  i  Danmark, 
men  han  har  ligesaa  mange  Gange  under  Jor- 
den som  en  Muldvarp,  og  en  Kælder  med  rig- 
tig god   Vin  skal  han  nok  vide  at  finde! 

—  Vel  mødt,  gamle  Landsmand!  tænkte 
Løjtnanten  og  gjorde  Honnør  for  ham.  Nu 
er  vi  i  det  mindste  to  imod  dem  ! 

—  Skal    det    nu    ikke    være    et    Glas   af  den 
alier.  allerbedste  Vin,  lille  rare  Herre?   spurgte 
Værtinden  indsmigrende  og  trak  frem  af  Dyn 
gen  en  skrækkelig  smudsig  og  skimlet  Flaske 

der  ganske   sikkert  var    den    ældste    og    tineste 
af  alle  Flaskerne. 

Løjtnanten  smagte  lidt  paa  Vinen  —  han 
kunde  ikke  lade  være  med  det  —  og  straks 
følte  han  ligesom  en  Flod  af  Solskin  over  sin 
Tunge.  Kan  noget  i  Verden  vække  gamle 
Holger  Danske,  tænkte  han,  saa  maa  det  vel 
være  dette. 

Saa  satte  han  den  optrukne  Flaske  paa  Bor- 
det over  for  den  sovende  gamle  Herre,  og 
straks  bevægede  det  rustne  Harnisk  sig,  og 
der  hørtes  ligesom  et  dybt  Suk  nede  fra  Hove- 
det i  Hjælmen. 

—  Han  genkender  Duften  af  de  Druer,  der 
modnedes,  dengang  han  var  ung,  tænkte  Løjt- 
nanten, som  ikke  tog  Øjnene  fra  sin  gamle 
Landsmand.  —  Lad  os  se,  om  han  ikke  snart 
liver  op  igen ! 

I  det  samme  var  der  noget,  som  sagde 
klik!  klik!  klik!  nede  i  hans  Lomme,  saa  det 
næsten  gav  et  Sæt  i  ham,  og  han  hurtig  som 
et  Lyn  vendte  sig  om. 

Men  hvad  saa'  han?  .  .  .  .  Hvem  var  det, 
der  stod  kun  to  Skridt  fra  ham  med  Dolk 
ved  Siden  og  en  forfærdelig  gammel,  rusten 
Økse  i  Haanden,  om  det  ikke  var  hans  sort- 
haarede  Ven  fra  Assmannhausen? 

—  Skurk!  skreg  Løjtnanten  og  traadte  ikke 
et  eneste  Skridt  tilbage  —  for  han  var  jo  en  meget 
modig  Løjtnant.  Men  mere  kunde  han  heller 
ikke  gøre,  for  han  havde  jo  ingen  Vaaben. 

Men  ved  at  vende  sig  saa  heftigt  om,  var 
han  kommen  til  at  vælte  den  gamle  Vinflaske, 
og  den  guldgule  Vin  flød  i  en  bred  Strøm  ind 
under  den  sovende  Mands  Skæg.  Og  da  vaag- 
nede  Holger  Danske.  Jernrustningen  knagede 
og  bragede,  saa  det  gav  Genlyd  i  alle  Kælder- 
hvælvingerne, og  Kæmpen  rejste  sig  op,  syv 
Fod  høj.  Han  førte  Haanden  til  Siden,  og  op 
af  den  rustne  Skede  trak  han  sit  gamle  Slag- 
sværd, der  er  ligesaa  gammelt  og  ligesaa  tungt 
som  det  berømte  Sværd  Dyrendal. 

Da  begreb  den  falske  Ven,  som  endnu 
stod  med  Øksen  højt  hævet,  og  den  falske 
Værtinde  i  «Den  blaa  Gedde »,  at  de  var  for- 
tabte, og  de  faldt  næsegrus  ned  paa  Stengulvet 
Saa  ynkeligt  rædde  og  dødsensangste  var  de, 
at  selv  Løjtnanten  fik  Medlidenhed  med  dem 
og  lagde  Haanden  paa  Holger  Danskes  Jern- 
skulder og  sagde:  —  Holdt,  gamle  Ven!  Lad 
dem  løbe! 

Men  da  de  stadig  blev  liggende  ganske  stille 
og  tilintetgjorte  med  Næsen  mod  Gulvet  uden 
at  røre  sig,  saa  vendte  han  Ryggen  til  dem  og 

tog  en  Flaske  Vin  eller  to  under  Armen.  Saa 
bukkede  han  dybt  for  Holger  Danske  og  gjorde 
Honnør  og  sagde  Tak  for  Hjælpen  og  lovede 
at  hilse  Kong  Frederik  i  København. 

Og  saa  tog  han  Lyset  og  gik  med  lange 
Skridt  og  skinnende  Blanklæderstøvler  gennem 
den  underste  Kælder.  Men  i  den  anden  kom  de 
forsultne  Rotter,  som  i  mange  Aar  ikke  havde 
set  et  Tællelys,  og  kastede  sig  over  det  og 
aad  det  op.  Saa  det  var  godt,  han  havde  la- 
det sin  Hat  sidde  i  Klemme  i  Lemmen,  saa 
han  nu  uden  Lys  kunde  finde  op  i  Skænke- 
stuen, ellers  havde  de  maaske  ogsaa  ædt  ham. 

Inde  i  Stuen  sad  den  unge  Frue  ved  Bordet 
og  saa'  paa  Maanen  —  ganske  som  de  havde 
sagt,  hun  skulde  gøre.  Saa  lydig  og  skikkelig 
var  hun. 

Men  Løjtnanten  foer  straks  ud  ad  Døren  og 
raabte  paa  sin  Karl  og  fik  fat  i  sin  Sabel  og 
sine  Pistoler.  Og  saa  vækkede  han  Staldkarlen 
og  bad  ham  spænde  for. 

Da  alt  var  færdigt  til  Afrejsen,  og  Fruen  sad 
i  Vognen  og  saa'  paa  Maanen,  gik  den  unge 
Herre  endnu  engang  ind  i  Skænkestuen  og 
drak  et  stort  Glas  Vin  og  lagde  en  blank, 
dansk  Dukat  paa  Bordet  som  Betaling  for  det, 
de  havde  spist  og  drukkel,    og   for   de   to  Fla- 

sker,  han  havde  taget  med  sig  fra  Kælderen. 
Saa  bøjede  han  sig  ned  og  aabnede  Lemmen 
paa  vid  Gab.  Men  han  var  lige  ved  at  have 
slaaet  den  i  igen,  for  lige  under  ham,  neden 
for  Trappen,  stod  den  sortsmudsede  og  den 
tykke  Værtinde  og  skar  Tænder,  blege  af  Ra- 
seri. Men  han  bukkede  kun  og  pegede  paa 
sin  Sabel  og  gik  sin  Vej. 

Efter  den  Rejse  gik  det  imidlertid  op  for 
Løjtnanten,  hvad  for  en  Skat  han  havde  faaet 
af  sin  gamle  Farbroder.  Ikke  blot  Vejrligets 
Varme  og  Kulde  kunde  dette  mærkelige  Termo- 
meter maale,  men  ogsaa  Menneskelist  og 
Falskhed.  I  Assmannshausen  havde  det  ad- 
varet ham,  i  Skænkestuen  i  «Den  blaa  Gedde » 
havde  det  advaret  ham,  og  i  den  underste 
Kælder  havde  det  netop  i  rette  Øjeblik  sagt 
klik!  klik!  klik!  saa  han  havde  faaet  Tid  til 
at  vende  sig  om  og  genkende  Manden  med 
Øksen.  Senere  hen  i  Livet  rettede  han  sig 
selvfølgelig  ikke  altid  efter  Termometret,  men 
saa  længe  han  levede,  skilte  han  sig  aldrig  fra 
det  og  holdt  meget  paa,  at  det  skulde  gaa  i 
Arv  til  hans  Efterkommere.  Og  de  er  naturlig- 
vis ikke  meget  klogere,  end  han  var. 

Ugleskoven  hinsides  Fyrrelunden  paa  den 
anden  Side  Tørvemosen  og  Mørkegrotten 
bor  der  tre  smaa  Trolde.  De  hedder  Brin- 
garen,Kivlingen  og  Kylingens  Bring.  Det  er  nogle 
underlige  Navne,  men  der  er  jo  saa  meget,  der 
er  underligt.  Bag  dem  bor  selveste  Bøtotten. 
De  smaa  Trolde  kan  det  være  kedeligt  nok 
at  træffe  paa,  men  Bøtotten  er  dog  det  uhygge- 
ligste, en  lille  Pige  kan  møde,  naar  hun  gaar 
alene  ud  paa  Vej  og  Sti.  Han  kan  være  for- 
klædt som  en  Skorstensfejer  paa  Cykle  —  lyn- 
snar med  hvide  Tænder  og  Kost  og  Grejer 
dinglende  og  viftende  bag  ved  sig.  Han  kan,  mørk 
og  stor,  staa  og  lure  bag  knudrede  Træstammer, 
som  man  forfærdet  staar  og  stirrer  paa,  til  de 
ser  ganske  ud  som  pukkelryggede  Jætter,  og 
han  kan,  lille  og  let,  hoppe  om  som  en  van- 
vittig Lygtemand  mellem  Tørvestakkene  i  Mo- 
sen. Men  i  Reglen  kryber  han  ind  i  en  hul 
Porcelænsfigur,  som  ligner  en  Flaske,  og  fore- 
stiller en  grinende  Neger  med  høj  Hat  og  Sa- 

bel  i  Haanden.  Hatten  er  en  Prop.  Saadan 
ser  han  ud,  naar  han  i  egen  høje  Person  staar 
paa  Vagt  ved  Dug-  og  Rimfrostledet.  Dug-  og 
Rimfrostledet  er  nemlig  Grænsen  mellem  hans 
Omraade  og  «Det  evige  Solskins  Rige»,  hvortil 
intet  Menneske  tør  komme. 

Men  naturligvis  kan  man  altid  tænke  sig, 
hvor  det  ligger:  her  er  den  store  Skov  —  i 
det  ene  Hjørne,  bag  Ellemosen,  gaar  Solen 
ned,  i  det  andet,  bag  Fyrrebakken,  staar  den 
op.  Hvor  bliver  den  af  om  Natten?  Den  læg- 
ger sig  naturligvis  i  sin  dejlige  Skyseng  bag 
Dug-  og  Rimfrostledet,  og  dér  ligger  den  og 
skinner  saadan  ganske  stille  for  sig  selv,  til 
den  skal  op  igen  om  Morgenen.  Derfor  er  der 
evigt  Solskin  Dag  og  Nat  bag  Ellemosen  og 
Fyrrebakken,  det  kan  da  enhver  forstaa. 

I  «Det  evige  Solskins  Rige»  er  der  —  som 
jeg  for  lidt  siden  sagde  —  ingen  Mennesker, 
heller  ingen  Køer  og  Kalve  eller  Faar  eller  He- 
ste eller  Svin.  Men  alle  de  Dyr,  der  har  Vin- 
ger* og  kan  flyve  forbi  Bøtotten  og  Dug-  og 
Rimfrostledet,  de  er  der.  Og  véd  I,  hvad  for 
levende  Væsener,  der  er  de  fineste  dér?  det  er 
Hanerne,  fordi  de  alene  kan  vække  Solen,  naar 
det  er  paa  Tide  for  den  at  staa  op.  Det  kan 
selvfølgelig  ingen  anden. 

Over  alle  andre  Haner  regerer  Storhanen.  Midt 
i  Riget  har  han  et  forgyldt  Hønsehus  med  Glas- 
vægge og  Glastag  og  hundrede  Hønsefruer,  som 
alle  har  Rang  af  storkejserlige  Højheder  og  Ret 
til  at  bære  en  Guldfjer  i  Halen.  Ved  højtide- 
lige Lejligheder  opvartes  de  af  sekshundrede 
Hønekyllinger  med  slæbende,  guldgule  Vin- 
ger og  en  blaa  Perle  i  venstre  Øje.  De  tre- 
hundrede Kammerherrer,  som  følger  Storhanen 
alle  Vegne,  har  allesammen  ildrøde  Kamme 
mindst  tre  Tommer  høje  og  Sølvsporer  paa 
Fødderne  og  er  alle  Riddere  og  Kommandører 
af  Rigets  højeste  Orden:  den  gyldne  Ægge- 
blomme med  hvid  Stjerne. 

Alle  Rigets  Undersaatter  er  allesammen  me- 
get velhavende,  for  der  vokser  Penge  paa  Træ- 
erne. Guldgule  Birkeblade  er  Tyvekroner  og 
Tikroner  —  alt  efter  Størrelsen;  de  hvide  Pop- 
pelblade er  Tokroner  og  Enkroner,  og  alle  visne 
Blade  paa  Jorden  er  lutter  Femører.  Saa  kan 
man  jo  nok  tænke  sig,  hvor  rige  de  er,  og  at 
de  aldrig  mangler  Penge.  Alle  Høns  i  hele 
Verden  véd,  at  det  forgyldte  Hønsehus  i  «Det 
evige  Solskins  Rige»  eksisterer,  men  kun  me- 
get faa  kan  komme  derhen.  For  det  er  ikke 
nok  med  at  kunne  flyve  meget  højt  og  meget 
langt  —  hvad  de  fleste  Høns,  som  har  for  korte 

II.  Malling:  Det  hvide  Hus.  4 

Vinger  og  indgroet  Vane  til  altid  at  holde  sig 
ved  Jorden,  slet  ikke  kan  —  men  de  maa  og- 
saa  (og  det  er  ganske  nødvendigt)  være  Ejer 
af  lire  Korn,  som  en  blind  Høne  har  fundet. 
Ét  af  disse  Korn  betaler  man  de  tre  smaa 
Trolde  for  at  komme  forbi  dem  eller  blive 
sluppet  ind  i  Bøtottens  Rige:  de  andre  tre  gi- 
ver man  til  Bøtotten  selv,  som  straks  putter 
dem  i  Munden,  idet  han  løfter  paa  sin  høje 
Hal  og  skuldrer  med  Sablen.  Og  naar  han 
skuldrer,  skal  man  straks  passe  paa  at  flyve 
over  Ledet,  der  bestaar  af  Septemberrimfrost 
og  dugget  Spindelvæv.  Det  ser  ud  som  et  Slags 
Gitter  af  Perler  og  Diamanter,  ti  Alen  højt. 

Kan  I  huske,  at  vi  en  Sommer  havde  købt 
tretten  Æg  af  gamle  Anders  og  lagt  den  sorte 
Mantilla  paa  dem?  Men  Mantilla  er  af  spansk 
Race  og  syntes,  hun  var  for  fin  til  det  Stykke 
Arbejde.  Hun  blev  vredere  og  tværere  og  mere 
fornærmet  for  hver  Dag,  der  gik,  og  da  de 
tolv  Kyllinger  var  rugede  ud,  rejste  hun  sig 
værdig  fra  Reden  og  spadserede  majestætisk 
fra  det  hele.  Den  lille  graa  Dorking-Dorrit  tog 
sig  af  de  smaa,  stakkels  forvildede  Kyllinger, 
og  det  trettende  Æg,  som  næsten  var  koldt, 
lagde  vi  under  Store  Gusta.  Dagen  efter  krøb 
Kyllingen  ud.     En  ynkelig,  lille,  hvidgul  Stak- 

kel  med  et  Par  Øjne,  som  næsten  var  større 
end  den  Æggeskal,  den  endnu  bar  paa  sin  Ryg. 

Den  rare  Dorking-Dorrit  tog  sig  ogsaa  af  den 
sidste  Kylling,  og  saadan  voksede  den  op  sam- 
men med  alle  sine  tolv  Søskende  og  en  hel 
Del  andre  Kyllinger.  Den  var  god  og  forstan- 
dig, holdt  sig  klogt  og  skikkeligt  under  Hønens 
Vinger,  fulgte  Flokken  og  lærte  villigt  at  tage 
Korn  og  Orme,  men  —  da  den  opløftede  sin 
Stemme  og  begyndte  at  pibe,  saa  peb  den  ikke, 
som  andre  Hønekyllinger  plejede  at  pibe.  Hun 
havde  et  andet  Mæle  —  hun  galede! 

Hanekyllinger  er  naturligvis  forudbestemte 
til  at  gale  —  en  Dag  før  eller  senere,  det  gør 
ikke  noget  til  Sagen.  Ældre  erfarne  Høner  har 
ogsaa  Lov  til  det,  naar  de  ikke  selv  skammer 
sig  ved  det.  Men  en  lillebitte  Hønekylling  .  .  . 
Det  var  ikke  alene  højst  forbløffende  —  det 
var  i  allerhøjeste  Grad  uhyggeligt  og  unatur- 
ligt. 

For  man  maa  jo  vel  erindre,  at  Hønekyllin- 
ger, hvad  Stemme  og  Udtryksmaade  angaar, 
ikke  er  det  mindste  forskellige.  Man  kunde 
ligesaa  gerne  tænke  sig  en  nyfødt  Kattekilling 
med  et  Par  funklende,  skarptseende  Ørneøjne 
som  en  Kylling  med  et  Pippip,  der  ikke  lyder 
akkurat  som  det  allerførste  lille  Pippip,  Adam  og 

4* 

Eva  i  Tidernes  Morgen  hørte  af  deres  aller- 
første smaa  Kyllinger  i  Edens  Have. 

Den  lille  Kylling  (hun  var  saa  skinnende 
hvid,  at  Børnene  paa  Gaarden  kaldte  hende  Søl- 
verdun)  kunde  selv  til  en  Begyndelse  slet  ikke 
forstaa,  at  hun  i  nogen  Maade  var  anderledes 
end  sine  Søskende  eller  Medkyllinger.  Først 
da  hun  saa  de  ældre  Høns  stikke  Hovederne 
sammen  og  klukke  og  ryste  paa  Kammene  og 
forfærdet  bebrejdende  se  med  runde  Øjne  paa 
hende,  forstod  hun,  at  hun  paa  en  eller  anden 
Maade  maatte  være  forskellig  fra  de  andre. 
Tilsidst  gik  det  op  for  hende,  at  det  var  selve, 
selveste  Pippet,  det  var  galt  fat  med,  og  saa 
turde  hun  næsten  ikke  mere  aabne  sit  lille 
Næb.  Men  fordi  hun  var  saa  underlig  og  stille 
og  altid  gik  for  sig  selv,  blev  hun  just,  til  med 
naar  man  ikke  tænkte  paa,  at  hun  kunde  gale, 
anset  for  at  være  mere  interessant  end  de  andre 
Hønekyllinger,  og  da  hun  blev  omtrent  et  Aar 
gammel  og  kunde  betragtes  som  fuldvoksen, 
begyndte  de  unge  Haner  at  gøre  Haneben  til 
hende. 

Men  det  kunde  den  gamle  Hane,  som  var  Herre 
i  Hønsegaarden,  ikke  finde  sig  i.  Han  var  en  fin, 
lapset  Racehane  med  tynd,  rundet,  blaaagtig 
Hale,  høj  og  højbenet,  og  et  Øje,  der  altid  saa' 

ud,  som  om  det  egentlig  manglede  Monokle.  For 
Resten  havde  han  fartet  saa  længe  om  paa  Hønse- 
udstillinger  og  faaet  Præmie,  at  han  tilsidst 
var  bleven  helt  spoleret  af  Egenkærlighed  og 
næsten  var  kommet  til  at  ligne  en  turnerende 
Operasanger.  Nu  paa  sine  gamle  Dage,  da 
han  maatte  holde  sig  hjemme,  havde  han  for- 
elsket sig  i  den  lille,  stille,  hvide  Kylling,  som 
kunde  gale,  naar  hun  vilde,  men  bare  aldrig 
gjorde  det.  Han  ønskede  at  blive  forestillet 
for  hende,  og  da  han  strængt  holdt  paa  Sel- 
skabslivets Former,  anmodede  han  først  om 
Foretræde  hos  hendes  Tante,  som  var  en  af  de 
fornemste  Damer  i  hele  Hønsehuset.  Det  var 
en  gul  Plymouth-Rock-Høne,  som  var  bleven 
direkte  indforskreven  fra  England  og  dér  havde 
færdedes  i  de  allerhøjeste  Kredse.  Hos  hende 
udbad  han  sig  meget  høfligt,  at  hun  naadigst 
vilde  lægge  et  godt  Ord  ind  for  ham  hos  den 
lille  Frøken  Sølverdun,  hvem  han  tiltænkte 
den  store  Ære  at  blive  Frue  i  hans  efter  fine- 
ste tyrkiske  Mønster  indrettede  Palads. 

Og  skønt  Verdensdamehønen  meget  godt  vid- 
ste, at  han  pralede,  og  at  det  tyrkiske  Palads 
kun  var  en  Ekstrapind  —  temmelig  smudsig 
—  i  det  fælles,  gamle  Hønsehus,  saa  gjorde 
han    alligevel    dybt    Indtryk    paa    hende,    fordi 

han  saa  slaaende  mindede  hende  om  en  fransk 
Kavalerhane,  som.  hun  paa  Rejsen  fra  London 
havde  truffet  paa  Damperen  og  aldrig  kunde 
glemme.  Derfor  klukkede  hun  og  kroede  sig 
paa  sin  allermest  forbindtlige  og  verdensdame- 
agtige Manér  og  bød  ham  en  spanskgrøn  Flue 
paa  et  Kaalblad,  hvad  der  er  en  meget  stor 
Delikatesse  og  kun  findes  i  de  allerfineste  Hønse- 
husholdninger. Og  den  velopdragne  Tenorhane, 
som  jo  ogsaa  var  meget  berejst,  greb  den  be- 
hændigt — ■  staaende  paa  ét  Ben  og  med  Ho- 
vedet paa  Skak,  hvad  der  viste,  at  han  var 
inde  i  alle  selskabelige  Former.  Tanten  fore- 
bragte straks  Sølverdun  Frieriet  og  udmalede 
i  de  livligste  Farver  for  hende,  hvad  for  en 
Udmærkelse  det  var,  og  hvad  for  et  storslaaet 
Parti  hun  gjorde.  Og  hun  burde  naturligvis 
med  Taknemmelighed  huske  paa,  at  for  hende, 
der  ikke  var  som  andre  Høner,  var  det  en 
dobbelt  stor  Ære!  Som  ældre  Slægtning  vilde 
hun  ogsaa  tillade  sig  paa  det  alvorligste  at 
raade  hende  til  at  holde  sit  Næb,  saalænge 
Forlovelsen  varede.  Ellers  kunde  hun  let 
skræmme  den  fornemme  Frier! 

Stakkels  lille  Sølverdun  blev  imidlertid  ikke 
saa  ovenud  henrykt  over  Udsigten  til  at  pryde 
den  gamle  Hanes  Ekstrapind,  hvad  Tanten  nu 

troede.  I  det  Aar,  hun  havde  levet,  havde  hun 
haft  Øjnene  med  sig  og  vidste,  at  til  hverdags 
derhjemme  var  Hanen  sandelig  ikke  paa  langt 
nær  saa  galant  og  kavalermæssig,  som  naar 
han  i  fuld  Pragt  gik  paa  Visit  hos  sine  Ung- 
domsflammer.  Hjemme  paa  Pinden  (der  var 
temmelig  smudsig)  stod  han  hverken  paa  ét 
Ben  eller  lagde  Hovedet  paa  Skak,  dér  sad 
han  sammenkrøben  med  Kammen  som  en  gam- 
mel Røghue  ned  over  Øjnene  og  var  arrig  og 
knarvorn  og  skinsyg  som  en  Tyrk.  Fandt  han 
en  Lækkerbisken,  præsenterede  han  den  min- 
sandten ikke  ridderligt  for  nogle  af  sine  Høner, 
men  aad  den  selv,  og  saa'  han,  at  en  af  Fru- 
erne fandt  en  Godbid,  blev  han  fornærmet, 
hvis  han  ikke  straks  fik  den,  og  galede  ro- 
mantisk, at  han  vidste  nok,  at  han  var  gam- 
mel og  glemt,  og  at  ingen  længer  brød  sig  om 
ham,  og  han  ønskede  bare,  at  Kokkepigen 
snart  vilde  komme  med  sin  skarpe  Kniv  og 
skære  det  stakkels  gamle  Hoved  af  og  plukke 
hver  eneste  Fjer  af  hans  magre  Krop.  Saa 
var  de  af  med  ham,  og  saa  vilde  de  allesammen 
glemme  ham,  og  hans  unge  Fruer,  som  kun 
tænkte  paa  sig  selv,  kunde  æde  alting  og  sidde 
oppe  hele  Natten  og  høre  paa  Serenader  af  de 
dumme  Hanekyllinger,  som  ikke  engang  kunde 

gale  ordentligt  og  var  saa  lømmelagtige,  at  en- 
hver gammel  Kavalerhane  med  ordentlig  Op- 
dragelse og  Levemaade  maatte  skamme  sig  Øj- 
nene ud  af  Hovedet  over  dem. 

Nej,  det  vidste  da  Sølverdun,  at  hun  ikke 
vilde  have  ham!  Men  det  turde  hun  selvfølge- 
lig ikke  sige  til  Tanten,  som  heller  ikke  ven- 
tede noget  Svar  af  hende,  men  betragtede  det 
som  givet,  at  hun,  som  havde  «saa  usædvan- 
lig en  Stemme»,  heller  end  gerne  vilde  være 
Hanens  Kone  og  blive  flyttet  op  paa  Ekstra- 
pind. 

Allerede  om  Eftermiddagen  begyndte  de  an- 
dre Høns  at  lykønske  Sølverdun  til  Forlovel- 
sen, og  hendes  flinke  Plejemoder  Dorking-Dor- 
rit  gav  hende  straks  en  hel  rund  og  gul  Ært 
i  Bryllupsgave,  hvad  der  i  et  Hønsehus  betyder 
det  samme  som  en  ægte  Perlebroche.  Saa  syn- 
tes den  lille  Høne,  det  blev  for  Alvor  betænke- 
ligt, og  da  Pigen  om  Aftenen  kom  og  lukkede 
Hønsehuset  og  troede,  at  nu  sad  alle  Hønsene 
paa  Hjalet  og  sov,  saa  blev  Sølverdun  lukket 
ude,  for  hun  havde  gemt  sig  bag  et  af  Kyl- 
lingeburene, hvor  ingen  kunde  se  hende. 

Men  hvor  hun  dog  følte  sig  uhyggelig  til 
Mode,  og  hvor  der  saa'  øde  ud  i  Hønsegaar- 
den,   da    Pigen   endelig   var   gaaet   sin   Vej,   og 

Maanen  skinnede  ned  paa  hende  —  paa  hende 
alene!  —  der  laa  sammenkrøben  neden  for  det 
høje  Staaltraadshegn.  Bag  Hegnet  laa  Haven 
med  Katte  og  Kattekillinger  og  hele  den  vide, 
vide  Verden  med  Ræve  og  Rotter  og  slemme 
Drenge,  som  sætter  Snarer  ud  i  Skoven.  Sølver- 
dun  havde  aldrig  i  sit  Liv  set  rigtigt  Maane- 
skin  før  og  syntes,  at  den  gamle  velbekendte 
Hønsegaard  var  bleven  fuldstændig  forvandlet 
og  uigenkendelig.  Et  Sildeben  med  stort 
Hoved  og  et  Par  Krebseskaller  med  Kløer, 
som  Kokkepigen  nylig  havde  kastet  derind, 
saa'  græsseligt  uhyggelige  og  spøgelseagtige  ud. 
Og  naar  hun  tænkte  paa,  at  inde  i  Hønsehuset 
sad  den  gamle  Hane  nu  paa  sin  Pind  .  .  .!  Nej, 
her  kunde  hun  slet  ikke  være.  Ud  i  den  vide 
Verden  maatte  hun,  enten  Vingerne  vilde  bære 
eller  ikke  bære  hende. 

Hun  styrkede  sig  til  Langrejsen  med  alle  de 
Madvarer,  hun  kunde  finde  i  Gaarden,  og  turde 
oven  i  Købet  pille  lidt  ved  det  uhyggelige  Silde- 
hoved. Ganske  uventet,  medens  hun  stod  og 
saa'  sig  om,  fik  hun  Øje  paa  fire  Korn,  som 
den  blinde  Bantam-Høne  havde  fundet  —  hun 
havde  selv  set  hende  gaa  og  samle  dem  op  og 
slæbe  dem  bort,  da  hun  hørte  de  andre  støje 
omkring    Sildebenet.     Dem    tog    Sølverdun    og 

puttede  omhyggeligt  ned  i  en  tom  Krebseklo, 
som  hun  agtede  at  bruge  til  Rejsetaske.  Nu  vid- 
ste hun,  hvad  hun  vilde  gøre:  hun  vilde  prøve 
paa  at  finde  «Det  gyldne  Hønsehus*  i  «Det 
evige  Solskins  Rige»! 

I  Angst  og  Bæven  fløj  hun  paa  sine  korte 
Vinger  op  i  Luften  og  kom  lykkelig  og  vel 
over  Staaltraadshegnet  op  i  det  store  Kastanie- 
træ udenfor.  Dér  fløj  hun  fra  Gren  til  Gren 
—  højere  og  højere  op. 

Det  var  just  den  Tid  paa  Aaret,  da  Ka- 
stanierne blomstrer,  og  øverst  oppe  i  Toppen 
af  det  høje  Træ  sad  —  som  en  Stjerne  paa  et 
Juletræ  —  den  prægtigste  og  største  Blomst, 
hun  nogensinde  havde  set :  rank  som  et  Lys, 
straalende  skær  og  hvid  i  Maaneskinnet.  Da 
Sølverdun  kom  helt  op  i  Nærheden  af  den, 
saa'  Blomsten  forundret  ned  paa  hende,  men 
straks  efter  kiggede  den  igen  lige  op  i  Luften, 
som  den  altid  plejede. 

Men  Sølverdun  havde  alligevel  følt  sig  op- 
muntret af  dette  lille  hurtige  Blik  —  Gud  véd 
hvorfor,  for  der  var  ikke  noget,  som  kunde 
være  længere  fra  Kastanieblomstens  Tanker 
end  at  ville  opmuntre  en  fremmed !  —  og  inden 
hun  vidste  et  Ord  af  det,  havde  hun  i  sin  Be- 

kymring  fortalt  den  fine  Blomst,  der  sad  saa 
højt,  hele  sin  Historie  og  alle  sine  Planer. 

—  Det  er  højst  mærkeligt,  sagde  Kastanie- 
blomsten og  saa'  hele  Tiden  lige  op  i  Himlen, 
medens  den  talte.  Det  er  højst  mærkeligt,  hvor 
visse  Personer  er  lystne  efter  at  flakke  om. 
Her  flyver  og  flagrer  Fugle  fra  alle  Verdens 
Kanter  Dagen  igennem  rundt  om  En  og  er 
nærved  at  gøre  En  kulret  med  deres  Viser  og 
Kærlighedshistorier  og  deres  Ængstelse  for  de- 
res Unger  og  deres  Bekymringer  for  Føden. 
Gud  være  lovet,  man  sidder  sikkert  dér,  hvor 
man  sidder  paa  en  solid  Bod  og  véd  at  holde 
sig  rolig  og  være  tilfreds  med  at  være  den, 
man  er! 

Det  var  alt,  hvad  Kastanieblomsten  —  som 
var  af  den  Slags,  at  naar  hun  engang  havde 
sagt  sin  Mening,  saa  havde  hun  sagt  den  — 
havde  at  sige,  og  al  den  Trøst,  Sølverdnn  kunde 
faa  af  hende.  Derfor  fløj  hun  straks  videre  til 
Bosenbusken,  som  med  Hundreder  af  Bosen- 
knopper  stod  midt  paa  den  store  Græsplæne 
og  var  endnu  meget  fornemmere  end  Kastanie- 
blomsten. 

Men  dér  var  hun  endnu  mindre  velkommen, 
for  Bosenbusken  blev  saa  forbavset,  da  den 
saa'   hende,    at    alle    de    smaa    Knopper   straks 

lukkede  sig  og  klemte  Øjnene  til  af  Forskræk- 
kelse. 

—  Du  knuser  mig!  skreg  Rosenbusken.  Hvad 
vil  Du  her?    Flyv  din  Vej!    Flyv  din  Vej! 

—  Aa,  Du  Blomsternes  Dronning!  forsøgte  den 
lille  Høne  at  formilde  den,  saa  ydmygt  den 
kunde.  Du,  som  laaner  din  Farve  af  Solen, 
sig  mig  Vejen  til  Solens  Rige,  til  «Det  evige  Sol- 
skins Rige». 

-  Hvorfra  skulde  jeg  vide  det?  Solen  kom- 
mer til  mig,  jeg  gør  mig  sandelig  ikke  den 
Ulejlighed  at  komme  til  den.  Du  kan  jo  prøve 
paa  at  spørge  Sommerfuglen,  som,  skønt  han 
er  min  nærmeste  Omgangsven,  ikke  holder  sig 
for  god  til  at  kende  hvem  som  helst  og  om- 
gaas  baade  Kaalhovederne  i  Køkkenhaven  og 
de  vilde  Blomster  paa  Engen.  Han  færdes 
alle  Vegne  og  hører  alt  Sladder  i  Verden.  Men 
flyv  din  Vej!  Du  knuser  mig!  Flyv  din  Vej! 

Sølverdun  følte  sig  grumme  brødebetynget 
og  ulykkelig  over  at  have  besværet  Blomster- 
nes Dronning,  som  var  saa  ømfindtlig  og  fin 
paa  det,  og  hun  fløj  i  sin  Forskrækkelse  lige 
op  paa  en  høj,  hvidmalet  Stok,  som  var  Rosen- 
buskens Tjener  og  stod  og  støttede  den.  Dér 
krøb  en  lille  prikket  Mariehøne,  som  paa  Grund 

af  Navnet    følte    sig   i  Familie    med    Sølverdun 
og  derfor  havde  Medlidenhed  med  hende. 

—  «Det  evige  Solskins  Rige»  —  sagde  Marie- 
hønen. Ja,  hvem  der  blot  vidste,  hvor  det 
fandtes!  Hundrede  Gange  om  Dagen  faar  jeg 
Opfordring  til  at  flyve  derhen  og  bede  om 
godt  Vejr.  Men  hvor  skulde  et  stakkels  lille  Kræ 
som  jeg  med  saa  korte  Vinger  og  saa  korte 
Ben  kunne  flyve  eller  kravle  saa  langt? 

—  Det  skal  jeg  sige  Dem,  rumlede  det 
pludselig  dumpt  inde  fra  den  stive  Stok.  Var 
jeg  ikke  en  Slave  og  Tjener,  tilhugget  og  ma- 
let og  fastbunden  til  en  blødagtig  og  lunefuld 
Rosenbusk,  som  lader  sig  ryste  af  hvert  Vind- 
stød, saa  skulde  jeg  selv  vise  Vej.  Men  ude  i 
den  Skov,  hvor  jeg  hører  hjemme,  staar  der 
en  stor  Gran,  min  nærmeste  Slægtning,  som 
er  højere  end  det  højeste  Mastetræ  og  saa  tyk, 
at  en  Mand  ikke  kan  spænde  om  den,  og  den 
véd  Besked.  Flyv  til  den,  Sølverdun,  og  hils 
fra  mig! 

Saa  fløj  Sølverdun  fra  Gaarden  og  Hønse- 
huset og  Haven  ud  i  den  vide,  vide  Verden. 

Ude  i  Ungskoven,  hvor  Træerne  stod  tæt, 
hoppede  hun  fra  Træ  til  Træ,  og  alle  Vegne 
spurgte  hun  efter  den  store  Gran,  som  var 
højere  end  det  højeste  Mastetræ  og  saa  tyk,  at 

en  Mand  knap  kunde  spænde  om  den.  De 
fleste  Ungtræer  stod  og  sov  uden  at  svare  eller 
rystede  bare  søvnigt  paa  Hovedet;  men  et  lille 
rask  Fyrretræ,  som  voksede  midt  i  en  Myre- 
tue, vidste  Besked,  og  saa  kom  den  lille  Høne 
endelig  til  den  store  Gran,  som  var  højere  end 
det  højeste  Mastetræ  og  saa  lyk,  at  en  Mand 
ikke  kunde  spænde  om  den.  Det  var  det  sidste 
Træ,  hun  kom  til,  før  Ugleskoven  paa  den  anden 
Side  Tørvemosen  og  Mørkegrotten  begyndte,  og 
da  hun  kom  derhen,  var  hun  saa  mat  af  Sult  og 
Tørst  og  saa  træt  af  den  uvante  Flyvning,  at 
hun  næppe  orkede  at  løfte  Vingerne  mere. 

—  Du  gør  en  Dumhed,  sagde  Granen,  da 
den  havde  takket  for  Hilsenen.  Du  gør  en  stor 
Dumhed,  men  det  kommer  ikke  mig  ved.  Masse- 
vis af  unge  Haner  og  smaa  Høner,  som  var 
rendt  fra  deres  Familie,  har  jeg  set  prøve  paa 
at  flyve  over  Dug-  og  Rimfrostledet,  men  hvem 
er  det  lykkedes?  Ikke  for  en  eneste  af  dem  er 
det  lykkedes,  og  jeg  véd  ikke,  hvorfor  du  saa 
skulde  kunne  gøre  det. 

—  Jeg  har  de  fire  Korn,  som  en  blind  Høne 
har  fundet,  sagde  Sølverdun  ydmygt. 

—  Alle  blinde  Høner  finder  Korn,  sagde  Gra- 
nen foragteligt.  Hvad  det  gælder  om,  er  ikke 
at  lade  sig  blinde  af  Solen,  naar  man  kommer 

den  nær,  og    at  kunne  gale  paa   rette  Maade 
og  paa  rette  Sted.     Kan  du  det? 

—  Det  véd  jeg  ikke,  sagde  Sølverdun  og 
følle  sig  fuldstændig  modløs. 

—  Jeg  har  en  gammel  Fuglerede  oppe  i  min 
Top,  sagde  Granen  lidt  venligere.  Den  er  meget 
forfalden,  men  kan  du  hvile  dig  i  den,  før  du 
skal  ud  og  slaas  med  Trolden,  saa  værsgo! 

Sølverdun  takkede  allerunderdanigst,  medens 
hun  saa'  sig  om  efter  Reden.  Dér  stak  hun 
straks  Hovedet  ind  under  Vingen  og  faldt  i 
Søvn.  Da  hun  vaagnede,  var  Maanen  horte, 
og  hun  skyndte  sig  med  at  sige  Farvel  til 
Granen. 

—  Farvel  med  dig,  susede  Granen  koldblo- 
digt.    Lykke  paa  Rejsen,  og  hold  dig  tapper! 

Sølverdun  nikkede  og  slog  med  Vingerne  og 
plukkede  Fjerene. 

—  Blæse  med  Udseendet!  sagde  Granen.  Skynd 
dig  bare.  for  dér  har  vi  allerede  Morgenvinden. 
Men  vil  du  naa  dit  Maal,  saa  husk:  tro  ikke, 
hvad  du  ser!. 

Sølverdun  havde  allerede  bredt  Vingerne  ud, 
for  nu  vidste  hun,  Minuterne  var  kostbare. 
Hun  følte  efter  de  fire  Korn  i  Krebsekloen,  og 
med  Hjertet  oppe  i  Halsen  fløj  hun,  saa  hur- 
tigt hun    kunde,   over  Mosen  og  Mørkegrotten. 

Dér  sad  i  Morgendæmringen  en  stor  sort  Kat 
med  Øjne  saa  røde  som  Kulgløder.  Da  hun 
saa'  ham,  blev  hun  saa  bange,  at  hun  et  Øje- 
blik troede,  hun  skulde  falde  lige  ned  i  Gabet 
paa  ham.  Men  saa  kom  hun  til  at  huske, 
hvad  Granen  havde  sagt:  Tro  ikke,  hvad 
du  ser. 

—  Det  er  ikke  en  rigtig  Kat,  tænkte  hun. 
Det  er  Kivlingen.  Og  saa  lod  hun  behændigt 
et  af  Kornene  falde  ned  i  Gabet  paa  ham.  Det 
var  lidt  vovet,  for  hun  havde  ikke  mere  end 
lige  fire,  og  de  tre  —  det  vidste  hun  — 
skulde  Bøtotten  have,  ellers  slap  han  hende 
ikke  ind  over  Grænsen. 

Det  var  Kivlingen  —  og  det  var  godt  —  og 
medens  han  fangede  det  dyrebare  Korn  paa 
Tungespidsen,  sprang  pludselig  Bringaren  og 
Kivlingens  Bring  —  der  saa'  ud  som  en  Skade 
og  en  Krage  —  op  lige  ved  ham  og  begyndte 
at  slaas  med  ham.  Den,  som  kan  sluge  og 
fordøje  saadant  et  Korn,  bliver  nemlig  meget 
vis,  og  derfor  vilde  de  allesammen  gerne 
have  det. 

—  Nu  er  jeg  lykkelig  og  vel  forbi  dem! 
tænkte  Sølverdun,  da  hun  saa  dem  neden  un- 
der sig  som  en  sort,  uformelig  Klump  alle  tre 

Og  det  var  paa  høje  Tid,  for  Himlen  begyndte 
allerede  at  rødme. 

—  Nu  vender  Solen  sig  i  Skysengen,  tænkte 
den  lille  Høne.  Bare  jeg  naar  Dug-  og  Rim- 
frostledet, inden  han  gaar  over  det.  Bare  jeg 
naar  det!  Bare  jeg  naar  det! 

I  Ugleskoven  boede  der  Ugler  i  hvert  eneste 
Træ,  og  Sølverdun  vidste,  at  kom  man  der- 
igennem, medens  det  endnu  var  mørkt,  var 
man  fortabt:  Uglerne  hakkede  ubarmhjertigt 
Øjnene  ud  paa  En.  Og  ved  Dagslys  var  det 
heller  ikke  heldigt  at  passere  Skoven  og  Græn- 
sen, for  saa  snart  Solen  havde  forladt  sit  Rige, 
blev  Dug-  og  Rimfrostledet  straks  trukket  dob- 
belt saa  højt  op.  Det  eneste  Øjeblik,  det  var 
muligt  at  komme  forbi  alle  Hindringer,  var 
lige  selve  Dagningen.  Da  var  nemlig  Uglerne 
allerede  blinde  og  Gitret  endnu  ikke  lukket. 

Sølverdun  sejlede,  saa  lydløst  hun  kunde, 
gennem  Luften  paa  hvide  Vinger,  og  Bøtotten, 
som  stod  og  grinede  ved  sig  selv,  mærkede 
hende  ikke  engang,  før  han  havde  alle  tre  Korn 
i  sin  grinende  Mund.  Han  fik  dem  i  den  for- 
kerte Hals,  men  havde  alligevel  Aandsnærvæ- 
relse  nok  til  at  skuldre,  for  nu  —  nu  —  steg 
Solen,  klar  og  smilende  med  alle  sine  Milli- 
oner  Straaler   som    en    Krans    om   Hovedet   op 

over  Dug-  og  Rimfrostledet.  Den  lille  Høne, 
som  endnu  rystede  over  alle  Lemmer  efter 
den  farlige  Flugt,  følte  sig  i  dette  Spændin- 
gens yderste  Øjeblik,  da  hun  endelig  mødte 
Solen  Øje  til  Øje,  stærk  og  modig  igen.  Hun 
hævede  sin  Stemme  —  sin  mærkelige  Stemme, 
som  ikke  lignede  andre  Kyllingers  —  og  ga- 
lede og  galede  og  galede  —  en,  to,  tre  Gange.  Og 
i  det  samme  følte  hun,  at  hun  var  over  Grænsen. 
Inde  i  «Det  gyldne  Hønsehus*  blev  hun 
straks  modtaget  af  de  sekshundrede  Hønekyl- 
linger med  slæbende  guldgule  Vinger  og  blaa 
Perle  i  venstre  Øje.  De  førte  hende  straks 
til  Storhanen,  som  lige  paa  Øjeblikket  gav 
hende  Rang  af  Storkejserlig  Højhed  og  Ret  til 
at  bære  en  Guldfjer  i  Halen.  Ingen  talte  nogen- 
sinde mere  om  hendes  Stemme,  for  her  i  «Det 
gyldne  Hønsehus*  i  «Det  evige  Solskins  Rige» 
vidste  de  jo  alle,  at  hun  kunde  gale  paa  rette 
Maade  og  paa  rette  Sted  —  og  det  er  det, 
det  hele  kommer  an  paa,  som  Granen  meget 
rigtigt  havde  bemærket. 

Men  det  første  Æg,  hun  lagde,  var  et  Paa- 
skeæg  af  Marcipan,  fyldt  med  Chokolade.  Og 
her  er  det  —  værsgo! 

Naar  det  regner,  faar  Maja  et  stort  Ark 
Papir  og  finder  sin  Blyant,  der  i  Reglen 
ligger  under  Sofaen,  og  saa  tegner  hun  for 
hundrede  Gang  sin  «0».  Det  er  en  rigtig  pæn 
aflang  0,  der  omtrent  ligner  Øland  paa  Kortet, 
men  er  meget  mere  regelmæssig  og  meget  bre- 
dere. Øverst  oppe  mod  Nord  ligger  der  et  Slot: 
dér  bor  Godsejeren  eller  Greven  eller  Hertugen 
(Kongerige  har  Øen,  som  dog  har  oplevet 
mange  Revolutioner,  aldrig  opnaaet  at  blive) 
og  ligeoverfor  paa  Sydspidsen  ligger  Kirken 
med  Taarne  og  Degnebolig  og  Præstegaard. 
Langs  Kysterne  bor  Befolkningen:  en  Doktor, 
en  Apoteker,  en  Købmand,  en  Skomager,  en 
Skrædder,  en  Bager  o.  s.  v.  Alle  har  de  noget 
bestemt  og  nyttigt  for,  alle  har  de  hvert  sit 
Hus  med  to  Vinduer  paa  hver  sin  Side  af 
Døren  under  en  rygende  Skorsten  paa  Taget 
og  en  Have  med  Stakit,  som  strækker  sig  ned 
til  Søen.  Midt  paa  Øen  er  der  et  Torv  og  en 
Park,  hvor  man  drikker  sin  Eftermiddagskaffe, 


70  DE    FORVANDLEDE    PAPIRSDUKKER 

og  en  Græsgang,  hvor  Ens  Lam  og  Svin  og 
Køer  faar  Lov  at  gaa  og  græsse.  Der  findes 
ogsaa  en  større  Kartoffelmark,  for  i  hvert  Hus 
spiser  man  hver  Aften  Kartofler  med  Smør  til, 
som  er  hele  Befolkningens  Livret.  Greven  har 
en  Ridehest,  men  Vogne  er  slet  ikke  indførte 
paa  Øen,  fordi  de  er  saa  indviklede  at  tegne. 
Paa  Herregaarden  bor  en  ædel  Greve  med 
graat  Skæg  og  blaa  Frakke  og  en  ædel  Grev- 
inde med  graat  Haar  og  sort  Silkekjole.  De 
har  en  Datter,  som  er  ung  og  skøn  i  hvid 
Kjole,  og  en  Søn,  som  er  mørkkrøllet  og  dri- 
stig og  meget  forelsket  i  Doktorens  eneste  Dat- 
ter, der  er  lyshaaret  og  har  mærkelig  blaa  Øjne 
og  ganske  samme  Farve  Kjole.  Apotekerens 
har  ogsaa  en  Datter,  men  hun  er  sorthaaret 
og  ond  og  optræder  i  ildrødt.  Hun  vilde  nok 
gerne  gifte  sig  med  den  unge  Greve,  men  det 
lader  til  at  være  ganske  umuligt  for  hende,  da 
han  er  ædel  og  trofast.  Provsten  gaar  med 
lang  Pibe,  Provstinden  er  rund,  Døtre  er  der 
mange  af  —  rare  allesammen  —  klædte  i  brunt 
og  graat  og  med  fordringsløse  Navne  som 
Frederikke,  Mine  og  Line  og  saadant  noget. 
Doktordatteren  derimod  hedder  Holmfrid  (fordi 
hun  har  lyst  Haar)  og  Apotekerdatteren  Melitta 
(fordi   hun   har   sort    Haar).    Befolkningen   bor 

fredeligt  i  de  smaa  Huse  med  de  rygende  Skor- 
stene og  gør  sin  Pligt  og  passer  hver  sit.  Den 
eneste  Urostifter  er  som  sagt  Apotekerens  Dat- 
ter, men  hun  er  der  ogsaa  bare  som  et  adva- 
rende Eksempel  og  for  at  blive  omtalt  i  Kaffe- 
selskaberne, for  at  de  andre  rare  Mennesker 
ikke  skal  sidde  og  kede  sig.  Alt  er  altsaa 
meget  viseligt  og  forstandigt  indrettet. 

Øen  var  for  hundrede  Gang  tegnet  færdig, 
og  Personerne  var  malede  med  Vandfarve  (der- 
for er  deres  Klæder,  som  man  lettest  kender 
dem  paa,  saa  vigtige),  og  hver  og  en  af  dem 
havde  sit  fulde  Navn  skrevet  ordentligt  paa 
Bagsiden  af  sig.  Naar  Maja  ikke  legede  med 
dem,  laa  de  allesammen  trangt  og  fredeligt  i 
en  Konvolut,  som  egentlig  havde  sin  Plads  i 
en  Cigarkasse,  men  for  det  meste  laa  paa 
Spisestuebordet.  Mærk  vel,  at  det  var  for  hun- 
drede Gang,  Øen  var  tegnet!  Mærk  vel,  at 
det  var  en  Torsdagmiddag  Kl.  12!  Mærk  vel, 
at  en  meget  mægtig  Fe,  som  havde  sovet  i 
akkurat  hundrede  Aar,  netop  den  Dag  var 
vaagnet  og  var  ude  at  spadsere  i  Syvmile- 
støvler over  Jordkloden  og  netop  gik  og  speku- 
lerede paa,  om  der  ikke  var  noget,  hun  kunde 
forhekse. 

Øen  laa  altsaa  paa  Spisebordet  i   «Den  røde 

Hytte ».  Den  var  ordentlig  klippet  ud  af  Pa- 
piret og  saa'  saa  naturlig  ud,  som  den  var 
bleven  klippet  ud  af  et  Atlas.  Det  var  noget 
for  Feen,  som  gik  dér  og  spekulerede  og  var 
noget  urolig  for,  om  hun  endnu  duede  til  at 
hekse  og  det  ligesaa  godt  som  for  hundrede 
Aar  siden,  før  hun  faldt  i  Søvn.  Vips!  bøjer 
hun  sig  ind  gennem  det  aabne  Vindue  —  hun 
kom  netop  forbi  «Den  røde  Hytte »  —  tager 
Papiret,  laver  et  Kræmmerhus  af  det,  napper 
Konvoluten  med  Dukkerne  og  putter  det  alt- 
sammen i  sin  Lomme.  I  et  halvt  Skridt  er 
hun  nede  ved  Havel.  Dér  vikler  hun  Kræm- 
merhuset op,  lægger  Øen  fladt  ud  paa  Vandet, 
rysler  Befolkningen  ud  af  Konvoluten  og  puster 
paa  det  hele:  Pu — u — u — h! 

Og  i  samme  Øjeblik  ligger  der  en  rigtig  0 
med  rigtige  Huse  og  et  rigtigt  Slot  og  rigtig 
levende  Mennesker!  Det  kunde  ikke  være 
mere  virkeligt,  og  rigtigt. 

Men  én  Dukke  var  faldet  ned  under  Bordet 
og  ikke  kommen  med:  den  nødvendigste  og 
vigtigste  af  dem  alle  —  den  ædle  Greve,  som 
plejede  at  regere  det  hele. 

Hvad  skulde  den  stakkels  ensomme  Grevinde 
gøre  under  disse  uforudsete  Omstændigheder? 
Hun    sad    bare    i    sin    fine   Stue    og    vred   sine 

Hænder,  medens  Apotekerens  Datter,  Frøken 
Melitta,  som  ellers  holdtes  i  Skak  og  var  et 
advarende  Eksempel,  straks  frækt  gik  ud  paa 
Torvet  og  viftede  med  sit  røde  Silkesjal  til  den 
mørkkrøllede  unge  Greve,  som  ganske  vist  var 
ædel,  men  desværre  ikke  var  i  Besiddelse  af 
sin  Faders  uforanderlige  Ubøjelighed  og  faste 
Karakter.  Han  sad  i  Vinduet,  og  hun  raabte 
til  ham,  at  den  slemme  Tyr  ikke  kunde  taale 
hendes  røde  Kjole,  og  at  hun  hvert  Minut  ven- 
tede, at  den  skulde  komme  og  stange  hende 
ihjel.  Derfor  maatte  han  endelig  komme  ud 
at  beskytte  hende  og  tage  sin  Sabel  med.  Og 
ikke  glemme  Uniformshuen,  for  den  klædte 
ham  saa  storartet! 

Nu  har  jeg  jo  allerede  fortalt,  at  den  unge 
Greve  ikke  alene  var  mørkkrøllet  og  ædel, 
men  ogsaa  overordentlig  kæk  og  modig.  Og 
naturligvis  holdt  han  af  at  bruge  sin  Sabel  og 
høre,  at  hans  Uniformshue  klædte  ham.  Altsaa 
tager  han  straks  sin  Sabel  og  sætter  Huen  paa 
Snur  og  gaar  straks  ud  og  finder  den  rasende 
Tyr  og  stikker  den  ihjel.  Men  Apotekerens 
Datter,  der  har  opmuntret  ham  til  det,  falder 
i  Afmagt,  da  hun  ser  Blodet,  og  skriger  og 
sukker  og  siger,  at  hun,  som  er  saa  bange  af 
sig,  ikke   kan  leve  uden  saadan  en  modig  Be- 


74       DE  FORVANDLEDE  PAPIRSDUKKER 

skytter,  og  spørger,  hvorfor  han  altid  styrter 
sig  i  Fare,  og  heder  ham  endelig  ikke  tænke 
paa  hende,  men  frelse  sit  eget  Liv.  Hun  er 
som  sagt  i  rød  Kjole  og  rødt  Sjal  og  udslaaet 
Haar,  og  hvad  har  den  unge  Greve  vel  andet 
at  gøre,  naar  han  ser  hende  daane  for  sin 
Skyld,  end  at  løfte  hende  op  og  bede  og  be- 
sværge hende  om  at  komme  til  Live  igen  og 
bære  hende  ind  i  Huset  paa  sine  stærke  Arme 
og  bede  sin  Søster  om  en  Flaske  Eau  de  Co- 
logne. 

Men  den  højbaarne  Søster  var  Hjertensven- 
inde med  den  blaaøjede,  lyslokkede  Holmfrid 
og  kunde  ikke  taale  Frøken  Melitta,  hvis  Ræn- 
ker hun  gennemskuede.  Hun  vilde  ikke 
spendere  en  Draabe  Eau  de  Cologne  paa  Apo- 
tekerdatteren, men  lukkede  sin  Dør  af  og  var 
iskold  og  fornem  og  satte  sig  ned  og  skrev  et 
langt  Brev  til  Holmfrid,  som  boede  i  Huset  ved 
Siden  af,  om  hvordan  hun  paa  den  usleste 
Maade  blev  bedragen. 

N  u  tog  Strygejomfruen  Affære. 

Strygejomfruen  var  en  Person,  der  var  ble- 
ven uretfærdigt  behandlet  af  Skæbnen  og  op- 
rindelig havde  været  bestemt  til  en  højere  Stil- 
ling her  i  Livet.  Men  da  Maja  malede  hendes 
Haar,   var  det  ved    en  Fejltagelse  blevet  ræve- 

rødt  i  Stedet  for  guldgult,  og  saa  kan  nok 
enhver  forstaa,  at  hun  ikke  egnede  sig  til  den 
straalende  Lod,  der  fra  Begyndelsen  havde 
været  tiltænkt  hende.  Hun  fik  derfor  en  jævn 
mørk  Kjole  og  hvidt  Forklæde,  og  i  Stedet  for 
Heltinde  blev  hun  Strygejomfru  i  bedre  Fami- 
lier. Lige  efter  tegnede  Maja  Doktorens  Datler, 
og  Farven  paa  hendes  Haar  lykkedes  over 
Forventning:  hun  fik  en  blaa  Kjole  med  sølv- 
farvede Borter,  en  Bose  i  Bæltet,  et  romantisk 
Navn  —  Holmfrid  Val  purgis  —  og  blev  bestemt 
til  engang  at  blive  gift  med  den  navnkundige 
unge  Greve. 

Xu  kan  vel  ingen  undre  sig  over,  at  Stryge- 
jomfruen, som  kunde  og  burde  have  haft 
alt  det,  følte  sig  ganske  forfordelt  og  blev 
hadefuld  paa  Verden  og  Menneskene.  Særlig 
da  hun  stadig  følte  sig  skabt  til  noget  højere, 
foragtede  alt  simpelt  og  havde  finere  Fornem- 
melser end  nogen  anden  paa  hele  Øen.  Ingen 
kunde  rynke  paa  Næsen  og  snærpe  Munden 
sammen  saadan  som  hun,  ingen  kunde  sige 
«fint»  og  «fine  Folk»  saadan  som  hun,  og 
ingen  vidste  bedre  end  hun,  hvad  der  passede 
sig  for  « rigtig  fine  Folk».  Baade  Grevinden, 
Provstinden  og  Doktorfruen  var  næsten  lidt 
bange    for    hende,    og   æret   og   frygtet   gik  hun 

ud  og  ind  hos  de  bedre  Familier,  strøg  alle 
Manchetskjorter  paa  Øen  og  vartede  op  ved 
alle  Middagsselskaber. 

Naturligvis  havde  hun  altid  rynket  paa  Næ- 
sen ad  Apotekerfrøkenen,  fordi  alle  rynkede 
paa  Næsen  ad  hende,  men  Doktorens  Holm- 
frid,  som  havde  faaet  alt  det,  hun  egentlig 
burde  have  haft  —  hende  hadede  hun. 

Nu  hændte  det  sig,  at  hun  netop  stod  og 
strøg  nede  i  Kælderen  paa  Slottet,  da  den  unge 
Greve,  meget  forskrækket  og  betuttet,  styrtede 
ind  med  den  besvimede  Melitta  og  kom  op  at 
skændes  med  Søsteren  om  Eau  de  Cologne- 
flasken.  Det  hørte  Strygejomfruen,  og  i  det 
samme  Frøkenen  slog  Døren  i  med  vældigt 
Rabalder,  kom  hun  pilende  op  ad  Trappen 
med  sit  rødglødende  Jern  og  sagde,  at  en  varm 
Jernspids  gjorde  ligesaa  megen  Nytte  som  Eau 
de  Cologne,  og  vips!  —  stak  hun  Strygejernet 
lige  ind  i  stakkels  Melittas  bare  Arm.  Melitta 
foer  naturligvis  med  et  forfærdeligt  Skrig  straks 
op  af  sin  Besvimelse  og  raabte,  at  Strygejom- 
fruen vilde  myrde  hende.  Og  uden  at  bryde 
sig  om  den  unge  Greve  røg  hun  ind  paa  hende 
og  skreg:  Elendige,  bekend,  at  Doktorens  Dat- 
ter  har    foræret    dig   din   nye   sorte  Silkebluse, 

for  at  du  skulde  myrde  mig  eller  vansire  mig 
for  hele  Livet! 

Det  var  for  stivt  et  Stykke!  Strygejomfruen, 
som  med  sig  selv  vidste,  at  hun  hadede  Dok- 
torens Datter  meget  mer,  end  nogen  anden 
kunde  hade  hende,  og  at  hun  —  naar  galt 
skulde  være  —  meget  heller  vilde  have,  at 
Apotekerdatteren  skulde  have  den  mørkkrøllede 
unge  Greve,  blev  ganske  ude  af  sig  selv.  Og 
nu  var  det  hende,  der  daanede.  Melitta  søgte 
straks  hævngerrigt  at  brænde  hende  med  Jer- 
net, men  det  nyttede  ikke,  for  nu  var  det  ikke 
rødt  mere.  Grevens  Søster  aabnede  Døren  paa 
Klem  og  betragtede  koldt  sit  Værk.  Grevinden, 
der  saa  hensynsløst  og  med  saa  megen  Støj 
var  bleven  vækket  af  sine  sørgelige  Betragt- 
ninger, kom  selv  ud  fra  Salonen  og  sagde  for- 
nemt, at  hun  virkelig  ikke  kunde  tillade,  at 
hendes  Hus  blev  Skueplads  for  Skænderi  og 
Slagsmaal  og  saadan  et  Spektakel.  Derpaa 
vendte  hun  Melitta  Ryggen  og  saa'  bebrejdende 
paa  den  unge  Greve  og  sagde  vemodigt,  at  hun 
tvivlede  om,  at  han  nogensinde  vilde  faa  sin 
ædle  Faders  faste  og  ubøjelige  Karakter.  Men 
da  blev  den  unge  Greve,  som  i  lang  Tid  havde 
været  ganske  ilde  til  Mode  og  slet  ikke  havde 
vidst,  hvad  han  skulde  foretage  sig,  meget  op- 

hidset  og  svor  paa,  at  han  havde  handlet  som 
en  Adelsmand  og  en  Gentleman,  naar  han  for- 
svarede Melitta,  som  han  havde  truffet  i  yderste 
Livsfare,  og  som  bagefter  var  bleven  haanet 
af  hans  Søster  og  mishandlet  med  et  gloende 
Strygejern  i  hans  Moders  Hus.  Men  han  skulde 
vise  dem  allesammen,  at  han  var  Karl  for  sin 
Hat  og  kunde  være  ligesaa  karakterfast  og 
ubøjelig  som  sin  Papa,  og  intet  —  nej,  intet 
i  Verden  skulde  formaa  ham  til  at  forlade 
Melitta,  som  ikke  havde  gjort  noget  ondt,  som 
var  den  smukkeste  Pige  paa  Øen  og  havde 
det  varmeste  Hjerte  og  ingen  Ven  i  Verden 
uden  ham.  Hvorpaa  hans  stolte  Søster  blev 
ligesaa  forskrækket  som  hans  Mama  over  den 
Vending,  Sagen  havde  taget,  og  slog  sin  Dør 
op  paa  vid  Gab  og  raabte,  at  en  saa  uhjælpe- 
lig Idiot  som  hendes  Broder  ikke  fortjente 
bedre  end  at  blive  taget  ved  Næsen  af  alle 
mulige  rænkefulde  Piger,  og  om  han  virkelig 
ikke  gennemskuede  Melitta?  ...  I  det  samme 
stødte  den  forskrækkede  Apoteker,  som  lige 
havde  hørt,  at  hans  Datter  var  bleven  myrdet 
af  Strygejomfruen,  Døren  op  og  kom  ind  med 
Lommerne  fulde  af  Flasker  og  Pilleæsker.  Men 
da  han  saa  saa',  at  Melitta  var  uden  for  al 
Fare,    skændte    han    paa    hende   og  gav  hende 


DE    FORVANDLEDE    PAPIRSDIKKEH  79 

Hofl'mannsdraaber  —  og  gav  dem  allesammen 
Hoffmannsdraaber.  Doktoren  kom  ogsaa  med 
alle  sine  Instrumenter,  og  han  og  Apotekeren 
saa'  koldt  paa  hinanden  og  vendte  hinanden 
Ryggen  og  kunde  ikke  blive  enige  om,  hvad 
der  skulde  gøres  for  at  vække  Strygejomfruen 
til  Live  igen.  Men  de  gjorde  i  alt  Fald  deres 
Pligt,  begge  de  gamle,  og  fortrød  det  bagefter, 
for  da  Strygejomfruen  endelig  langt  om  længe 
slog  Øjnene  op,  skreg  og  vrælede  hun  og  slog 
ud  med  Hænderne  og  kunde  ikke  forstaa, 
hvorfor  de  ikke  havde  ladet  hende  dø  og  om- 
komme med  det  samme,  da  hun  jo  alligevel 
bare  blev  forfulgt  og  haanet  og  trampet  paa 
af  dem  allesammen.  Hun  havde  ikke  gjort 
andet  end  sin  Pligt  og  frelst  Apotekerdat- 
terens Liv  med  sit  Strygejern  og  var  som 
sædvanlig  bleven  miskendt.  Men  naar  det  var 
forbi  med  hende,  som  det  nok  snart  skulde 
blive,  saa  kunde  de  allesammen  sidde  der  med 
deres  gamle  Kniplinger  og  deres  Manchetskjorter 
og  deres  fine  Bluser  og  spekulere  over,  hvem 
der  nu  skulde  stryge  dem. 

Det  blev  til  en  forfærdelig  Scene  —  hele 
Øen  kom  paa  Benene.  Bageren  løb  fra  sin 
hævede  Dejg,  Skomageren  fra  sin  Læst,  Skræd- 
deren   fra    sin    Naal,    og    inde    i    Doktorfruens 

Salon  sad  hun  og  Holmfrid  og  græd  for  ned- 
rullede Gardiner  og  grundede  over,  hvad  ondt 
de  egentlig  havde  gjort  Apotekerens  Datter. 

Saadan  saa'  der  ud  paa  den  forsvundne  0, 
da  Maja  endelig  opdagede  den  og  steg  i  Land 
fra  sin  lille  Baad.  Hun  kunde  slet  ikke  kende 
sine  egne  Papirsdukker  igen,  som  hun  selv 
havde  tegnet  og  malet  og  lagt  i  Konvolut  og 
taget  op  af  Konvoluten  og  hersket  saa  enevæl- 
digt over.  Man  kan  næsten  faa  Medlidenhed  med 
hende,  naar  man  tænker  paa,  hvordan  hun  som 
en  ung  Jættekvinde  i  Bluseforklæde  og  Bomulds- 
kjole med  sine  lange  lyse  Fletninger  og  sine 
lange  sorte  Strømper  løb  raadløs  om  mellem 
de  ophidsede,  tossede  Mennesker  og  bad  og 
besvor  dem  om  at  være  rolige  og  endelig  huske 
paa,  hvor  rare  og  elskværdige  de  havde  været 
derhjemme,  naar  hun  legede  med  dem  og  stil- 
lede dem  op  paa  Spisestuebordet  og  tænkte 
alle  deres  Tanker  og  sagde  dem  alt,  hvad  de 
skulde  sige.  Forgæves  —  forgæves !  Hun  kunde 
ikke  komme  Spor  af  Vegne  med  de  gale  Duk- 
ker, som  ikke  engang  kendte  hende  igen,  men 
kun  betragtede  hende  som  et  farligt  og  ube- 
hageligt Naturfænomen,  der  alle  Steder  st.od 
dem  i  Vejen. 

Men    saa    kom    hun    i    sin   Forvirring    til    at 

tænke  paa  den  ædle  Greve,  som  hun  havde 
fundet  under  Bordet  og  nu  havde  i  sin  Kiole- 
lomme.  Og  saa  tog  hun  ham  frem  og  stillede 
ham  op  ad  Muren  paa  hans  eget  Slot. 

Det  var  det  bedste,  hun  nogensinde  havde 
kunnet  finde  paa  at  gøre!  Ham  var  Feen  jo 
ikke  kommen  til  at  blæse  paa,  og  medens  alle 
de  andre  levede  og  aandede  og  blussede  af 
Iver  og  Had  og  Hævntørst  og  Kærlighed  og 
Vrede,  saa  var  han  endnu  bare  en  malet  Pa- 
pirsdukke  med  Navn  og  Titel  skrevne  paa  Bag- 
siden Dér  stod  han  op  ad  Muren,  ubevægelig 
og  livløs,  og  saa'  med  sine  sorte  Blækøjne  ud 
over  sin  Familie  og  alle  sine  undergivne,  og 
det  var  løjerligt  at  se,  hvad  for  et  dybt  Ind- 
tryk han  gjorde  paa  dem.  Særlig  Grevinden 
følte  sig  meget  stærkt  greben.  Se!  —  se!  sagde 
hun.  Se  paa  min  ædle  Mage!  Tag  ham  til 
Eksempel!  Husk,  hvor  god  han  var!  husk  alle 
de  Velgerninger,  han  viste  jer!  (Han  havde 
haft  en  Ridehest,  hvad  ingen  af  de  andre  havde 
haft,  og  boet  i  et  Slot,  hvad  ingen  af  de  andre 
havde  gjort.  Andet  havde  han  aldrig  i  hele 
sin  Papirsdukketilværelse  foretaget  sig.  Men  da 
de  saa'  ham,  blev  de  rørte  og  troede  allesam- 
men, at  han  havde  vist  dem  utallige  Velger- 
ninger.   Forvandlede  Papirsdukker  er  selvfølge- 

lig    nogle    underlige    Skabninger!)     Husk    hans 
ophøjede  Eksempel!  .  .  . 

Og  saa  fik  Grevinden  sine  to  Børn  til  at 
græde  og  omfavne  hinanden  og  fik  Strygejom- 
fruen til  at  indse,  at  hun  i  sin  ringe  Stilling 
var  bleven  estimeret  ligesaa  meget  som  en 
anden  i  høj  Stilling.  Kunde  hun  ikke  lade  sig 
nøje  med  det?  .  .  .  Apotekeren  og  Doktoren 
tog  hun  i  hver  sin  Haand  og  bønfaldt  dem 
med  Taarer  i  Øjnene  om  at  mindes  deres 
gamle  Velgører  og  sagde,  at  nu  havde  de  i  saa 
mange  Aar  gaaet  og  set  skævt  til  hinanden  og 
burde  derfor  tage  og  drikke  Dus.  Hun  ringede, 
og  straks  kom  der  en  Lakaj  med  Vin  paa  en 
ægte  Sølvbakke.  De  fik  alle  hver  sit  Glas  (kun 
Melitta  raabte:  Nej!  nej!)  —  selv  Skrædderen, 
Skomageren,  Bageren  og  deres  Koner,  som 
aldrig  før  havde  drukket  Vin  hos  Grevens 
og  følte  sig  højst  beærede  og  stirrede  misbil- 
ligende paa  Melitta  og  hviskede  til  hverandre, 
hvor  sørgeligt  det  dog  var,  at  en  ung  Pige  af 
god  Familie  ikke  havde  Forstand  nok  til  at 
opføre  sig,  som  hun  burde,  og  neje  og  takke, 
naar  der  blev  budt  hende  noget. 

Derpaa   løftede  Grevinden   sit  Glas  og  sagde 
med   ædel  Værdighed  (husk,   hun  havde   altid 

sort  Silkekjole  paa  og  kunde  absolut  ikke  have 
andet  paa!),  at  da  ingen  andre  gjorde  det,  saa 
vilde  hun  tillade  sig  at  udbringe  en  Skaal  for 
de  nyforlovede:  hendes  Søn  og  Frøken  Holm- 
frid  Valpurgis.  Hun  vidste,  at  det  var  Skæb- 
nens og  hele  Øens  Mening,  at  de  engang  skulde 
have  hinanden,  og  nu  syntes  hun,  det  kunde 
være  paa  Tide  at  faa  en  Ende  paa  den  Hi- 
storie.   Skaal! 

Den  mørkkrøllede  unge  Greve,  som  jo  — 
heldigvis!  —  ikke  var  i  Besiddelse  af  sin  Fa- 
ders uforanderlig  stærke  og  ubøjelige  Karakter, 
blev  saa  rørt  over  sin  Moder,  at  han  lige  paa 
Stedet  glemte  Melitta  og  vilde  holde  Tale  og 
begyndte  at  stamme  og  sagde,  at  han  ikke 
havde  noget  højere  Ønske  end  at  maatte  præ- 
sentere sin  kære  Holmfrid  som  sin  Forlovede 
for  deres  fælles  Landsmænd,  og  at  han  straks 
vilde  gaa  hen  og  hente  hende.  Men  det  behø- 
vede han  ikke,  for  Holmfrids  Moder,  som  var 
lidt  nysgerrig  anlagt,  havde  for  noget  siden 
aabnet  Vinduet  og  hørt  det  hele.  Og  dér  stod 
nu  pludselig  den  unge  Brud  midt  i  Døren. 
Rød  i  Kinderne,  blaaøjet  og  lyshaaret  med  den 
berømte  blaa  Kjole  med  Sølvborterne  stod  hun 
der.     Ingen    kunde    længer    forstaa,    at    nogen 

havde  syntes,  at  hun  var  stiv  og  kedelig  eller 
hovmodig  —  ikke  engang  Strygejomfruen  kunde 
forstaa  det.  Kun  Melitta,  som  var  uforbeder- 
lig og  fra  Begyndelsen  af  var  bestemt  til  at 
være  et  advarende  Eksempel,  knyttede  Haan- 
den  i  Lommen. 

Saalunde  endte  alt  i  Fryd  og  Gammen. 
Provsten  lyste  i  Kirken  for  den  unge  Greve 
og  Holmfrid  Valpurgis,  og  de  sj^v  Provste- 
døtre, som  allesammen  var  rare  og  hyggelige 
og  ikke  det  mindste  misundelige,  satte  sig 
straks  til  at  brodere  et  Tæppe,  paa  hvilket 
Brudeparret  kunde  falde  paa  Knæ.  Bageren 
stillede  sig  øjeblikkelig  i  Spidsen  for  en  Fest- 
komité, som  enstemmig  besluttede  straks  at 
bestille  hos  ham  tusind  Pebernødder,  som  paa 
Bryllupsdagen  skulde  overrækkes  den  beun- 
drede Brud.  For  hele  Øen  vidste,  at  Peber- 
nødder holdt  hun  saa  meget  af. 

Saa  kunde  Maja  endelig  med  rolig  Samvit- 
tighed forlade  sin  0  og  igen  stige  ned  i  Baa- 
den.  Endnu  engang  kastede  hun  et  sidste 
vemodigt  Afskedsblik  til  sine  gamle  Papirs- 
dukker,  som  hun  selv  havde  tegnet,  men  som 
ikke  længer  vilde  kendes  ved  hende  og  slet 
ikke    kunde    begribe,    hvad    hendes   lange    Ben 

havde  at  gøre  paa  deres  0.  For  at  trøste  sig 
besluttede  hun,  at  hun  allerede  samme  Efter- 
middag vilde  tegne  sig  en  ny  0,  som  aldrig 
skulde  blive  glemt  paa  Spisestuebordet  eller 
falde  i   Hænderne  paa  en  Pilfinger  til  Fe. 


HISTORIEN  OM  EN  MEGET 
ALMINDELIG  BLOMST 


Det  var  paa  den  Tid,  da  Spanien,  Frankrig 
og  England  ikke  —  som  nu  —  var  tre 
store  Riger  med  hvert  sit  Sprog  og  tydelige 
Grænser,  men  hele  Vesteuropa  fra  Middelhavet 
til  Skotlands  Fjorde  laa  som  et  broget  Klude- 
tæppe af  smaa  og  store  Fyrstendømmer,  Konge- 
riger og  Grevskaber.  Over  Byerne,  der  i  Reg- 
len var  saa  smaa,  at  de  i  Frastand  lignede 
Grusdynger  omkring  en  Flagstang,  vajede  de 
højadelige  Herrers  brogede  Bannere,  og  gennem 
Englands  Urskove  og  Moser,  gennem  Frankrigs 
flade  og  frugtbare  Land,  gennem  Navarras  Pas- 
ser og  over  Kastiliens  solbrændte  Sletter  red 
paa  høje  Heste  Riddere  og  Svende  i  fintmaskede 
Staalskjorter  under  prægtige  Kapper,  Damer 
med  Falkonerer  bag  sig  og  Sangere  og  Digtere 
med  langt  Haar  og  Luten  over  Skulderen  og 
en  ny  Vise  om  hvert  Menneske,  de  mødte.  I 
Værtshusene  ved  Vejen  mødtes  fremmede  Folk 
og  varmede  sig  ved  samme  Ild  og  spillede  og 
doblede  og  sloges  over  Vinkanderne  —  lige  til 

den  tykke  Munk,  som  med  Hætte  over  Hovedet 
gik  barfodet  fra  Land  til  Land.  kom  ind  og 
løftede  Hænderne  og  bød  Fred  i  Hans  Hellig- 
hed Pavens  Navn.  Paa  Bymurene  stod  Bue- 
skytter, og  paa  de  taarnekronede  Slotte,  om- 
givne af  dybe  Grave,  sad  Prinsessen  eller 
Markgrevinden  og  syede  Dyr  eller  Fugle  paa 
lange  Lærreds-  og  Silkestykker  —  Stjerner  og 
Blomster  og  Hjerter  og  Kroner.  I  Guld  og 
Sølv  sømmede  de  paa  store  Duge  Frankrigs 
kongelige  Liljer,  Englands  Drage,  Kastiliens 
Løve,  Anjous  plettede  Leopard.  Og  naar  Hæ- 
rene stødte  sammen,  og  Lanserne  løftedes  i 
Solen,  og  de  smaa  Vimpler  ved  Lansespidserne 
farvedes  røde  af  Blod,  og  der  raabtes:  «Dieu 
et  mon  droit !»  —  «Sauve  Anjou!»  —  «Mont 
Joie  et  Saint  Denis!»  og  mange  underlige  Felt- 
raab,  hvorpaa  Bidderne  plejede  at  kende  hver- 
andre, saa  kunde  hun  stundom  —  Prinsessen 
eller  Markgrevinden  —  staa  og  se  paa  dem. 
Klædt  i  sine  lange  Klæder  plejede  hun  at  stige 
allerhøjest  op  paa  det  høje  Taarns  Murkant, 
og  med  Haanden  over  Øjnene  forsøgte  hun  at 
kende  den,  som  sejrede,  og  den,  som  faldt. 

Markgrevinde  Clara,  som  var  vidt  berømt 
for  sin  Skønhed  og  havde  været  gift  hele  tre 
Gange,   stod   ogsaa   øverst  oppe  paa  sit  Taarn 

og  saa'  sin  Ridder,  Prinsen  af  Eboli,  kæmpe 
for  sin  Ære.  Hun  var  nok  lidt  ængstelig,  men 
dog  ikke  saa  meget,  for  hun  havde  jo  som 
sagt  været  gift  tre  Gange,  og  skønt  hun  natur- 
ligvis ønskede,  at  hendes  Prins  skulde  sejre, 
saa  tænkte  hun  alligevel  ofte  i  sit  inderste: 
« Falder  han,  saa  finder  jeg  vel  snart  en  anden.* 
Men  den  lille  Terne,  som  stod  ved  hendes  Side 
—  en  slank,  brunhaaret  lille  Terne,  bleg  under 
Linet,  og  med  lange,  smalle,  brune  Øjne  — 
hun  tænkte;  »Falder  han,  saa  forgaar  Jorden 
og  Maanen  og  Solen  slukkes !» 

Hun  kendte  Prinsen  meget  bedre  end  han 
hende,  for  han  plejede  ofte  at  komme  til  Mark- 
grevinde  Clara  og  sidde  foran  Ilden  i  Fruer- 
stuen og  snakke  og  spille  Terning  med  den 
smukke  Slotsfrue,  medens  Fiammetta  —  det  hed 
Ternen  —  sad  i  den  dybe  Vinduesniche  og 
forsøgte,  saa  godt  hun  kunde,  at  fæste  hans 
Billede  paa  Silketøjet,  som  hun  baldyrede  med 
Sølv  og  Guld.  Undertiden  rejste  hun  sig  fra 
sin  Plads  og  gik  ud  og  hentede  Vin  og  Frugt 
og  søde  Kager,  som  hun  satte  for  sin  høje 
Frue  og  hendes  Gæst.  Men  hun  troede  altid, 
at  Prinsen  ikke  engang  havde  mærket,  at  hun 
var  i  Stuen,  indtil  han  en  Aften  mødte  hende 
i  Døren    og   strøg   hende   over   Haaret   og   saa' 

ned    paa   hende   med  sine  kønne  blaa  Øjne  og 
spurgte,  hvad  hun  hed. 

—  Fiammetta,  sagde  hun  og  saa'  ydmygt  op 
og  nejede  meget  dybt. 

—  Fiammetta,  sagde  han  efter  hende.  Fiam- 
metta. 

Han  gik  videre,  men  da  han  kom  til  den 
anden  Ende  af  Salen,  vendte  han  sig  om  og 
nikkede  til  hende,  som  endnu  stod  og  nejede 
i  Døren,  og  sagde  endnu  engang:  —  Fiammetta. 

Han  havde  sagt  hendes  Navn  tre  Gange,  og 
derfor  holdt  hun  nu  saa  meget  af  ham,  at  hun 
troede,  Jorden  vilde  forgaa,  og  Solen  vilde  sluk- 
kes, hvis  han  faldt! 

Han  faldt,  og  Svendene  bar  ham  ind  i  Bor- 
gen og  lagde  ham  paa  Stengulvet  foran  Alteret 
i  Slotskapellet,  for  de  troede  alle,  han  var  sten- 
død, og  Markgrevinden  lod  tænde  hundrede 
tykke  Vokslys  omkring  Baaren.  Saa  faldt  hun 
paa  Knæ  og  bad  en  Bøn  for  hans  Sjæl  og  gik 
grædende  bort  uden  at  vende  sig  om.  Hun 
holdt  Lommetørklædet  for  Øjnene  og  saa'  ikke, 
at  hendes  Terne  Fiammetta  vendte  sig  om  i 
Døren  og  gik  tilbage  til  Alteret  og  Baaren. 

Over  Alteret  var  et  Spidsbuevindue  af  for- 
gyldt Glas,  og  oven  paa  Forgyldningen  havde 
en  Kunstner  malet  den   hellige  Anna,   klædt  i 

en  lang  rød  Kjortel  med  blaa  Kappe  og  løf- 
tende det  gloriekronede  Mariabarn  op  i  begge 
Hænder.  Men  naturligvis  kunde  man  kun  se 
Maleriet,  naar  Solen  skinnede  bag  ved  det  for- 
gyldte Vindue.  Om  Aftenen  —  som  nu  —  naar 
Vokslysene  brændte  inde  i  Kapellet,  saas  Bil- 
ledet kun  ganske  utydeligt.  Dog  vidste  Fiam- 
metta  selvfølgelig,  at  det  stadig  fandtes  der,  og 
med  Øjnene  fulde  af  Taarer  hævede  hun  nu 
sukkende  sine  foldede  Hænder  op  mod  Guds 
hellige  Mormoder  og  bad  hende  løfte  Dødens 
Sten  fra  Prinsens  Bryst,  saa  hans  unge  Hjerte 
atter  kunde  slaa.  Saa  længe  hun  blev  ved  med 
at  bede,  saa'  hun  ingenting,  saa  inderlig  op- 
tagen var  hun  af  sin  Bøn,  og  Øjnene  var  des- 
uden fulde  af  Taarer.  Men  pludselig  forstod 
hun,  at  det  stærke  Skin  over  Alteret  umuligt 
kunde  komme  fra  Vokslysene  alene,  og  da  hun 
—  forbavset  og  lidt  nyfigen  —  tørrede  Taarerne 
bort,  saa'  hun  til  sin  Forundring,  at  midt  i 
den  mørke  Nat  stod  den  hellige  Anna  ligesaa 
straalende,  tydelig  og  klar  paa  Vinduets  gyldne 
Grund,  som  om  den  stærkeste  Middagssol  havde 
skinnet  uden  for  Kapellet.  Hun  bøjede  sig  hen 
mod  Fiammetta,  og  idet  hun  lod  den  røde  Bose 
falde,  som  Barnet  bar  i  sin  lille  Haand,  sagde 
hun: 

—  Græd  ikke  mere,  Fiammetta.  Med  denne 
Rose  kan  du  —  om  du  vil  —  løfte  Dødens 
Sten  bort.  Men  Hjertet,  hvorover  den  har  hvi- 
let, er  knust  for  altid. 

—  Gode  Moder,  sagde  Fiammetta,  hvad  kan 
det  da  nytte  Ridderen,  at  jeg  vælter  Dødens 
Sten  bort,  naar  han  dog  ikke  kan  leve? 

—  Han  kan  meget  godt  leve  uden  Hjerte, 
sagde  den  hellige  Anna.  Men  vil  du,  kan  du 
tage  det  ud  af  Brystet  paa  ham  og  skynde  dig 
at  bære  det  til  min  Datter,  den  hellige  Jomfru 
i  Malamocca.  Hun  kan  hjælpe  dig,  og  hvis 
Hjertet  ikke  allerede  er  iskoldt  og  forvandlet, 
kan  hun  atter  give  det  Liv. 

Det  vilde  Fiammetta  gerne  gøre,  og  den  hel- 
lige Anna  viste  hende  nu,  hvordan  hun  skulde 
blotte  Prinsens  Bryst  under  den  blodige  Trøje 
og  lægge  Rosen  paa  det  aabne  Saar.  Saa  foldede 
Fiammetta  Hænderne  og  saa'  andægtigt  op  til 
Vinduet,  og  —  se!  —  da  hun  atter  saa'  ned, 
laa  Prinsens  Hjerte  oven  paa  Brystet  i  Stedet 
for  Helgenindens  røde  Rose,  som  atter  sad  paa 
sin  gamle  Plads  i  Mariabarnets  Haand. 

Da  takkede  Fiametta  knælende  den  hellige 
Anna  de  Tusinder  af  Gange  og  bøjede  sig  ned 
og  løftede  forsigtigt  med  begge  Hænder  det 
dyrebare  Hjerte   op  imod  sin  Hage.    Men  Vin- 

duet  var  atter  blevet  mørkt  som  før,  og  da 
Fiammetta,  idet  hun  aabnede  Kirkedøren,  endnu 
engang  vendte  sig  om,  saa'  hun  Flammerne 
fra  de  hundrede  Vokslys  som  ligesaa  mange 
flammende  Tunger  bøje  sig  hen  imod  hende 
med  en  sidste  Hilsen  fra  den  døde  Prins,  der 
med  lukkede  Øjne  laa  paa  Gulvet  foran  Alteret. 
Med  begge  Hænder  trykkede  hun  Hjertet  op 
mod  sin  varme  Hals  og  Hage,  men  alligevel 
kunde  hun  ikke  holde  det  varmt.  For  hvert 
Skridt,  hun  gik  ude  i  den  mørke,  kølige  Nat, 
følte  hun,  hvordan  det  blev  koldere  og  koldere  og 
skrumpede  mere  og  mere  sammen.  Og  Vejen 
til  Malamocea,  som  førte  over  Klipper  og  stride 
Bjergbække,  der  nu  i  Vaarbrudet  var  stridere  og 
dybere  end  ellers,  var  lang  og  besværlig.  Til  Slut 
syntes  hun  til  sin  Forfærdelse,  at  Hjertet  kun 
føltes  som  et  ganske  lillebitte  tørt  Rødløg  i  hen- 
des Hænder.  Men  hun  skyndte  sig,  saa  meget 
hun  kunde,  og  brød  sig  ikke  om,  at  hendes 
Klæder  sønderreves  og  hendes  Fødder,  som  blev 
skaarne  af  de  skarpe  Stene,  blødte  og  gjorde 
ondt.  Men  hvormeget  hun  end  skyndte  sig, 
varede  det  længe,  længe,  før  hun  skimtede 
Taarnet  paa  Klosterkirken  i  Malamocea,  og  da 
hun  endelig  naaede  hen  til  Klippen,  hvorpaa 
den  laa,  havde  hun  endnu  tilbage  at  klatre  op 

ad  alle  de  to  tusind  høje  Trappetrin,  udhugne 
i  Stenen,  før  hun  kunde  komme  op  til  Alteret 
og  tale  med  den  hellige  Jomfru  selv. 

Hun  gik  og  gik  —  den  lange  Kjole,  som  hun 
ikke  kunde  løfte  op,  var  nu  aldeles  laset  og 
sønderreven  og  lignede  en  Tiggerskes,  medens 
Blodet  strømmede  fra  de  nøgne  Fødder  under 
den.  Dog  var  alle  disse  Lidelser  intet  at  regne 
imod  den  uudholdelige  Angst,  hun  led  under, 
ved  at  føle,  hvordan  Hjertet  inde  i  hendes  varme 
Hænder  for  hvert  Minut  blev  mindre  og  haar- 
dere,  til  hun  syntes,  hun  kun  bar  en  lille  rund 
indskrumpen  Nøddekerne.  Tilsidst  kunde  hun 
ikke  mere   —  hun  gled  og  forvred  Foden. 

Næste  Morgen  fandt  Klostersøstrene  ved  Trap- 
pens Fod  en  ung  Pige  i  dyb  Søvn  med  fast 
sammenfoldede  Hænder,  og  i  Hænderne  laa  et 
lillebitte  Blomsterfrø.  De  bar  Fiammetta  op  i 
Klostret,  og  da  hun  var  syg  og  træt  og  ikke 
længere  havde  noget  at  leve  for  —  for  Prinsens 
Hjerte  var  jo  forsvundet  —  vilde  hun  gerne 
være  Nonne  og  for  bestandig  blive  dér,  hvor 
hun  nu  var.  Men  Blomsterfrøet  havde  en  af 
Søstrene  taget  Vare  paa,  og  det  plantede  hun 
i  Klosterhaven.  Kun  et  Par  Dage  efter  voksede 
der  en  grøn  Plante  op  med  lang  hul  Stængel 
og  en  stor  guldgul  Blomst,  og  i  Løbet  af  kort 

Tid  var  hele  Egnen  fuld  af  en  Mængde  gule 
Blomster  af  ganske  samme  Slags.  De  gamle 
Søstre  i  Klostret  kogte  Kaffe  paa  Roden  og 
lavede  Salat  af  Bladene,  medens  de  smaa 
Piger  i  Klosterskolen  dannede  Ringe  af  Stil- 
kene og  sammenlænkede  lange,  lange  Kæder, 
som  de  hængte  om  Søster  Fiammettas  Hals.  Kun 
selve  Blomsten  havde  man  ingen  Brug  for. 

Imidlertid  havde  Fiammetta  jo  ved  den  hel- 
lige Annas  Hjælp  væltet  Dødens  Sten  fra  Prin- 
sens Bryst,  og  om  Morgenen  vaagnede  han  af 
sin  lange  Slummer.  Han  vaagnede  uden  Hjerte, 
men  det  vidste  han  jo  ikke  og  sørgede  ikke 
over  det,  for  han  kunde  meget  godt  leve  uden 
det,  saadan  som  Helgeninden  havde  forudsagt. 
Men  da  Saaret  i  Brystet  var  blevet  lægt,  hvad 
der  naturligvis  varede  nogen  Tid,  havde  Mark- 
grevinde Clara,  som  jo  havde  været  gift  tre 
Gange  før,  allerede  glemt  ham,  og  da  han  ikke 
længer  havde  noget  Hjerte,  tog  han  sig  det  ikke 
videre  nær,  men  dansede  med  hende  ved  hendes 
Bryllup  og  klinkede  med  hendes  Brudgom  og 
steg  til  Hest  og  vinkede  Farvel  og  red  sin  Vej 
—  ud  i  den  vide,  vide  Verden. 

Men  ude  i  den  vide,  vide  Verden  paa  et  helt 
andet  Felt  i  det  brogede  Kludetæppe,  som  jeg 
har   beskrevet   for  jer,    mange,   mange  Mil   fra 

M.  Malling:   Det  hvide  Hus.  7 

Markgrevinde  Claras  Slot  og  Fiammettas  Klo- 
ster, levede  en  fattig  ung  Pige,  som  vogtede 
Faar.  Hun  hed  Carmencita,  og'bare  af  Navnet 
kan  man  høre,  at  hun  hørte  hjemme  i  det  Land, 
hvor  de  har  de  kønneste  Navne  i  Verden.  Man 
kan  ogsaa  høre  paa  Navnet,  hvordan  hun  saa' 
ud :  slank  og  brun,  spinkel  og  svejrygget  med 
rød  Mund  og  brune  Øjne  og  brunt  Haar,  som 
hun,  saa  godt  hun  kunde,  stoppede  ind  under 
et  stort  sort  Tørklæde,  som  hun  knyttede  sam- 
men i  Nakken.  For  Resten  havde  hun  bare  en 
Chemise  og  et  pjaltet  brunt  Skørt,  der  knap 
nok  naaede  hende  halvt  ned  paa  Benene.  Men 
hun  var  lige  glad  og  fornøjet,  for  hun  havde 
aldrig  set  sig  selv  i  et  Spejl  og  aldrig  tænkt 
paa,  at  der  i  det  hele  taget  fandtes  Spejle. 
Hendes  Fødder  var  ligesaa  raske  og  hurtige 
som  selve  Harens,  med  hvem  hun  hver  Dag 
løb  om  Kap  over  Estramaduras  solrige  Høj- 
sletter, hvor  hun  ensom  og  alene  vogtede  saa 
mange  Faar,  at  Vejen,  naar  de  i  Flok  gik 
hjemad  om  Aftenen  Ryg  ved  Ryg,  ofte  i  Maane- 
skinnet  lignede  en  bølgende  Flod  af  Uld.  Bag 
efter  dem  gik  Carmencita  og  nynnede  og  sang, 
for  selve  hendes  Navn  er  jo  i  sig  selv  næsten 
en  hel  lille  Vise,  og  derfor  maatte  hun  na- 
turligvis altid  synge. 

Netop  saadan  en  Aften  mødte  hun  Prinsen 
af  Eboli,  som  kom  hjem  fra  Markgrevinde  Claras 
Bryllup  og  fra  mange  andre  Æventyr,  han  havde 
haft  paa  Vejen.  Han  red  højt  til  Hest  og  havde 
de  dejligste  Klæder,  Carmencita  nogensinde 
havde  set,  og  de  dejligste  Øjne  og  en  Hat  med 
hvide  Fjer  i,  som  han  havde  Ret  til  at  beholde 
paa  Hovedet  i  selve  Kongens  Nærværelse  og 
aldrig  behøvede  at  tage  af  for  noget  Menneske 
i  Verden.  Men  da  Carmencita  kom  i  sit  tynde 
Skørt  paa  sine  bare  Fødder,  tog  han  den  straks 
af  og  sænkede  den  saa  dybt,  at  Fjerene  i  en 
lang  Bue  fejede  hen  over  den  støvede  Vej. 
Saa  sprang  han  af  Hesten  og  spurgte  hende, 
om  hun  ikke  kunde  vise  ham  en  Kilde,  hvor 
han  kunde  slukke  sin  Tørst,  for  han  var  faret 
vild  mellem  Bjergene  og  havde  ikke  hele  Da- 
gen faaet  hverken  vaadt  eller  tørt.  Jo,  det  kunde 
Carmencita  godt,  for  det  traf  sig  netop  saa  hel- 
digt, at  den  eneste  Kilde,  som  fandtes  i  hele 
den  Del  af  Estramadura,  sprang  ud  lige  i  Nær- 
heden af  dem.  Og  da  Prinsen  af  Eboli  havde 
de  dejligste  Klæder,  hun  nogensinde  havde  set, 
og  de  dejligste  Øjne  og  den  mildeste  Stemme 
og  den  kækkeste  Latter,  hun  nogensinde  havde 
hørt,  saa  blev  hun  staaende  ved  Kilden,  medens 

han  drak,  og  lod  Faarene  gaa  videre  paa  egen 
Haand  i  Maaneskinnet. 

Men  Prinsen  var  saa  tørstig,  at  det  varede 
meget  længe,  før  han  blev  færdig  med  at  drikke, 
og  da  han  endelig  følte,  at  han  ikke  var  tør- 
stig mere,  var  de  forladte  Faar  saa  langt  borte, 
at  deres  brægende  «Mæ-æh — mæ-æh»  kun  hørtes 
svagt  mellem  Bjergene  og  Højene  som  et  sør- 
geligt klagende  Ekko. 

Carmencita  havde  imidlertid  helt  glemt  dem, 
for  Prinsen  havde  saa  meget  nyt  og  morsomt 
at  fortælle  hende,  og  medens  han  talte,  havde 
hun  for  første  Gang  faaet  Øje  paa  sit  eget  Bil- 
lede i  Kilden,  som  han  viste  hende.  Han  drak 
af  Haanden,  for  ingen  af  dem  havde  Bæger 
eller  Glas,  og  hvergang  han  bøjede  sig  ned 
over  Kildens  Spejl,  viste  han  hende  noget  nyt 
hos  hende  selv,  som  hun  ikke  før  havde  lagt 
Mærke  til.  Han  viste  hende,  hvor  store 
og  straalende  hendes  brune  Øjne  var,  hvor 
lange  og  tætte  hendes  Øjenhaar  var,  hvor  røde 
Læber  hun  havde,  hvor  smaa  hendes  Ører  var, 
hvor  høj  og  smækker  og  slank  og  stærk  en 
Vækst  hun  havde.  Tilsidst  takkede  han  hende 
mange  hundredtusind  Gange  og  gav  hende  til 
Erindring  om  sig  en  stor  guldgul  Blomst,  som 
han  bukkede  sig  ned  og  plukkede  ved  Kildens 

Bred,  og  som  Carmencita  ikke  kunde  huske, 
hun  før  havde  set.  Men  hun  havde  jo  heller 
aldrig  set  sig  selv,  før  Prinsen  havde  aabnet 
hendes  Øjne.  Saa  steg  han  atter  til  Hest  og 
vinkede  Farvel  og  red  sin  Vej  —  ud  i  den  vide, 
vide  Verden. 

Men  da  Carmencita  ikke  længer  kunde  se 
ham  paa  Vejen,  syntes  hun,  at  der  ligesom  var 
blevet  saa  ensomt,  saa  hun  —  der  aldrig  havde 
grædt,  fordi  hun  var  ensom  og  alene  —  plud- 
selig begyndte  at  græde.  Og  da  hun  vilde  trøste 
sig  med  at  betragte  den  smukke  guldgule  Blomst, 
han  havde  givet  hende,  saa  kunde  hun  slet 
ikke  kende  den  igen.  Hun  havde  ikke  længer 
en  stor  gul  Blomst  i  Haanden,  saa  straalende, 
at  den  næsten  lignede  Solen,  men  paa  Stilken 
sad  der  kun  en  rund,  hvid  Dunbold,  som  Af- 
tenvinden langsomt  pustede  bort,  Dun  for  Dun. 
Det  var  den  samme  Blomst,  som  Fiammetta 
havde  set  vokse  op  af  det  lille  Frø,  som  Non- 
nerne havde  fundet  i  hendes  Hænder.  Den  er 
siden  bleven  meget  almindelig  og  har  tusind 
Navne.  Nogle  kalder  den  endnu  den  Dag  i 
Dag  for  «Ridderløfte». 


SKAKDRONNINGEN 


Der  var  engang  en  Dronning  i  Ægypten, 
som  hed  Kleopatra.  Hun  var  meget  mæg- 
tig og  meget  rig  og  ejede  de  mærkeligste  Ting. 
Blandt  andet  havde  hun  en  Synaal  af  Sten, 
som  af  sig  selv  voksede  til  en  Stoppenaal  og 
en  Tandstikker  og  tilsidst  til  en  Obelisk.  Men 
ingen  vokser  fra  sig  selv,  og  skønt  Synaalen 
nu  er  saa  høj  og  stor  og  rimeligvis  Dag  for 
Dag  vokser  endnu  mere,  dér  hvor  den  staar, 
saa  er  der  ingen,  som  kalder  den  for  andet 
end  «Kleopatras  Naal.»  Hun  havde  ogsaa  et 
mærkeligt  Spejl  af  slebet  Bjergkrystal  fra  det 
alier,  allerinderste  af  Afrika,  hvor  de  smaa  kul- 
sorte Dværge  bor.  I  det  kunde  hun,  naar  hun 
vendte  sig  mod  Syd  og  lod  den  nordlige  Stjerne- 
himmel spejle  sig  deri,  se  alt,  hvad  der  skete 
i  Verden.  For  Besten  havde  hun  Slaver  og 
Slavinder  og  dejlige  Slotte  og  umaadelige  Skatte. 
Hun  havde  ogsaa  —  allerinderst  inde  i  sig  — 
en  Sjæl. 

Engang  gik   denne    Dronning,   som    var    den 

mest  berømte,  mest  tilbedte  og  mest  omtalte 
Skabning,  der  paa  den  Tid  levede  paa  Jorden, 
op  paa  Taget  af  sit  Palads  og  satte  sig  ned  og 
foldede  Hænderne  under  Hagen  og  saa'  ud  over 
sit  sovende  Land  Ægypten :  ud  over  Sletten,  hvor 
Pyramiderne  ligger,  forbi  Hytterne,  hvor  Fol- 
ket boede,  og  forbi  Templerne,  hvor  de  hellige 
Okser  og  Katte  boede,  og  over  den  store  Flod 
Nilen,  som  just  paa '  den  Tid  af  Aaret  blev 
større  og  større  og  svulmede  og  svulmede,  saa 
at  dens  tykke  smudsige  Vand  som  et  sort  Ælte 
bredte  sig  ud  over  hele  Riget.  Men  da  hun 
saa  ofle  før  havde  set  alt  det,  at  hun  var  blevet 
ked  af  det,  tog  hun  sit  Spejl  frem  og  vendte 
sig  mod  Syd  og  lod  den  nordlige  Stjernehimmel 
spejle  sig  deri. 

Straks  kunde  hun  se  et  Land  og  et  Hav, 
langt,  langt  borte  og  Krigshære  og  Flaader, 
som  kæmpede  med  hverandre.  Hun  kunde  se 
Krigere  med  Spyd  og  Skjolde  og  vældige  Hjælme 
paa  Hovedet,  som  stødte  sammen  med  andre 
Krigere,  der  saa'  ganske  ud  som  de  selv,  og 
blev  saarede  og  faldt  og  laa  døde  paa  Jorden. 
Da  hun  nøje  og  længe  saa'  ind  i  Spejlet,  kunde 
hun  tilmed  tydelig  skælne  Anførernes  og  Sol- 
daternes Ansigter,  og  tilsidst  saa'  hun,  at  en 
Kriger   som    var   hendes   bedste  Ven    og    holdt 

allermest  af  hende  i  hele  Verden,  ikke  længer 
kunde  holde  Stand  mod  Fjenderne,  som  kæm- 
pede imod  ham.  Da  blev  Kleopatra  meget  be- 
drøvet og  syntes,  det  var  bedst  for  hende  at 
dø.  Men  fordi  hun  troede,  hun  var  den  aller- 
skønneste Kvinde  paa  Jorden,  og  vidste  med 
sig  selv,  at  hun  allerinderst  inde  i  sig  havde 
en  Sjæl,  saa  kunde  hun  ikke  udholde  den 
Tanke,  at  hendes  Legeme  og  Sjæl  —  som  det 
ellers  sker,  naar  Mennesker  dør  —  skulde 
skilles  ad,  men  hun  vilde,  at  de  altid,  ligesom 
før  skulde  høre  sammen  og  være  sammen.  Men 
da  hun  ikke  vidste,  hvordan  hun  skulde  bære 
sig  ad  for  at  opnaa  dette,  lod  hun  den  viseste 
Mand  i  Ægypten  kalde  til  sig  og  spurgte  ham 
til  Raads. 

—  O,  store  Troldmand,  sagde  hun  til  den 
viseste  Mand  i  Ægypten,  da  han  i  sin  hvide 
Kappe  kom  op  paa  Taget.  —  O,  store  Troldmand, 
hvad  skal  jeg  gøre?  Jeg  vil  dø,  for  jeg  véd,  at  det 
er  bedst  for  mig  at  dø,  før  jeg  bliver  ulykkeli- 
gere end  jeg  er,  og  før  mit  Ansigt  bliver  grimt. 
Men  jeg  vil  ikke,  at  min  Sjæl.  som  jeg  har  inden  i 
mig,  skal  flytte  fra  mig  og  skilles  fra  mit  Legeme. 

Og  den  viseste  Mand  i  Ægypten,  som  var 
meget  vis,  satte  sig  ned  hos  Dronningen  og 
tænkte   og   tænkte   og   snusede   Tobak   og   flyt- 

tede  Brillerne  højere  op  paa  Næsen  og  tænkte 
igen.  Endelig  sagde  han,  hvad  hun  skulde 
gøre,  og  hun  gjorde  det. 

Et  Par  Tusind  Aar  efter  hændte  det,  at  en 
gammel  Jøde  med  Kasse  paa  Ryggen  en  sol- 
varm Sommerdag  kom  vandrende  henad  en 
lang  hvid  Landevej  mellem  blomstrende  Grøfte- 
kanter i  Vester  Gøngeherred.  Dér  saa'  han  en 
skyggefuld  Birkeallé  og  for  Enden  af  den  en 
lille  rød  Hytte  med  en  gul  Veranda.  Og  da 
han  troede,  han  maaske  kunde  sælge  noget  af 
det,  han  havde  i  sin  Kasse  og  desuden  var 
meget  træt,  gik  han  ind  i  Alléen  og  hen  til 
det  lille  Hus.  Da  Pigen,  som  stod  og  kogte 
Eftermiddagskaffe,  vendte  sig  om,  stod  han 
allerede  paa  den  flade  Sten  uden  for  den  aabne 
Køkkendør.  Og  da  den  store  aabne  Skorsten 
tager  saa  megen  Plads  op,  at  man  knap  kan 
vende  sig  i  Køkkenet,  blev  han  naturligvis 
straks  budt  ind  i  Stuen. 

Moder  syntes,  det  var  saa  morsomt,  han 
kom,  for  hun  syntes,  han  lignede  en  anden 
gammel  Jøde,  som,  da  hun  var  lille,  plejede 
at  komme  til  hendes  gamle  Hjem  dér  paa  Egnen 
og  komme  ind  i  Folkestuen  og  brede  hele  sin 
Butik  ud  paa  det  store  gulvfaste  Bord:  Kamme 

og  Spejle  og  vellugtende  Sæber  i  Sølvpapir  og 
gule  og  sorte  Silketørklæder  og  Portrætter  af 
Kong  Oskar  og  Dronning  Sofia  i  Kronings- 
dragt og  Haarnaale  og  Zefyrgarn  og  Dukker 
og  Legetøj,  som  man  fik  Lov  til  at  staa  og 
kigge  paa  og  røre  ved,  medens  Pigerne  hand- 
lede og  pruttede  med   Kræmmeren. 

Den  Jøde  han  havde  naturligvis  ogsaa  alting 
i  sin  Kasse.  Blandt  andet  havde  han  et  Skak- 
spil, og  det  vilde  Fader  gerne  købe,  men  det 
var  saa  dumt,  at  en  af  Brikkerne  —  selve  den 
hvide  Dronning  —  manglede.  Jøden  ledte  alle 
Vegne  og  vendte  op  og  ned  paa  alt,  hvad  han 
havde,  men  den  savnede  Brik  var  og  blev 
borte.  Til  Slut  bøjede  han  sig  ned  og  tog 
noget  frem,  som  laa  indsvøbt  i  Silkepapir  aller- 
længst nede  i  Kassen. 

—  Hvis  Herren  vil  give  en  Krone  mere  for 
Spillet,  sagde  han,  saa  skal  Herren  her  faa  en 
hvid  Dronning,  som  ingen  i  Verden  har  Mage 
til.  Nu  har  hun  i  hvert  Fald  ligget  saa  længe 
i  min  Kasse,  at  jeg  er  ked  af  hende. 

Fader  gik  ind  paa  det,  og  saa  lagde  Jøden 
den  lille  Pakke  paa  Bordet,  puttede  hurtigt 
Pengene  i  Lommen,  sagde  Farvel  og  gik  sin 
Vej    med  Kassen  paa   Byggen. 

Først  bagefter  fik  vi  Tid  til  at  se  rigtig  paa 

den  hvide  Dronning.  Hun  var  lidt  længere  end 
en  Langfinger,  en  lille  Smule  større  end  de 
andre  Brikker,  fint  udskaaret  i  gulagtigt  Elfen- 
ben og  ganske  oversaaet  med  smaa  glinsende 
Sten,  der  saa  ud  som  kulørte  Glasstumper. 
Støvet  var  hun,  men  vi  polerede  hende  med 
en  gammel  Handske  og  syntes,  hun  var  smuk. 

Næste  Dag  regnede  det,  og  vi  stillede  Skak- 
brikkerne op  for  at  spille  med  dem.  Men  den, 
der  spillede  med  de  hvide,  tabte  altid,  og  vi 
kom  paa  det  rene  med,  at  det  hvergang  var, 
fordi  Dronningen  i  det  afgørende  Øjeblik  altid 
stod  paa  forkert  Felt.  Den,  der  havde  flyttet 
hende,  kunde  ikke  begribe,  hvordan  hun  var 
kommen  derhen,  men  hun  stod  der,  og  til- 
sidst  regnede  vi  ud,  at  det  kom  sig  af,  at  hun 
altid  absolut  vilde  staa  foran  de  andre  Brikker. 

At  spille  med  en  saa  selvstændig  Person  var 
selvfølgelig  umuligt,  og  efter  en  Tids  Forløb 
opdagede  vi,  hvor  yderst  besværligt  det  var  for 
de  andre  stakkels  hvide  Brikker  at  leve  sam- 
men med  hende.  De  boede  i  Lettys  øverste 
Kommodeskuffe,  og  den  arme  hvide  Konge, 
som  nok  i  og  for  sig  var  en  Nathue,  blev  i 
den  Grad  kujoneret  af  hende,  at  han  altid 
plejede  at  krybe  ind  i  det  inderste  Hjørne  af 
Skuffen,  hvor  det  næsten  var  umuligt  at  finde 

ham.  Dér  kunde  han  ligge  og  ryste  ved  sig 
selv,  til  han  ligefrem  skramlede,  medens  Dron- 
ningen enevældigt  huserede  med  deres  Under- 
saatter  og  gav  alle  mulige  Ordrer  til  Løberne 
og  Springerne,  som  forvirrede  ustandseligt  løb 
fra  den  ene  Ende  af  Kommodeskufién  til  den 
anden  og  engang  imellem  —  for  at  trække 
Vejret  —  maatte  gemme  sig  et  Øjeblik  bag  de 
bredmavede  Taarne,  som  ikke  engang  hendes 
Majestæt  formaaede  at  rokke.  Bønderne  krøb 
forfærdede  sammen  og  rystede  paa  deres  svage 
Hoveder,  som  de  en  Dag  havde  rystet  saa  for- 
skrækkelig meget,  at  det  var  endt  med,  de  alle- 
sammen var  faldne  af.  Først  troede  vi  natur- 
ligvis, at  Dronningen  havde  halshugget  dem  alle 
tilhobe  —  det  kunde  godt  have  lignet  hende !  — 
men  i  dette  Tilfælde  var  hun  uskyldig.  De 
havde  virkelig  selv  rystet  Hovederne  af  sig  i 
ren  Fortvivlelse  over  at  se  Kongen,  som  de  var 
oplærte  til  at  lyde  og  ære,  altid  ligge  og  skælve 
i  et  Hjørne,  og  over  at  se  Løberne,  som  de 
ogsaa  saa'  op  til,  stadig  løbe  forpustede  med 
Tungen  ud  ad  Halsen  uden  at  kunne  komme 
nogle  Vegne.  Uden  for  Kommodeskuffen  kunde 
de  jo  nemlig  ikke  komme,  og  det  var  det, 
Hendes  Majestæt  var  urimelig  nok  til  at  for- 
lange. 

Alt  dette  gjorde  stakkels  Letty,  som  havde 
faaet  det  Hverv  at  holde  Rede  paa  Skakspillet, 
meget  bekymret,  og  værre  blev  det,  da  hun 
fandt  paa  at  indlogere  hos  de  uregerlige  hvide 
Brikker  det  røde  Herskab,  som  hidtil  havde 
holdt  sig  pænt  og  ordentligt  for  sig  selv  i  sin 
Papæske.  Den  røde  Konge  var  den  kønneste, 
og  ham  syntes  den  umage  Dronning  straks 
meget  bedre  om  end  om  den  stakkels  hvide, 
som  var  af  simpelt  Ben  og  allerede  begyndte 
at  blive  ganske  graa  og  sprukken  af  Alder  og 
Sorger.  Men  hvem  kan  vel  undres  over,  at 
den  røde  Dronning  nu  blev  ganske  rasende? 
Hun  stillede  hele  sit  Folk  op  i  Hærordning, 
Taarne,  Springere,  Løbere  og  Bønder,  og  mar- 
cherede straks  lige  løs  paa  Fjenden.  Den  hvide 
Dronning  samlede  sine  Soldater  —  som  na- 
turligvis ikke  havde  vundet  ved  at  tabe  Ho- 
vederne —  og  det  kom  til  et  voldsomt  Myr- 
deri i  Kommodeskuffen.  Næste  Morgen  saa' 
der  forfærdelig  ud:  en  hel  Æske  Staalpenne, 
som  laa  bag  ved  Bolden  under  Lommetørklæ- 
derne, havde  de  fundet  og  anvendt  som  Vaa- 
ben  —  de  laa  spredte  omkring  paa  Valpladsen, 
og  ikke  en  eneste  Pen  duede  til  at  skrive  med 
fra  den  Tid  af.  Jeg  vil  ikke  tale  om,  hvor 
ilde  medtagen  de  kæmpende  saa'  ud:  skrabede, 

stødte  paa  Kanlerne  og  itu  slaaede,  næsten 
hver  evige  en.  Letty  samlede  omhyggeligt  Stum- 
perne sammen  "og  svøbte  hver  Brik  for  sig  ind 
i  Silkepapir:  de  laa  i  Række  som  forbundne 
Soldater  paa  et  Lasaret.  Men  Dagen  efter  var 
det  den  samme  Elendighed:  ikke  en  Trevl  Silke- 
papir var  der  tilbage,  og  alle  Brikkerne  saa' 
endnu  mere  medtagne  og  mørbankede  ud  end 
før.  Alle  undtagen  den  hvide  Dronning,  som 
havde  stillet  sig  op  mellem  de  fire  Taarne  — 
hun  stod  ubevægelig  midt  paa  det  tavlede 
Skakbræt  og  holdt  sine  hvide  Elfenbensøjne 
dybt  nedslagne  og  saa'  ud,  som  om  intet  i 
Verden  kunde  røre  hende. 

Men  nu  syntes  Letty  virkelig,  at  det  var 
gaaet  for  vidt,  og  hun  bad  Musen,  som  bor  i 
Hullet  ved  Kakkelovnen,  og  som  kan  æde  sig 
ind  alle  Vegne,  om  den  ikke  vilde  være  saa 
rar  og  finde  ud  af,  hvordan  alt  dette  hang 
sammen.  Det  turde  Musen  imidlertid  ikke; 
men  den  bad  saa  mange  Gange  om  Forladelse, 
fordi  den  ikke  kunde  være  Letty  til  Tjeneste. 
Den  havde  allerede  engang  af  egen  Drift  prøvet 
paa  at  gøre  Visit  i  Kommodeskuffen  og  gøre 
Skakherskabets  Bekendtskab,  men  det  maatte 
den  sige,  at  det  gjorde  den  aldrig  om  igen. 
Aldrig  i  sit  Liv  var  den  bleven  saa  uforskammet 

M.  Malling:  Det  hvide  Hus  8 

behandlet  som  af  det  stolte  hvide  Pak  dér; 
ingen  havde  rørt  sig  ud  af  Stedet  eller  saa 
meget  som  bedt  den  om  at  sætte  sig,  og  dér 
stod  Dronningen  med  sine  Løbere  og  Sprin- 
gere og  Taarne  omkring  sig  og  havde  ikke  en- 
gang gjort  sig  den  Ulejlighed  at  løfte  Øjnene 
op  for  at  se,  hvem  den  var.  Men  en  saadan 
Behandling  var  en  honnet  Mus  sandelig  ikke 
vant  til.  For  skønt  den  kun  boede  i  en  tarve- 
lig Kakkelovnskrog  og  ikke  i  øverste  Etage  i 
en  gulbejdset  Kommode,  saa  kunde  den  vir- 
kelig være  ligesaa  god  som  disse  magre  Kon- 
ger og  Dronninger,  der  ikke  engang  havde  Kød 
paa  Kroppen  og  hverken  at  bide  eller  brænde. 
Den  havde  Gudskelov  i  sin  simple  Krog  sit 
gode  Udkomme  og  behøvede  ikke  at  krybe  for 
nogen.  Men  hvis  Letty  selv  vilde  tale  med 
Skakbrikkerne  og  overbevise  sig  om,  hvad  det 
var  for  nette  Ting,  der  ved  Nattetid  gik  for 
sig  inde  i  Kommoden,  saa  tilbød  Musen  høj- 
sindet —  skønt  den  naturligvis  ikke  var  vant 
til  den  Slags  Arbejde!  —  at  køre  hende  tværs 
over  Gulvet  i  en  Morgensko  og  siden  hjælpe 
hende  med  at  klatre  op  paa  Kommoden. 

—  Men  hvordan  skal  jeg  blive  saa  lille,  at 
jeg  kan  køre  i  en  Morgensko  og  krybe  ned  i 
en  Kommodeskuffe?  spurgte  Letty. 

—  Det  sørger  nok  Manden  i  Maanen  for, 
sagde  Musen  hemmelighedsfuldt.  Jeg  skal  tale 
med  ham.  Men  glem  ikke  i  Aften,  før  du  gaar 
i  Seng,  at  aabne  Kommodeskuffen  en  Smule, 
saa  du  kan  kigge  ned  i  den. 

Det  gjorde  Letty,  og  Musen  talte  med  Man- 
den i  Maanen,  som  er  en  stor  Troldmand  og 
har  mere  Magt  over  Menneskene,  end  nogen 
tror. 

Da  det  endelig  blev  Aften  og  Nat,  og  alle  i 
Huset  var  gaaet  i  Seng  for  at  sove,  kom  Musen 
til  Lettys  Seng,  som  den  havde  lovet.  Og  Letty, 
som  slet  ikke  kendte  sig  selv  igen  i  en  finger- 
lang Natkjole  med  ganske  smaa  broderede  Tun- 
ger, krøb  i  sin  egen  røde  Morgensko,  som  nu 
lignede  en  fin  lukket  Vogn,  og  Musen  spændte 
sig  selv  for  den,  og  de  kørte  helt  stateligt  hen 
til  Kommoden  i  den  anden  Ende  af  Værelset. 
(Letty  havde  aldrig  været  i  Stand  til  at  gaa 
derhen,  saa  lille  som  hun  nu  var  bleven).  Saa 
satte  den  lille  Pige  sig  paa  Musens  Ryg  og 
holdt  sig  godt  fast  i  dens  Ører,  og  paa  den 
Maade  blev  hun  baaren  lige  op  til  Kommode 
pladen.  Dér  sagde  hun  Tak  og  Farvel  til  Mu- 
sen; nu  kunde  hun  nok  klare  sig  selv. 

—  Selv  Tak,  sagde  Musen  og  tørrede  sin 
svedige  Pande.    Men  skulde  du  høre  noget  rig- 

8* 

tigt  oprørende,  saa  haaber  jeg,  du  kommer  og 
fortæller  mig  det.  Naar  man  selv  sidder  roligt 
og  hyggeligt  i  en  Kakkelovnskrog,  kan  man  jo 
ikke  lade  være  med  at  have  lidt  tilovers  for 
sine  Naboer,  hvor  løjerlige  og  stolte  og  utak- 
nemmelige de  saa  end  er. 

I  det  samme  hørtes  der  en  stærk  Klirren  og 
Raslen  fra  Skuffen,  der  stod  paa  Klem,  og 
Musen  fik  travlt  med  at  løbe  sin  Vej  og  igen 
krybe  ind  i  sit  rolige  Hul.  Men  Letty  gemte 
sig  behændigt  i  sin  egen  aabne  Syæske,  som 
stod  oppe  paa  Kommoden,  og  hun  ventede 
spændt  paa,  hvad  der  vilde  komme. 

Det  var  i  August  Maaned,  og  Maaneskinnet 
faldt  saa  klart  ind  i  Værelset,  at  der  var  næ- 
sten ligesaa  lyst  som  om  Dagen.  Nede  i  Kom- 
modeskuffen var  det  pludselig  igen  blevet  ganske 
stille  —  kun  nu  og  da  stønnede  og  jamrede 
nogle  af  de  saarede  Brikker  sig  dernede.  Men 
da  Uret  inde  i  Spisestuen  slog  tolv,  hørtes 
tydeligt  den  klirrende  og  raslende  Lyd  igen, 
og  paa  Kommodeskuffens  Kant  steg  langsomt 
den  hvide  Dronning  op  og  sagde  til  En,  der 
stod  nedenfor:  —  Røde  Konge,  kom  du  ogsaa 
herop. 

—  Jeg  vil  ikke  gaa  med  dig  (Har  de  maaske 
tænkt  paa  at  flygte?  tænkte  Letty  forskrækket), 

undtagen    du    holder    dit    Løfte    og    siger    mig, 
hvem  du  er,  sagde  den  røde  Konge. 

—  Det  vil  jeg  aldrig  sige,  sagde  den  hvide 
Dronning.  Det  véd  du.  Det  har  jeg  sagt  dig 
saa  tidt. 

—  Men  jeg  vil,  brummede  pludselig  en  dump 
Stemme  nede  fra  Dybet,  og  da  Letty  forfærdet 
strakte  Hals  og  kiggede  ned,  saa'  hun  i  Maane- 
skinnet,  som  ogsaa  trængte  sig  ind  i  den  aabne 
Kommodeskuffe,  et  af  de  hvide  Taarne  staa 
lige  foran  den  røde  Konge  i  det  lyseste  Hjørne. 

Den  hvide  Dronning  lod,  som  om  hun  ingen- 
ting hørte.  Hun  saa'  ligesaa  ligegyldig  og  mug- 
gen og  stolt  ud  som  sædvanlig.  Hun  satte  sig 
til  Rette  og  foldede  Hænderne  under  Hagen  og 
bøjede  sig  frem  og  saa'  langt  ud  over  det 
maanehvide  Gulv. 

—  Jeg  er  led  og  ked  af  denne  evindelige 
Kiv  og  Strid  her,  mumlede  Taarnet  atter  i 
Skændetone,  og  det  lønner  sig  ikke  længer  at 
holde  paa  dine  gamle  Hemmeligheder. 

Den  hvide  Dronning  sad  bare  og  tav. 

—  Hun  hedder  Kleopatra,  begyndte  den  dumpe 
Stemme  atter  langsomt,  og  hun  var  engang 
Dronning  af  Ægypten.  Men  hun  var  for  stolt 
til  at  dele  almindelige  Menneskers  Lod  og  vilde 
ikke  dø  paa   almindelig  Maade.     Saa   bad  hun 

mig,   som   var  hendes   højeste  Troldmand,   om 
at  hjælpe  sig. 

—  Du  hjalp  mig  net!  raabte  den  hvide  Dron- 
ning heftigt  og  blev  i  sin  Vrede  endnu  hvidere. 
Du  hjalp  mig  net!  Du  forvandlede  mig  til  en 
ussel  Skakbrik,  som  enhver  som  helst  kan  lege 
med  og  flytte  fra  det  ene  Felt  til  det  andet.  I 
to  Tusind  Aar  har  jeg  nu  gaaet  i  Siksak  paa 
et  elendigt  Skakbræt  med  fire  og  tresindstyve 
Felter  —  hverken  flere  eller  færre!  Aldrig  har 
jeg  faaet  Lov  til  at  hvile  mig  —  altid  har  jeg 
været  i  Krig,  altid  har  jeg  maattet  kæmpe  med 
den  røde  Konge. 

—  Jeg  giorde,  hvad  du  bad  mig  om,  sagde 
Taarnet  og  lo.  Det  lød  saa  uhyggeligt,  da  det 
lo.    Og  jeg  lod  dig  beholde  din  Sjæl. 

—  Min  Sjæl!  sagde  Kleopatra,  og  hendes 
Stemme  var  saa  bitter  og  fortvivlet,  at  selv 
den  røde  Konge,  som  ellers  var  en  meget  kold- 
blodig Herre,  ligefrem  gyste. 

—  Ja,  din  Sjæl!  brummede  Taarnet  vredt. 
Kan  du  nægte,  at  jeg  holdt  mit  Løfte?  Medens 
dit  Legeme  blev  haardt  og  forstenedes  og  skrum- 
pede sammen  til  den  lille  smukke  Elfenbens- 
dukke,  vi  nu  ser,  tog  jeg  din  Sjæl  ud  og  delte  den 
omhyggeligt  i  tusind  Gange  tusind  Millioner 
Ædelstene  —  for  en  Sjæl  tager  en  forskrækkelig 

stor  Plads  op  —  og  liver  Juvel  har  kun  én  eneste 
gnistrende  Gnist  Sjæl  i  sig.  Var  det  maaske 
min  Fejl,  at  Dværgene,  bedst  som  jeg  var  ved 
Arbejdet,  kom  og  stjal  de  fleste  Stumper?  Det, 
der  var  tilbage,  fik  du  Lov  til  at  beholde,  og 
skønt  Kleopatras  Sjæl  er  sønderdelt  i  Millioner 
Dele,  findes  den  endnu  paa  Jorden,  og  du  véd 
ligesaa  godt  som  jeg,  hvor  den  findes!  Den 
findes  i  Ædelstenene.  Saa  længe  Verden  staar, 
pranger  og  straaler  din  Sjæl  i  Diamanten  og  i 
den  blaa  Salir,  gløder  i  Rubinen  og  smiler  og 
længes  i  den  hvide  og  sørger  i  den  sorte  ægte 
Perle.  Den  vredes  og  raser  i  den  gnistrende 
gule  Topas  og  i  den  skarpt  slebne  grønne  Sma- 
ragd og  haaner  alt  og  alle  i  den  uudgrunde- 
lige, evigt  i  alle  Farver  spillende  Opal  .  .  . 

—  Men  selv  ejer  jeg  kun  en  ganske  lille 
Smule  af  min  egen  Sjæl,  afbrød  den  hvide 
Dronning  ham  klagende.  For  kan  du,  skreg 
hun  pludselig  haardere  —  kan  du,  som  var  den 
viseste  Mand  i  Ægypten,  tilbagegive  mig  alle 
de  utallige  Ringe  og  Armbaand  og  Halskæder, 
som  findes  i  Verden,  og  i  hvilke  Dværgene 
har  solgt  min  Sjæl? 

—  Nej,  sagde  Taarnet  —  eller  Stemnien  inde 
i  Taarnet,  den  Stemme,  der  engang  havde  til- 
hørt   den    viseste    Mand    i    Ægypten.     Du    véd 

ligesaa    godt    som   jeg,    at    det    er    umuligt    for 
mig. 

—  Men  jeg  vil  have  min  Sjæl  igen,  klagede 
Dronningen  ude  af  sig  selv.  Jeg  vil  have  min 
egen  Sjæl  igen.  Faar  jeg  alle  Stykkerne  tilbage, 
saa  den  bliver  en  hel  Menneskesjæl  som  før, 
saa  kan  jeg  maaske  dø.  Og  nu  er  jeg  saa  træt, 
saa  træt  .  .  . 

Taarnet  begyndte  igen  at  brumme  og  vilde 
svare  hende,  men  Letty  hørte  ikke  noget  mere. 
Hun  var  bleven  saa  forfærdet  over  det,  hun 
havde  faaet  at  vide,  at  hun  krøb  dybt  ned 
mellem  Kludene  i  Syæsken.  Og  da  hun  vaag- 
nede  om  Morgenen  laa  hun  —  kan  vel  nogen  for- 
staa,  hvordan  det  gik  til?  —  i  sin  Seng  med 
Hovedet  under  Tæppet. 

Hun  saa'  straks  hen  til  den  gulbejdsede 
Kommode,  som  Solen  fredeligt  skinnede  ind 
paa.  Den  øverste  Skuffe  stod  paa  Klem,  og 
Syæsken  stod  aaben.  Skakbrikkerne  laa  som 
sædvanlig  hulter  til  bulter  inde  i  Skuffen,  da 
hun  kiggede  ned  i  den. 

—  Ikke  for  nogen  Pris  i  Verden,  ikke  for 
hundrede  Kroner,  sagde  hun  resolut  ved  Fro- 
kosten, vil  jeg  længer  have  den  hvide  Dron- 
ning og  hendes  Slæng  i  min  Kommodeskuffe. 
De    fleste  Brikker   er   itu    hver   evige  en,    und- 

tagen  den  røde  Konge  og  det  hvide  Taarn,  og 
det  er  bedst,  de  bliver  kastede  ud  i  Tørvemo- 
sen sammen  med  den  hvide  Dronning  —  som 
slet  ikke  er  nogen  hvid  Dronning. 

Men  da  hun  havde  fortalt  den  Historie  fær- 
dig, hun  havde  hørt  om  Natten  oppe  paa  Kom- 
moden, gyste  vi  allesammen  ligesom  den  røde 
Konge  havde  gjort,  og  Maja  sagde: 

—  Nu  véd  jeg,  hvad  det  var  for  en  Jøde, 
der  solgte  Skakspillet.  Det  var  bestemt  den 
evige  Jøde. 


DEN  LILLE  PIGE  PAA  STJERNEN 

OG 

ALLE  DYRENE  I  NOAHS  ARK 


DER  var  engang  en  lille  Pige,  som  ikke 
boede  paa  Jorden,  men  paa  en  anden 
Klode  i  Nærheden  af  Mælkevejen.  Hun  hed 
Vanlandelise.  Det  er  et  ualmindeligt  Navn,  men 
hun  saa'  ud  som  en  ganske  almindelig  lille  Pige. 
Hun  havde  det  altid  rigtig  morsomt,  for  hele 
Aaret  igennem  kan  man  køre  paa  Kælke  paa 
Mælkevejen.  Man  sætter  sig  bare  paa  en  af 
de  alier,  allermindste  smaa  Stjerner  (der  findes 
en  Mængde  i  alle  mulige  Størrelser  —  de  aller- 
mindste ikke  meget  større  end  en  Haand)  og 
saa  —  rutsch!  —  gaar  det  Bakke  op  og  Bakke 
ned  over  hele  Himmelhvælvingen. 

Men  en  Aften,  da  hun  havde  været  ulydig 
og  var  bleven  længer  ude  paa  Kælkebakken, 
end  hun  havde  Lov  til,  satte  hun  sig  tilsidst 
paa  en  lille  splinterny  Stjerne,  som  hun  ikke 
kendte  noget  videre  til.  Den  slingrede  jo  nok 
en  lille  Smule  i  Begyndelsen  og  føltes  lidt  usikker, 
men  det  gik  alligevel  saa  nogenlunde  en  Tid,  lige- 

til  den  pludselig  gled  ud  af  Sporet  og  —  faldt 
pladask  ned  gennem  Rummet! 

Men  hun  var  ikke  dum,  Vanlandelise,  og  be- 
greb straks,  at  hun  var  bleven  trukket  ned  i 
et  Stjerneskud  —  noget,  man  meget  maa  tage 
sig  i  Agt  for,  naar  man  bor  ved  Mælkevejen. 
Men  saa  godt  hun  kunde,  klyngede  hun  sig 
fast  til  Takkerne  paa  Stjernen,  og  skønt  hun 
frøs,  saa  Fingrene  blev  blaa,  og  hun  næsten 
ikke  mere  forstod,  at  hun  havde  en  Næsetip, 
holdt  hun  sig  tappert  fast. 

I  Begyndelsen  troede  hun,  at  Faldet  aldrig 
vilde  faa  Ende.  Mange  hundrede  Mil  i  Timen 
gik  det  gennem  tynd  hvidblaa  Luft,  og  under- 
tiden var  hun  meget  bange  for,  at  hun  skulde 
støde  mod  de  mange  brændende  Kloder,  som 
alle  Vegne  snurrede  omkring  hende.  Men  paa 
de  Steder  var  Luften  altid  meget  varmere,  og 
skønt  hun  var  bange,  føltes  det  alligevel  be- 
hageligt og  gjorde  godt  i  de  forfrosne  Hænder, 
saa  længe  Varmen  varede  ved. 

Endelig  efter  en  lang,  lang  Rejse  saa'  hun  en 
uhyre  Klode  med  et  Par  blanke  Messingringe 
om  sin  tykke  Mave  og  senere  en  til  med  tre 
Maaner,  som  langsomt  kredsede  om  den.  Det 
begyndte  at  blive  varmere,  og  Stjernen  dalede 
langsommere.     Paa    lang  Afstand   saa'   hun   en 

stor  Verden  —  næsten  som  den  hun  selv  be- 
boede —  meget  pænt  og  ordentligt  inddelt  i  grønne 
Felter  ved  en  hel  Mængde  sorte  Streger.  «Det 
er  Mars,»  tænkte  hun  —  for  hun  kunde  sin 
Geografi.  «Nu  kan  vi  ikke  have  langt  til  Jor- 
den, og  dér  maa  Stjernen  blive  liggende,  for 
dér  plejer  alle  Stjernerne  at  blive  liggende.* 

Ikke  saa  snart  havde  hun  faaet  sagt  det,  før 
hun  lige  under  sig  fik  Øje  paa  en  stor  hvid 
bakket  Sneslette  og  —  efter  endnu  et  Par  Se- 
kunder til  —  en  vældig  Snedynge,  som  lignede 
en  rigtig  Snefæstning.  Og  midt  i  den  stod  et 
amerikansk  Flag,  som  var  sat  fast  paa  en 
Spadserestok. 

—  Gudskelov!  sagde  hun  til  sig  selv.  Nu 
er  vi  der.     Dette  her  er  naturligvis  Nordpolen. 

Det  var  det  naturligvis.  Der  laa  en  Ostemad 
i  Avispapir,  som  Opdageren  havde  tabt  —  alting 
holder  sig  saa  forfærdelig  længe  ved  Nordpolen. 
Den  spiste  hun,  og  da  hun  ogsaa  saa'  Spor  af 
store  Galoscher,  styrede  hun  Stjernen,  som  nu 
atter  skikkeligt  gjorde  Tjeneste  som  Kælke,  i 
samme  Retning. 

—  Nu  er  vi  snart  i  Grønland,  sagde  hun  til 
sig  selv.  Dér,  hvor  hun  boede,  maatte  nem- 
lig alle  Børn  absolut  være  stive  i  deres  Geo- 
grafi, for  det  kunde  jo   hænde,  at  de  kom  til 

at  køre  ned  paa  Jorden  i  et  Stjerneskud,  saa- 
dan  som  hun  nu  havde  gjort  det. 

Stjernen  havde  mindst  tusind  Kælkers  Fart, 
og  det  varede  ikke  længe,  før  Vanlandelise 
vidste,  at  nu  var  hun  over  det  isbelagte  Polar- 
hav og  et  St3'kke  inde  paa  Grønlands  Fastland. 

Nu  havde  hun  ganske  nylig  skreven  en  Stil 
om  Grønland  og  troede,  at  hun  vidste  alt  om 
det:  baade  at  Kongen  af  Danmark  regerede 
over  det,  og  at  der  boede  Eskimoer,  og  at  det 
altid  var  gennemstøvet  af  Nordpolsfarere.  Hun 
vidste  ogsaa,  at  dér  levede  man  af  Sæltran  og 
Ister  og  Sardindaaser,  og  da  hun  paa  hele 
Rejsen  ikke  havde  smagt  en  Bid  undtagen  det 
Stykke  Smørrebrød,  hun  havde  fundet  ved 
Nordpolen,  begyndte  hun  at  længes  meget  efter 
lidt  Mad.  Men  hun  saa'  ikke  noget  til  Eski- 
moer, endnu  mindre  til  Sælfedt  og  Sardindaaser. 
Derimod  hævede  der  sig  pludselig  foran  hende 
et  pragtfuldt  Vinterpalads  med  en  hel  Række 
høje  Vinduer,  der  lignede  klare  Isstykker  ind- 
satte i  de  hvide  Mure.  Bag  Paladset  straalede 
Nordlyset  som  en  vældig  Halvkreds  af  smalle 
Ildtunger  mod  den  mørke  Himmel. 

—  Her  maa  selve  Vinterkongen  bo,  tænkte 
hun  og  rutschede  modigt  videre  paa  sin  Kælke. 

Men    før    hun    var    naaet    hen    til    Paladset, 

mødte  hun  en  statelig  ung  Bjørn  paa  Skier. 
Han  tog  sin  hvide  strikkede  Hue  af  og  hilste 
meget  galant  paa  hende. 

Nu  maa  jeg  fortælle,  at  Vanlandelise  havde 
en  hel  ny  Vinterdragt  af  hvidt  Isbjørneskind, 
som  hun  havde  faaet  i  Julegave,  og  da  hun 
paa  sin  raske  Rejse  gennem  Luften  havde  faaet 
meget  røde  Kinder  og  meget  klare  Øjne,  syntes 
Bjørnen,  at  hun  var  den  yndigste  lille  Skab- 
ning, han  nogensinde  havde  set. 

—  Det  maa  være  Prinsesse  Snehvide!  sagde 
han  straks.  Jeg  er  uhyre  glad  over  at  se  Deres 
Højhed.  Alle  Bjørne  har  naturligvis  hørt  tale 
om  Dem,  men  vi  troede,  De  bare  hørte  til  i 
Æventyrverdenen. 

—  God  Dag,  sagde  Vanlandelise.  Men  hun 
brød  sig  ikke  om  at  rive  ham  ud  af  hans  Vild- 
farelse, for  naar  man  sidder  paa  en  Stjerne, 
kan  man  vel  være  ligesaa  god  som  en  Æven- 
tyrprinsesse.  Det  var  da  mærkeligt  at  træffe 
dig!  Jeg  troede,  alle  Bjørne  laa  i  Hi  om  Vin- 
teren. 

—  Saadan  gjorde  vi  ogsaa  før,  sagde  Bjør- 
nen. Men  det  er  slet  ikke  moderne  længere. 
De,  der  ikke  er  altfor  døsige  og  søvnige,  tager 
nu   allesammen   til    Grønland,    hvor    man    kan 

M.  Malling:   Det  hvide  Hus.  9 

løbe  paa   Ski   og  slaas   med   Snebold   og  more 
sig  om  Vinteren. 

—  Nej,  virkelig!   sagde  Vanlandelise. 

Det  plejede  hun  nemlig  altid  at  sige,  naar 
hun  ikke  vidste,  hvad  hun  skulde  finde  paa 
at  sige.  Det  er  ikke  vittigt;  men  det  er  altid 
lidt  bedre  end  «0h — øh — øh!»  som  der  er 
nogle,  der  siger. 

—  Du  skulde  se  saadan  nogle  Kælker  og 
Skier,  jeg  har,  sagde  Bjørnen  og  saa'  paa  Stjer- 
nen, som  han  syntes  var  et  underligt  Befor- 
dringsmiddel. Til  Slut  kunde  han  ikke  dy  sig, 
men  tog  fat  i  en  af  Takkerne.  Er  det  en  ny 
Slags  Automobiler?  spurgte  han. 

—  Nej,  det  er  kun  en  lille  Stjerne,  sagde  Van- 
landelise.    Vi  kommer  fra  Mælkevejen. 

Bjørnen  blev  slet  ikke  forbavset,  for  han  var 
saa  rig  en  Bjørn,  at  han  aldrig  bestilte  andet 
end  rutsche  Jorden  rundt.  Da  han  hørte,  at 
det  ikke  var  en  Automobil,  troede  han,  det  var 
en  Flyvemaskine  —  for  naturligvis  kunde  han 
ikke  tænke  sig,  at  det  var  en  rigtig  Stjerne. 
Og  saa  begyndte  han  at  tale  om  sin  egen 
Flyvemaskine. 

—  Kan  en  Bjørn  flyve?  spurgte  Vanlande- 
lise, som  jo  aldrig  før  havde  været  paa  Jorden. 

—  En  Elefant  kan  flyve,  sagde  Bjørnen.  Alle 
kan  nu  for  Tiden  flyve. 

—  Nej,  virkelig!  sagde  Vanlandelise,  for  hun 
vidste  ikke,  hvad  hun  ellers  skulde  sige. 

Saa  tav  de  begge  lidt,  til  Vanlandelise  sagde: 

—  Ja,  De  maa  virkelig  undskylde,  jeg  siger 

det,    men   jeg    er    saa   forfærdelig   sulten.     Kan 

jeg  ikke  faa   en   Kop   Kaffe   og  et  Par  Stykker 

Wienerbrød? 

—  Men  du  store  Gud!  sagde  Bjørnen.  Er 
Deres  Højhed  sulten?  Nu  skal  jeg  straks  faa 
noget  til  Deres  Højhed. 

Han  var  meget  flink  og  galant,  for  han  var 
straks  kommen  til  at  synes  saa  forfærdelig 
godt  om  Vanlandelise.  For  han  troede  jo,  at 
hun  var  Prinsesse  Snehvide  i  egen  høje  Per- 
son, hvorom  alle  Bjørnenes  Æventyrbøger  drejer 
sig.  Og  saa  troede  han  oven  i  Købet,  at  han 
var  den  eneste,  som  hidtil  virkelig  havde  set 
den  rigtige  Prinsesse  Snehvide. 

Han  førte  straks  Vanlandelise  ind  i  Ispaladset, 
hvor  han  boede.  Og  alle  de  andre  Bjørne,  som 
ogsaa  boede  dér  —  for  det  var  et  stort  Hotel 
—  kom  og  saa'  paa  den  nysankomne,  der  straks 
blev  præsenteret  som  Hendes  Højhed  Prinsesse 
Snehvide.  En  gammel  fornem  Bjørn,  der  var 
saa  fornem,   at  han  ikke  brød  sig  det  mindste 

9* 

om,  hvordan  han  saa'  ud,  og  derfor  ikke  havde 
andre  Klæder  end  en  Slobrok  og  et  rødt  uldent 
Halstørklæde  og  et  Par  store  Briller,  sagde 
ganske  højt:  . 

—  Hun  er  ikke  Prinsesse  Snehvide.  Hun 
er  kun  et  Menneske. 

—  Aa,  Vrøvl!  raabte  alle  de  andre.  Hun 
kan  ikke  være  et  Menneske.  Det  er  ganske 
umuligt,  at  hun  kan  være  et  Menneske. 

« Hvorfor  er  det  umuligt?«  tænkte  den  lille 
Pige.  « Naturligvis  er  jeg  et  Menneske.  Jord- 
beboerne er  dog  endnu  mere  underlige,  end 
jeg  havde  tænkt  mig  det.» 

Bjørnene,  især  de  unge  Bjørne,  overgik  hver- 
andre i  Galanteri  overfor  Prinsesse  Snehvide 
og  arrangerede  allerede  samme  Aften  et  stort 
Bal  til  Ære  for  hende.  Men  en  Bjørn  som 
danser,  er  alligevel  altid  en  Bjørn,  og  Vanlande- 
lise,  som  hidindtil  havde  været  vant  til  Menne- 
sker, syntes  ikke,  hun  havde  det  rigtig  mor- 
somt. Bjørnedamerne  var  ogsaa  meget  venlige 
—  skønt  de  naturligvis  i  Stilhed  betroede  hver- 
andre, at  de  maatte  tilstaa,  at  de  tvivlede  om, 
at  den  unge  Dame  var  en  rigtig  Prinsesse. 
Endnu  mindre  kunde  de  tro,  at  hun  var  selve 
Prinsesse  Snehvide. 

Næste    Dag    var   der    stor  Skøjteløberfest   og 

Skivæddeløb  og  Dagen  efter  Kælketur  —  alt- 
sammen  til  Ære  for  Vanlandelise.  Men  naar 
man  har  rutschet  over  hele  Himlen  paa  en 
Stjerne,  bryder  man  sig  ikke  om  den  største 
Bobsleigh,  og  Bjørnene  kunde  ikke  undgaa  at 
se,  at  Prinsesse  Snehvide  gabede.  Og  naar  de 
spurgte,  hvorfor  hun  gabede,  sagde  hun  rent 
ud,  at  hun  kedede  sig.  Saa  blev  de  unge  Bjørne 
ærgerlige,  men  Bjørnedamerne  blev  virkelig  helt 
stødte  og  sagde  ganske  ligefrem,  at  hun  kunde 
jo  prøve  paa  at  se,  om  hun  fik  det  morsom- 
mere et  andet  Sted. 

Imidlertid  var  den  unge  Bjørn,  som  først 
havde  mødt  Vanlandelise  —  han  hed  Trobjørn 
—  kommen  til  at  holde  saa  meget  af  hende, 
at  han  slet  ikke  kunde  taale  at  tænke  paa,  at 
han  skulde  skilles  fra  hende.  Og  da  hun  be- 
stemte sig  til  at  rejse  videre  og  se  sig  om  paa 
Jordkloden  og  prøve  paa  at  finde  et  Menneske, 
bad  han  derfor  saa  bønlig,  om  han  maatte  faa 
Lov  til  at  følge  med  hende  og  hjælpe  og  be- 
skytte hende  paa  Rejsen.     Og  det  fik  han. 

—  Jeg  vilde  ogsaa  gerne  hjælpe  dig  med  at 
finde  et  Menneske,  sagde  han,  og  jeg  skal  gøre 
mit  bedste,  men  jeg  forbereder  dig  paa,  Prin- 
sesse, at  det  ikke  vil  lykkes  os.  Der  findes  nem- 
lig ingen  Mennesker  mere  her  paa  Jorden. 

—  Vi  faar  at  se!  sagde  Vanlandelise,  som 
ikke  vilde  opgive  Haabet. 

Trobjørn  troede  ikke,  at  Stjernen  duede  paa 
Landevejen,  og  han  var  bange  for,  at  de  vilde 
vække  for  megen  Opsigt  med  saadan  en  Be- 
fordring. Derfor  bad  han  Vanlandelise  køre 
med  ham  i  hans  største  Automobil  (han  var 
en  rig  Bjørn)  og  lægge  Stjernen,  der  var  hendes 
eneste  Bagage,  bag  i  Vognen.  Og  det  gjorde 
hun. 

Da  de  havde  kørt  meget  længe,  først  over 
Is  og  Sne,  saa  over  grønne  Sletter  og  gennem 
store  Skove  —  det  gik  naturligvis  i  en  susende 
Fart  —  kom  de  til  en  stor  By,  omgiven  af  en 
stærkt  lysende,  aldeles  blændende  guldgul  Mur. 

—  Hvad  er  det?  spurgte  Vanlandelise. 

—  Det  er  Guldfæstningen,  sagde  Trobjørn. 
Den  bevogtes  Dag  og  Nat  af  Tigre,  Ulve  og 
Ræve.  De  har  lagt  Beslag  paa  det  meste  Guld, 
som  findes  her  i  Verden,  og  de  har  oprettet 
Foreningen  R.  R.  R.  Det  betyder  «De  Rige  Rov- 
dyrs Ring.»  Se  —  dér  er  en  af  deres  Anførere! 

Vanlandelise  kiggede,  og  oppe  paa  Muren 
saa'  hun  en  høj  slank  Tiger,  der  saa'  ud,  som 
den  var  poleret,  i  den  Grad  glinsede  dens  stri- 
bede Skind.  Paa  Hovedet  bar  den  en  skinnende 

høj   Hat  og  paa  Næsen  et   Par   runde   guldind- 
fattede  Briller  af  slebne  Smaragder. 

—  Se  paa  hans  Briller!  sagde  Trobjørn.  Han 
ser  alting  gennem  Misundelsens  grønne  Glas. 
De  er  allesammen  nærved  at  ødelægge  deres 
Øjne  inde  i  den  By  —  det  meget  Guld  blæn- 
der dem. 

—  Uh,  hvor  det  er  modbydeligt!  sagde  Van- 
landelise.  Og  da  Tigeren  i  det  samme  saa'  paa 
hende  gennem  de  funklende  Briller,  blev  hun 
saa  bange,  at  hun  maatte  lukke  Øjnene  og  tog 
et  Tag  i  Bjørnen.  Lad  os  hurtig  komme  her- 
fra, bad  hun. 

—  Hundred  Mile  i  Timen,  Chauffør!  befa- 
lede Trobjørn,  og  de  fløj  videre  over  Jordens 
Overflade  langs  en  af  de  lige  sorte  Streger,  man 
ser  paa  Kortet,  men  som  man  i  Virkeligheden  al- 
drig kan  opdage.  Det  er  imidlertid  brillante  Veje, 
naar  man  bare  forslaar  sig   paa  at  finde  dem. 

Da  Vanlandelise  igen  saa'  op,  var  de  alle- 
rede et  godt  Stykke  længere  sydpaa.  Ved  Siden 
af  Vejen  saa'  hun  et  stort  cirkelrundt  Trægulv 
hvilende  paa  Pæle  —  det  lignede  nærmest  et 
meget,  meget  stort  Spisebord.  Bordet  var  be- 
dækket med  et  Tæppe  af  himmelblaat  Fløjl 
og  overdaadigt  smykket  med  Guld  og  Sølv, 
Ædelstene  og  Bjergkrystaller  og  med  de  præg- 

tigste  Blomster,  som  vokser  paa  Jorden.  Hele 
Bjerge  af  Boser  og  Liljer  og  Æbleblomster  og 
Hyacinter  og  Tulipaner  taarnede  sig  op  paa 
det  blaa  Tæppe,  paa  hvilket  Hundreder  af 
Paafugle  med  udbredte  Haler  og  med  Ædel- 
stenskroner  paa  Hovedet  højtideligt  trippede 
frem  og  tilbage. 

Vanlandelise  bad  Trobjørn  om  at  holde, 
hun  kunde  ikke  se  sig  mæt  paa  alle  disse 
Herligheder.  Bundt  omkring  det  runde  Bord 
stod  alle  Slags  Dyr:  Aber  og  Kameler,  Elefan- 
ter og  Flodheste  —  ja,  ikke  engang  Løver  holdt 
sig  for  gode  dertil  —  og  saa'  og  beundrede  og 
lo  og  hviskede  og  tiskede. 

—  Jeg  forstaar  ikke,  hvad  dette  er,  sagde 
Vanlandelise,  men  det  ser  forfærdelig  smukt 
og  morsomt  ud. 

—  Det  er  Paafuglehoffet  i  Forfængelighedens 
Kongerige.  Vi  Bjørne  er  altfor  forstandige  og 
rolige  og  adstadige  til  at  bryde  os  stort  om  det, 
men  de  fleste  Dyr  er  ellers  meget  opsatte  paa 
at  faa  en  Plads  ved  Bordet.  Engang  imellem 
tager  Paafuglene  en  af  de  mange  Medailler  og 
smaa  Udmærkelsestegn,  som  de  gemmer  i  Blom- 
sterkurvene og  smider  dem  ud  til  dem,  som 
staar  omkring  Bordet.  Saa  skulde  du  bare  se, 
hvor  de  slaas  om  dem! 

—  Men  de  er  jo  meget  stærkere  end  de  smaa 
Paafugle,  syntes  Vanlandelise.  Hvorfor  kaster 
de  sig  ikke  over  Bordet  og  jager  Paafuglene 
bort  og  tager,  hvad  de  vil  have? 

Trobjørn  blev  saa  forfærdet,  at  hans  Øjne 
blev  større  end  hans  Automobilbriller,  som  dog 
var  meget  store. 

—  Du  store  Gud,  Prinsesse,  sagde  han,  sig 
ikke  saadant  noget.  Man  kan  høre,  du  er  ikke 
født  paa  Jorden. 

Vanlandelise  forstod  ikke  rigtig,  hvorfor  han 
blev  saa  forskrækket,  men  da  hun  saa',  hvor 
forskrækket  han  blev,  blev  hun  naturligvis 
ogsaa  forskrækket. 

—  Lad  os  køre  videre,  sagde  hun  bare. 

Og  de  kørte  videre  —  videre  —  videre.  Lige- 
til de  kom  forbi  den  store  Giraflejr,  hvor  Al- 
verdens Giraffer  klædte  i  alle  mulige  Unifor- 
mer netop  var  i  Færd  med  at  passere  Revy 
for  den  mest  langbenede  og  langhalsede  Giraf- 
general, man  kan  tænke  sig.  Ingen  aner,  hvor 
stive  og  høje  Kraver  saadan  en  Girafgeneral 
kan  have,  og  hvor  glimrende  stilfuld  han  ser 
ud  med  Epauletter. 

—  Nu  har  jeg  snart  set  alle  de  Dyr,  som 
var  i  Noahs  Ark,  sagde  Vanlandelise,  undtagen 
vore   egne   hæderlige,   velbekendte   gamle  Hus- 

dyr.  Sig  mig,  Trobjørn  —  saa  er  du  rigtig  rar 
—  hvor  er  Hesten  og  Hunden  og  Koen  og 
Faaret?  Dem  vil  jeg  saa  gerne  hilse  paa. 

—  Hm,  sagde  Trobjørn  og  trak  lidt  paa  det. 
Det  er  ikke  saa  let  at  sige.  Hunden  er  spor- 
løst forsvunden  sammen  med  Mennesket,  og 
ingen  véd,  hvor  den  findes,  men  de  andre  kan 
vi  maaske  finde. 

—  Hvor  er  Hesten?  Jeg  holder  saa  meget  af 
Heste. 

—  Kære  Prinsesse!  sagde  Trobjørn  bebrej- 
dende. « Holder  af»  —  det  gaar  ikke  an  at 
tage  Hesten  saa  overlegent. 

—  Gaar  det  ikke  an? 

—  Nej,  det  gaar  virkelig  ikke  an.  Men  hvis 
du  meget  gerne  vil  have  det,  kan  jeg  maaske 
faa  Lejlighed  til  at  præsentere  dig  for  et  Par 
Medlemmer  af  den  allerhøjeste  Høj-  og  Heste- 
adel, som  jeg  har  den  Ære  at  kende.  Vi  kører 
netop  forbi  deres  Stenslot.  De  er  meget  fornemme 
og  ahnestolte  og  omgaas  egentlig  kun  hver- 
andre. For  Sport  har  de  dog  stadig  megen  In- 
teresse, derfor  kender  jeg  dem.  Og  du,  som  er 
en  Prinsesse  fra  en  anden  Verden,  kan  natur- 
ligvis blive  modtagen,  hvor  du  vil.  Dér  er 
Slottet. 

Det  var  en   høj  gammel  Kampestensbygning 

omgiven  af  dobbelte  Voldgrave  og  himmelhøje 
Træer  —  mørk  og  dyster  at  se  til.  Et  ældre 
Æsel  i  slidt  Livre  kom  ud  og  spurgte  dæm- 
pet, hvem  han  maatte  have  den  Ære  at  melde 
hos  Herskabet. 

—  Dér  ser  du  et  af  de  gamle  Husdyr,  som 
du  før  spurgte  om,  sagde  Trobjørn.  Æsler  er 
ikke  sjældne  —  dem  kan  du  træffe  alle  Vegne 
og  i  alle  Samfundsstillinger.  Ogsaa  Svin.  Og 
Faar  hører  man  ogsaa  ofte  bræge. 

—  Men  Køerne,  de  søde  smaa  Bukøer? 

—  Hys,  der  kommer  Tjeneren  tilbage!  Køerne 
kan  vi  senere  tale  om. 

Trobjørn  var  meget  smigret  over,  at  den 
adelige  Hesteenkenaade,  som  boede  paa  Sten- 
slottet med  sin  Hr.  Søn  behagede  at  tage  imod 
ham.  Han  rettede  sig,  trak  op  i  sin  Flip  og 
spurgte  hviskende  Vanlandelise,  om  hans  Slips 
ikke  sad  skævt.  Havde  en  Bjørn  kunnet  blive 
rød  i  Hovedet,  var  han  bestemt  bleven  det. 

Æslet  kom  tilbage  og  aabnede  bukkende 
Døren  for  dem.  Han  saa'  alvorlig  ud  og  ry- 
stede lidt  paa  Hovedet,  da  han  gjorde  det.  For 
saa  kunde  Verden  ikke  staa  længe,  syntes  han, 
naar  den  naadige  Enkenaade  virkelig  kunde 
beslutte  sig  til  at  tage  imod  en  Parvenu  som 
Bjørnen    og    en  Landevejsprinsesse,    om   hvem 

ingen  vidste,  hvor  hun  kom  fra.  Han  troede, 
at  den  unge  naadige  Herre  havde  laant  Penge 
af  den  rige  Bjørn  paa  Væddeløbsbanen  —  no- 
gen anden  Grund  kunde  han  ikke  tænke  sig. 

Enkenaaden  sad  i  sin  Kakkelovnskrog  med 
Kniplingskappe  paa  Hovedet  og  Kniplingssjal  over 
Skuldrene.  Noget  saa  fornemt  havde  Vanlan- 
delise  aldrig  set  før.  Saadan  en  Race!  Saadan 
en  Næse!  Nu  undredes  hun  sandelig  ikke  læn- 
ger over  Trobjørn,  og  skønt  hun  vidste,  at 
Enkenaaden  bare  var  en  gammel  Hoppe,  saa 
nejede  hun  og  nejede  og  nejede  og  nejede  og 
følte  sig  ganske  beæret  af,  at  hun  fik  Lov  til 
at  neje  for  hende.  Enkenaaden  rakte  hende 
sin  Forfod  —  en  poleret  Hov  i  Kniplingsman- 
chet  —  og  bøjede  fornemt  Hovedet  for  Tro- 
bjørn. I  hendes  Kredse  kunde  der  ikke  være 
Tale  om  at  række  en  Herre  Haanden. 

De  fik  stærk  Te  med  Havrekiks  uden  Smør, 
og  da  Enkenaaden  havde  pumpet  dem  for  alt, 
hvad  de  vidste,  vinkede  hun  til  det  bekymrede 
Æsel,  som  næsten  havde  rystet  Hovedet  af  sig, 
og  bøjede  sin  Racehals  for  Gæsterne.  Det  be- 
tød, at  nu  kunde  de  godt  gaa. 

—  Hun  er  i  alt  Fald  stilfuld,  sagde  Tro- 
bjørn,  da  de  igen  sad  i  Automobilen. 

—  Jeg  syntes,  hun  var  rigtig  høflig  mod  os, 

sagde  Vanlandelise.    Hun  var  endnu  rød  i  Kin- 
derne af  Spænding. 

—  Husk  paa.  sagde  Trobjørn,  at  hun  hører 
til  den  allerhøjeste  Høj-  og  Hesteadel. 

Men  da  Vanlandelise  igen  kom  ud  paa  Lande- 
vejen, huskede  hun  paa,  at  hun  jo  endnu  ikke 
havde  faaet  Besked  om,  hvad  der  var  blevet 
af  de  kære  gamle  Bukøer,  hun  altid  havde 
holdt  saa  meget  af. 

—  Der  findes  nogle  Køer,  fortalte  Trobjørn 
hende  da.  Men  de  er  gaaet  i  Kloster  nede  ved 
Sydpolen. 

—  Nu  har  jeg  da  aldrig  hørt  Mage!  Er  Kø- 
erne gaaet  i  Kloster?  Hvor  kunde  de  finde  paa 
det? 

—  Det  véd  jeg  ikke.  Men  der  siges,  at  de 
blev  saa  melankolske,  da  der  ikke  længer  fandtes 
Mennesker,  som  brød  sig  om  at  malke  dem. 
Og  da  de  længe  havde  gaaet  for  sig  selv  og 
staaet  stille  og  stirret  og  tygget  Drøv  og  virret 
med  Hovederne,  saa  tog  de  deres  Parti  og 
gjorde  helt  omkring  og  drog  i  Flok  ned  til  Syd- 
polen og  gik  i  Kloster.  Naar  jeg  —  som  jeg 
ofte  gør  —  rutscher  derned  paa  min  Motor- 
kælke,  kan  jeg  sommetider  høre  dem  brøle 
mellem  Klipperne,  hvor  Pingvinerne  sidder. 
Det  lyder  meget  ynkeligt,  men  jeg  ser  dem  aldrig. 

—  Jeg  vilde  nu  saa  gerne  tale  med  en  lille 
Buko,  sagde  Vanlandelise  længselsfuldt.  Kan  jeg 
ikke  finde  et  Menneske  her  paa  Jorden,  maa 
jeg*  nøjes  med  en  Ko.  Har  man  ikke  en  Mo- 
der, saa  er  den  den  næstbedste,  for  den  giver 
En  Mælk,  naar  man  er  lille. 

—  Jeg  vil  gøre  alt  i  Verden  for  at  finde  en 
lille  Buko  til  dig,  min  Prinsesse,  men  jeg  tvivler 
om,  at  det  lykkes.    De  er  blevne  saa  sky. 

Da  sukkede  Vanlandelise  og  tænkte  paa,  om 
hun  egentlig  havde  nogen  anden  Ven  end  Tro- 
bjørn  i  en  Verden,  hvor  der  ikke  længer  fandtes 
Mennesker,  eftersom  Dyrene  havde  taget  deres 
Plads,  og  de  rare  Køer,  som  ikke  havde  noget 
at  gøre  ved  Paafuglehoffet  eller  i  de  Rige  Rov- 
dyrs Ring,  havde  trukket  sig  tilbage  til  et 
Kloster. 

—  Kære  Prinsesse,  sagde  Trobjørn  og  tog 
sine  Automobilbriller  af  for  at  kunne  se  rigtig 
rørende  trofast  paa  hende,  gør  mig  den  Tje- 
neste at  slaa  den  Idé  om  et  Menneske  ud  af 
Hovedet.  Vi  har  kørt  ligefra  Nordpolen,  og  nu 
er  vi  nær  ved  Sydpolen  —  han  pegede  paa  de 
milehøjt  optaarnede  Isblokke  foran  dem  — 
uden  at  se  saa  meget  som  Sporet  af  en  Men- 
neskefod. Slaa  Mennesket  af  Tankerne  og 
gift   dig   med    mig.    Jeg    skal    altid    være    god 

mod  dig  og  huske,  at  jeg  kun  er  en  stakkels 
Bjørn,  medens  du  er  selve  Prinsesse  Snehvide. 
Saa  giftede  Vanlandelise  sig  med  den  tro- 
faste Trobjørn  og  fik  et  Ispalads  i  Grønland 
med  elektrisk  Lys  og  Varmeledning  og  en  Villa 
i  Sahara  med  Iskælder  under  Gulvet.  Hun 
hørte  saa  ofte,  at  hun  var  Prinsesse  Snehvide, 
at  hun  til  sidst  glemte,  at  hun  ikke  var  det 
—  ligesom  hun  glemte,  at  hun  engang  havde 
haabet  paa  at  finde  Mennesker  paa  Jorden. 
Ja,  hun  glemte  oven  i  Købet,  at  hun  engang 
havde  siddet  paa  en  Stjerne  (den  laa  nu  og 
rustede  i  Bjørnens  Vognskur)  og  havde  set  aliede 
andre  Stjerner  danse  om  sig,  medens  hun  fri 
som  en  Fugl  gled  hen  over  den  uendelige  Him- 
melhvælving og  spekulerede  paa,  hvor  hun 
mon  havnede. 

